Cricket Ah Haassa App Eh Raajjeygai Launch Koffi - Vaguthu\nމިހާރު ކުރިޔަށްދާ ކްރިކެޓް ކާނިވަލްގެ މެޗެއްގެ ތެރެއިން ރައީސް ނަޝީދު-- ފޮޓޯ: ސީބީއެމް\nރާއްޖޭގައި ކުޅެވޭ ކްރިކެޓުގެ މައުލޫމާތު ފުޅާ ދާއިރާއެއްގައި ކުޅުންތެރިންނަށާއި، ކްރިކެޓަށް ޝައުގުވެރިކަން ހުންނަ މީހުންނަށް ފޯރުކޮށްދިނުމުގެ ގޮތުން "މޯލްޑިވްސް ކްރިކެޓް އެޕް" ގެ ނަމުގައި އެޕެއް ކްރިކެޓް ބޯޑް އޮފް މޯލްޑިވްސް (ސީބީއެމް) އިފްތިތާހުކޮށްފި އެވެ.\nމި އެޕް މެދުވެރިކޮށް ރާއްޖޭގައި ކުޅެވޭ ހުރިހާ ކްރިކެޓް މުބާރާތްތަކުގެ ލައިވް ސްކޯ އާއި، ކުޅުންތެރިންގެ މައުލޫމާތާއި، ތަފާސްހިސާބުތައް ބަލާލެވޭނެ ކަމަށް ސީބީއެމް އިން މައުލޫމާތުދެއެވެ.\nމި އެޕް ފަރުމާކުރެވިފައިވަނީ މައިގަނޑު ދެ ބައެއް ހިމެނޭ ގޮތަށެވެ. އެއީ ކުލަބު ކްރިކެޓާއި، އެކެޑަމީ ކްރިކެޓެވެ. ކްރިކެޓް ބޯޑުން މައުލޫމާތުދޭ ގޮތުގައި ކުލަބު ކްރިކެޓުގެ ތެރޭގައި މުބާރާތްތަކުގެ މައުލޫމާތާއި، ލައިވް ސްކޯތަކާއި، ޚަބަރާއި ފޮޓޯ ހިމެނޭނެއެވެ. އަދި އެކަޑެމީ ކްރިކެޓުގެ ތެރޭގައި ހިމެނެނީ ޖޫނިއާ އަދި ވައިޑީޕީގެ ޕްރޮގްރާމުތަކުގެ މައުލޫމާތާއި، ތަފާސްހިސާބުތަކެވެ.\nމި އެޕުގެ ތެރެއިން ކްރިކެޓް އެކަޑެމީތައް ހިންގާ މީހުންނަށް ޕްރޮގްރާމުތައް ހިންގުމުގައްޔާއި، ވަސީލަތްތައް ހޯދުމާއި، ކުޅުންތެރިންގެ މައުލޫމާތުތައް ބެލެހެއްޓުމުގައި ލުއިތަކެއް ލިބިގެންދާނެއެވެ.\nކްރިކެޓް ބޯޑުގެ ރައީސް މުހައްމަދު ފައިސަލް ވިދާޅުވީ މި އެޕަކީ އެ ބޯޑުގެ އައު ހިންގާ ކޮމިޓީގެ އިންތިޚާބީ މެނިފެސްޓޯގައި ހިމެނިފައިވާ ކަމެއް ކަމަށެވެ. އަދި މީގެ އެންމެ ބޮޑު ބޭނުމަކީ ކްރިކެޓް ޕްރޮމޯޓުކޮށް، ގިނަ ބަޔަކަށް ރާއްޖޭގެ ކްރިކެޓާ ބެހޭ މައުލޫމާތު ހިއްސާކުރުން ކަމަށްވެސް ވިދާޅުވިއެވެ. އަދި އެއާއެކު މި އެޕުގެ ސަބަބުން ކުޅުންތެރިންނަށްވެސް ވަރަށް ބޮޑު ފައިދާއެއް ކުރާނެ ކަމަށާއި، އެ ކުޅުންތެރިންގެ ހުރިހާ ތަފާސްހިސާބެއް އެޕް މެދުވެރިކޮށް ލިބެން ހުންނާނެ ކަމަށްވެސް ވަނީ ވިދާޅުވެފައެވެ.\nމި އެޕް އެޕަލް އެޕްސްޓޯ އާއި ގޫގުލް ޕްލޭއިން ހިލޭ ޑައުންލޯޑް ކުރެވޭނެ ކަމަށް ކްރިކެޓް ބޯޑުން ބުނެއެވެ.\nއޭޕްރީލް 28, 2021 20:42\nއޭބަލަގަ މިހިރަ މޮޔަ ގައްދާރު ކްރިކެޓްތަ ނުކުޅެވިގެން ރައްޔިތުން މިއުޅެނީ ކާނެ ލާނެއަންނައޮނު ކަރަން ފެން މިތިބެކަންތައްތައް ކްރިކެޓް އެޕް ތާރަފުނުވެގެން މީޗަކު މިތެޅެނީ ބޮޑު ނޮހޮރޮއްޕާނެ މީ އިމްރާނު ބުނުގޮތަށް މީނާ ހުރިހާ ހިދަކު ދުވަހަކުވެސް މިޤައުމަށް ހަމަޖެހުމެއް ނާންނާނެ. އިމްރާނުގެ ދުލުން ނަޝީދާބެހޭ ގޮތުން ހުސް ތެދުވާހަކަ އެމަޅީގައި އޭނަވެސް ޖައްސައިފިތާ.\nއޭޕްރީލް 28, 2021 22:45\nމަޖިލިސް ޓީމަށް މޯދީގެންނަންވީނު ، އެބަފެށޭ ޓްރާންސްފަރ މާކެޓް\nއޭޕްރީލް 29, 2021 00:08\nމަޖިލިސް ޓީމަށް އިންޑިޔާ މީހުން ގެނައިނަމަ ބައްޔެއް ނުވާނެ. މިފަހަރު ބަލިހާލަތު ހުރިގޮތުން މޯދީ ޖީއަށް އެކަމާ ނޫޅެވުނީހެން ހީވަނީ.


Bali Meehunnah Faruvaa Dheyn China Gai 12 Dhuvas Therey 1600 Endhuge Hospital Eh – adduLIVE\nޗައިނާގައި 12 ދުވަސްތެރޭ 1600 އެނދުގެ ހޮސްޕިޓަލެއް އަޅައިފި\nFeb 08, 2020, 17:45 ހަސަން ރަޝީދު\nކޮރޯނާވައިރަސް ޖެހޭ ބަލި މީހުންނަށް ފަރުވާ ދިނުމަށް 12 ދުވަސް ތެރޭ 1600 އެނދުގެ ހޮސްޕިޓަލެއް ވޫހާން ސިޓީގައި އަޅައިފިއެވެ.\nލެއިޝަންޝަން ހޮސްޕިޓަލު އިމާރާތް ކުރުމުގެ މަސައްކަތް ފެށީ މިދިޔަ މަހުގެ 27 ވަނަ ދުވަހު ކަމަށްވާއިރު އެ ހޮސްޕިޓަލުން މިއަދު ވަނީ ހިދުމަތް ދޭން ފަށާފައެވެ. އެގޮތުން ބަލި ޖެހިފައިވާ ފަރާތްތަށް އެޑްމިޓްކޮށްގެން ފަރުވާދޭން މިހާރު ވަނީ ފަށާފައެވެ.\nމި ހޮސްޕިޓަލުގައި 1600 އެނދު ހުންނައިރު މިއީ މި ވައިރަހާ ގުޅިގެން ޗައިނާގައި އިމާރާތް ކުރި ދެވަނަ ހޮސްޕިޓަލެވެ. އެގޮތުން ފުރަތަމަ ހޮސްޕިޓަލު އިމާރާތްކޮށް ނިންމާލާފައިވަނީ އެންމެ ހަ ދުވަހުގެ ތެރޭގައި ކަމަށްވާއިރު އެއީ 1000 އެނދުގެ ހޮސްޕިޓަލެކެވެ.\nކޮރޯނާ ވައިރަސް އެންމެ ފުރަތަމަ ފެނިފައިވަނީ ވޫހާން ސިޓީން ކަމަށްވާއިރު، އެ ސިޓީގައި އަންނަނީ އެ ބަލި ވަރަށް ބޮޑަށް ފެތުރެމުންނެވެ.\nކޮރޯނާ ވައިރަސްގައި މިހާތަނަށް 700 އަށް ވުރެ ގިނަ މީހުން މަރުވެފައިވާއިރު މި ބަލި ޖެހުނު މީހުންގެ އަދަދު މިހާރު ވަނީ 30،00 އަށް ވުރެ މައްޗަށް އަރާފައެވެ.


Dho?! Kim Kardashian aee raajje ah tha?\nއެމެރިކާގެ ރިއަލިޓީ ޓީވީގެ ރާނީ، ކިމް ކާޑޭޝިއަން އޭނާގެ 40 ވަނަ އުފަންދުވަސް ފާހަގަކުރަން އޭނާގެ އާއިލާ އާއި ރައްޓެހިން ގޮވައިގެން ދިޔައީ "ސިއްރު" މަންޒިލަކަށެވެ. އޭނާ ބުނީ މި ދަނީ "ޕްރައިވެޓް އައިލެންޑް" އަަކަށް ކަމަށެވެ. އުފަންދުވަސް ފާހަގަކުރުމަށް، ކިމް ބޭއްވި ޕާޓީގެ ބައެއް ފޮޓޯތައް ސޯޝަލް މީޑިއާގައި އޭނާ މިހާރު ވަނީ ހާމަކޮށްފަ އެވެ. -- ކިމް އާއި އޭނާއާ އެކު މި ދަތުރުގައި ބައިވެރިވި އެހެން ބައެއް މީހުން ސޯޝަލް މީޑިއަށް ދޫކޮށްލައިފައި ފޮޓޯތަކުން، އެ މީހުން ހިޔާރުކުރި މަންޒިލު، ރާއްޖެއާ ވައްތަރުކަމުން އެއީ ރާއްޖެތޯ ބައެއް މީހުން ސުވާލުކޮށްފައިވެ އެވެ.\nޑެއިލީ މެއިލް އިން ރިޕޯޓްކުރި ގޮތުގައި ބޮޑަށް ލަފާކުރެވެނީ، ކިމް އޭނާގެ އާއިލާ އާއި ރައްޓެހިން ގޮވައިގެން ޕްރައިވެޓް ޖެޓުތަކެއްގައި ނައްޓާލީ، ކެރީބިއަންގެ ޕްރައިވެޓް އައިލެންޑަކަށް ކަމަށެވެ. އެކަމަކު އަދި އެ ޚަބަރު ކަށަވަރެއް ނުވެ އެވެ. ކެރީބިއަން އައިލެންޑްސް އަކީ ރާއްޖެއާ ކޮންމެސް ވަރަކަށް ވައްތަރު މަންޒިލެކެވެ. އީ އޮންލައިން އިން ބުނި ގޮތުގައި އެ މީހުން ދިޔަ ކަމަށް ބެލެވެނީ ފްރެންޗް ޕޮލިނީސިއާގެ ރަށެއް ކަމަށްވާ ޓަހިޓީ އަށް ކަމަށެވެ. ފޮޓޯތަކަށް ބަލާއިރު މި ވާހަކަ ވަރަށް ބޮޑަށް ގަބޫލުކުރެވެ އެވެ.\nފޮޓޯ: ކެންޑަލް ޖެނާ އިންސްޓަ ސްޓޯރީ\nފޮޓޯ: ކިމް ކާޑޭޝިއަން އިންސްޓަ ސްޓޯރީ\nމި ދުވަސްކޮޅު ޕްރައިވެޓް ޖެޓްތަކުގައި ރާއްޖެ އަންނަން މީހުން ވެސް ގިނަ އެވެ. ވެލާނާ އިންޓަނޭޝަނަލް އެއާޕޯޓުގައި ވެސް މީގެ ޖެޓްތައް އެ ހުރީ ބައިވަރެވެ. ސުވާލު ގިނަވެގެން މި އުޅެނީ މި ހުރިހާ ކަމަކާ އެކުގަ އެވެ. އެކަމަކު ރާއްޖެ އައި ނަމަ އެ މީހުން ކިތަންމެ ސިއްރުކުރި ކަމުގައި ވިޔަސް، އެ ހާމަކުރި ވަރުގެ ފޮޓޯތަކާ އެކު އެއީ ރާއްޖެކަން ޝައްކެއް ނެތި ޔަގީންކޮށްލެވޭނެ އެވެ.\nފޮޓޯ: ކޯޓްނީ ކާޑޭޝިއަން އިންސްޓަ ސްޓޯރީ\nކިމްގެ ކޮއްކޮ، ކެންޑަލް ޖެނާ ކުރި އިންސްޓަ ޕޯސްޓުތަކުގައި ވެސް ލިޔެފައި ވަނީ "ސީކްރެޓް ލޮކޭޝަން" ކަމަށެވެ. މި ދަތަރުގައި ކެންޑަލްގެ އިތުރުން، ކިމްގެ ފިރިމީހާ ކާންޔޭ ވެސްޓް، ކިމްގެ މަންމަ ކްރިސް ޖެނާ، އޭނާގެ ދައްތަ ކޯޓްނީ ކާޑޭޝިއަން އަދި ކޮއްކޮ ކްލޯއީ ކާޑޭޝިއަން އާއި ރޮބް ކާޑޭޝިއަން ވެސް ބައިވެރިވި އެވެ. އަދި އެ މީހުންގެ ލޯބިވެރިން ވެސް ފޮޓޯތަކުން ފެނެ އެވެ.\nކިމްގެ ކޮއްކޮ، ކައިލީ ޖެނާ މި ދަތުރުގައި ބައިވެރިއެއްނުވެ އެވެ. ކިމްގެ ގާތް އެކުވެރިންގެ ތެރެއިން، އޭނާގެ ހެއާސްޓައިލިސްޓް، ކްރިސް އެޕަލްޓަން ވެސް މި ދަތުރުގައި ބައިވެރިވި އެވެ.\nA post shared by Chris Appleton (@chrisappleton1) on Oct 26, 2020 at 9:11am PDT\n"މިއަހަރު އަހަރެންގެ އުފަންދުވަހަށް، އަހަރެން ބޭނުންވީ އަހަންނަށް އެންމެ މުހިންމު މީހުން އަދި އަހަރެން މީހަކަށް ހަދައިދިނުމުގެ ފަހަތުގައި ތިބި މީހުންނާ އެކު އުފާވެރި ވަގުތުކޮޅެއް ހޭދަކުރަން. އާއިލާ އާއި ރައްޓެހިންނާ އެކު ދަތުރު ދިއުމުގެ އުފަލާއި ހިތްހަމަޖެހުމަކީ ކިހާ ބޮޑު ކަމެއް ކަން ކޮވިޑް-19 ގެ ކުރިން އަހަރެމެންނަށް އިހުސާސެއްނުވިޔޭ ބުނެވިދާނެ،" ކިމް ކުރި ޕޯސްޓެއްގައި ލިޔެފައިވެ އެވެ.\nކިމް ބުނީ އެމީހުން ދަތުރަށް ފުރީ ދެ ހަފުތާ ވަންދެން ކަރަންޓީނުގައި ތިބުމަށް ފަހު، އެކި ފަހަރު މަތިން ކޮވިޑަށް ޓެސްޓުކުރުމަށް ފަހު ކަމަށެވެ. އެކަމަކު މިއީ މިފަދަ ލަގްޒަރީ ދަތުރުތައް ކޮށް ސޯޝަލް މީޑިއާގައި ހާމަކުރާއިރު ކޮވިޑާ ހެދި އެތައް ބަޔަކު ހާލުގައި ޖެހިފައި ތިބި ދުވަސްވަރަށް ވާތީ އެކަމާ ގުޅުވައިގެން ފާޑުކިޔުންތައް ވެސް އަމާޒުވެފައިވެ އެވެ.\nހޮލީވުޑް ސެލެބްރިޓީން ކިމް ކާޑޭޝިއަން ކާޑޭޝިއަން


Farah Khan ge aa film gai Hrithik Roshan aai Deepika Padukone? | Mihaaru\nފަރާ ހާންގެ އާ ފިލްމުގައި ރިތިކް ރޯޝަނާއި ދީޕިކާ ޕަދްކޯން؟\n11 ޖުލައި 2019 - 07:40\nރޯހިތު ޝެޓީގެ ފިލްމު ކުންފުންޏަށް ފަރާ ހާން ޑައިރެކްޓްކޮށް ދޭން ސޮއިކުރި ފިލްމުތަކުގެ ތެރެެއިން ފުރަތަމަ ފިލްމަކީ ކޮބައި ކަމެއް އަދިވެސް ރަސްމީކޮށް ސާފެއް ނުވެ އެވެ. އެ ވާހަކަ މިހާތަނަކަށް ފަރާ އާއި ރޯހިތު ވެސް މީޑިއާތަކާ ހިއްސާއެއް ނުކުރެ އެވެ.\nއެކަމަކު ފިލްމީ ޚަބަރުތައް ގެނެސްދޭ މީޑިއާތަކުން ބުނަމުން އަންނަ ގޮތުގައި ކުރިން "އޯމް ޝާންތީ އޯމް" އާއި "މޭ ހޭ ނާ" ފަދަ ފިލްމުތައް ގެނެސް ދިން ފަރާގެ އާ ފިލްމަކީ ކުރީގެ ވަރަށް މަގުބޫލު ފިލްމެއް ކަމަށްވާ "ސައްތޭ ޕޭ ސައްތާ" ގެ ރިމެކެވެ. އަދި އެ ފިލްމުގެ ލީޑް ރޯލް ޝާހްރުކް ހާނާއި ކެޓްރީނާ ކެއިފަށް ވެސް ހުށަހަޅާފައިވާ ކަމަށް ކުރިން އަޑު އަރާފައިވެ އެވެ.\nނަމަވެސް ޕިންކްވިލާ އިން ބުނި ގޮތުގައި އެ ނޫހަށް ވަރަށް އިތުބާރު ހުރި ގޮތަކަށް އެނގިފައިވާ ގޮތުގައި ފަރާ ހަދަން އުޅެނީ ހަމަ "ސައްތޭ ޕޭ ސައްތާ" ގެ ރިމެކެވެ. އަދި ފިލްމުގެ ލީޑް ރޯލަށް ވަނީ ރިތިކް ރޯޝަނާއި ދީޕިކާ ޕަދްކޯން ނަގައިފަ އެވެ.\nމި ދެ ތަރިން މިހާތަނަށް އެކީގައި އަދި ފިލްމެއްގެ މަސައްކަތްކޮށްފައި ނުވާތީ ރިތިކާއި ދީޕިކާގެ ޖޯޑަކީ ސްކްރީނަށް ވަރަށް ވެސް ތާޒާ އަދި އެހާމެ ޝައުގުވެރި ޖޯޑަކަށް ވާނެ އެވެ.\nމީޑިއާތަކުން ބުނި ގޮތުގައި ފިލްމުގައި ރިތިކް ކުޅޭނީ "ސައްތޭ ޕޭ ސައްތާ" ގައި އަމީތާބް ބައްޗަން ކުޅުނު ރޯލެވެ. އަދި ދީޕިކާ ފެނިގެން ދާމީ ހެމާ މާލިނީގެ ރޯލުންނެވެ. އާރް އެން ސިއްޕީ 1982 ގައި ގެނެސް ދިން މި އެކްޝަން ކޮމެޑީއަކީ ފާމްހައުސްގައި ދިރިއުޅޭ ހަތް ބެއިންނާއި އެ މީހުންގެ ލޯބިވެރިންގެ ވާހަކަ ކިޔައިދޭ ފިލްމެކެވެ.\nއެހެންވެ ފިލްމަކީ ފުދޭ ވަރެއްގެ ބޮޑު ކާސްޓެއް ފެންނާނެ ފިލްމެކެވެ. ގިނަ ބަޔަކު މިހާރު އިންތިޒާރު ކުރަމުން އަންނަނީ ފަރާ ފިލްމު ރަސްމީކޮށް އިއުލާން ކުރާނެ އިރަކަށެވެ. ބެލެވޭ ގޮތުން މި ފިލްމަކީ އަންނަ އަހަރުގެ ފަހުކޮޅު ސްކްރީނަށް އަންނާނެ ފިލްމެވެ.\n"Satte Pe Satta" ge remake ah Shah Rukh Khan aai Katrina Kaif\nކުރިން އަޑު އަރާފައިވާ ގޮތުން ފަރާގެ އާ ފިލްމުގެ ތަރިންނަކީ ޝާހްރުކާއި ކެޓްރީނާ.\nދީޕިކާ ބޮލީވުޑަށް ވެސް ނެރެދިން އަދި ފަރާގެ ދެ ފިލްމެއް ކުޅެފައިވާ ބަތަލާ އޭނާގެ ތިން ވަނަ ފިލްމަކުން ފެންނާނެ ކަމުގެ ސިގްނަލް ލިބެމުން އަންނަ އިރު، ރިތިކް އަދި ފަރާގެ ފިލްމެއްގައި މަސައްކަތެއް ނުކުރެ އެވެ.\nފަރާ އެންމެ ފަހުން ގެނެސް ދިން ފިލްމަކީ ޝާހްރުކް ހާނާއި ދީޕިކާ މުހިއްމު ރޯލްތައް ކުޅުނު 2014 ގެ "ހެޕީ ނިއު އިޔާ" އެވެ.\nއިތުރު ލިޔުންތައް ބޮލީވުޑް އަމީތާބް ބައްޗަން ކެޓްރީނާ ކައިފް ރިތިކް ރޯޝަން ދީޕިކާ ފަރަހަ ހާން ހެމާ މާލިނީ\n"ސައްތޭ ޕޭ ސައްތާ"ގެ ރިމެކް ފަރާއަކަށް ނޫން


ގެލްކްސީ ނޯޓްގެ އައު ފޯނެއް މިއަހަރު ނުފެނިދާނެ - Tech News Maldives\nގެލްކްސީ ނޯޓްގެ އައު ފޯނެއް މިއަހަރު ނުފެނިދާނެ\nމުހައްމަދު ރައްޔާން • 17 މާރިޗު 2021\nއެއްއަހަރެއް ތެރޭގައި2ފްލެގްޝިޕް ފޯނު ބާޒާރަށް ނެރުމަކީ ދަތިކަމެއް ކަމަށްބުނެ 2021 ވަނަ އަހަރު ގެލެކްސީ ނޯޓް ފޯނެއް ބާޒާރަށް ނުނެރެވިދާނެ ކަމަށް ސެމްސަންގް ކުންފުނީގެ އަހަރީ އާންމު ޖަލްސާގައި އެކުންފުނިން ހާމަކޮށްފިއެވެ.\nސެމްސަންގް އިން މީގެ ކުރިންވަނީ ދުނިޔޭގެ ބާޒާރުގައި ސެމީކޮންޑަކްޓާ މަދުވުމުން އެކަމާއި މެދު ކަންބޮޑުވުން ފާޅުކޮށް މީގެ ސަބަބުން ކުރިއަށްއޮތް ކުއާޓާގައި އެކުންފުނީގެ ވިޔަފާރިއަށް އަސަރުކޮށްފާނެކަން ހާމަކޮށްފައިއެވެ. އެހެންނަމަވެސް ގެލެކްސީ ނޯޓް ފޯނު ބާޒާރަށް ނެރުން ލަސްކުރުން ނުވަތަ 2021 ވަނަ އަހަރު މި މޮޑެލްގެ ފޯނެއް ބާޒާރަށް ނުނެރުމާއި މިކަމާއި ގުޅުމެއް ނެތް ކަމަށް ބްލޫމްބާގް އިން ރިޕޯޓްކުރެއެވެ.\nސެމްސަންގް އިން އެކުންފުނީގެ ގެލެކްސީ އެހެން ފޯނުތަކަށް ސްޓައިލަސް ތައާރަފް ކުރުމަށް ނިންމާފައިވާކަންވެސް މީގެ ކުރިން ވަނީ ހާމަކޮށްފައިއެވެ. މިއާއި އެކު އެކުންފުނިން ނޯޓް ސީރީޒްގެ ފޯނުތަށް ހުއްޓާލުމަށް އުޅެކަމުގެ އަޑުތަކެއް ފެތުރުނެވެ. އެހެންނަމަވެސް ޔޮންހަޕް އިން ރިޕޯޓް ކުރާގޮތުގައި 2021 ވަނަ އަހަރު ނޯޓް ސީރީޒް ގެ ފޯނެއް ބާޒާރަށް ނެރުމަށް ސެމްސަންގް އިންދަނީ މަސައްކަތް ކުރަމުންނެވެ.


Raees ge hushaelhunthakaeku Maumoon, Mahathir aa badhalu kuravvaifi\nރައީސްގެ ހުށަހެޅުންތަކާއެކު މައުމޫން، މަހާތީރާ ބައްދަލުކުރައްވައިފި\nރައީސް މައުމޫން، މަހާތީރުއާއެކު --\nއެމްއާރްއެމްގެ ފަރާތުން ކުރީގެ ރައީސް، ރައީސް މައުމޫން އަބްދުލްގައްޔޫމް، މެލޭޝިޔާގެ ބޮޑުވަޒީރު ޑރ. މަހާތިރު ބިން މުހައްމަދާ ބައްދަލުކުރައްވައިފިއެވެ. އެ ދެ ބޭފުޅުންނަކީ ގާތް ގުޅުމެއް ބާއްވަމުން ގެންދަވާ ދެ ބޭފުޅުންނެެވެ.\nރައީސް މައުމޫން އާއި މެލޭޝިޔާގެ ބޮޑުވަޒީރުގެ ބައްދަލުކުރެއްވުމުގައި ރައީސް އިބްރާހިމް މުހައްމަދު ސޯލިހްގެ ފަރާތްޕުޅުން ޑރ. މަހާތިރް ރާއްޖެ ވަޑައިގެންނެވުމަށް އެދި ދެއްވި ދައުވަތުގެ ސިޓީފުޅެއް ރައީސް މައުމޫން ވަނީ\nޑރ. މަހާތިރްގެ އަތްޕުޅަށް އަރުވާފައެވެ.\nރައީސް ސާލިހް ދެއްވި ދައުވަތު ޑރ. މަހާތިރު އުފަލާއެކު ގަބޫލުފުޅުކުރެއްވި ކަމަށް އެމްއާރްއެމްއިން ބުންޏެވެ.\nމި ބައްދަލުވުމުގައި، ރައީސް ސޯލިހްގެ އެދިވަޑައިގަތުމުގެ މަތިން، ދިވެހިންނަށް ދަތިވެފައިވާ ވިސާގެ މައްސަލަ ރައީސް މައުމޫން، ޑރ. މަހާތިރާ ހިއްސާކުރެއްވިއެވެ. އަދި އެކަމުގައި ޑިޕްލޮމެޓިކް ޗެނަލްއިން މަސައްކަތްކޮށް އަވަސް ހައްލެއް ލިބިވަޑައިގަންނަވާނެކަމަށް އުއްމީދު ކުރައްވާކަމަށް ރައީސް މައުމޫން، ޑރ. މަހާތިރު އަރިހުގައި ދެންނެވިއެވެ.\nއެމްއާރްއެމްއިން ބުނީ ރާއްޖޭގައި މިހާރު އޮތް ސަރުކާރަކީ ކޯލިޝަން ސަރުކާރެއް ކަމާއި އިސްލާހީ މަސައްކަތްތައް\nރާއްޖޭގައި ކުރިއަށްދާކަން ރައީސް މައުމޫން، ޑރ. މަހާތިރާ ހިއްސާކުރެއްވިއެވެ. އަދި ބައްދަލުކުރެއްވުމުގައި ޖައްވު ހޫނުވުމާއި ކަނޑުގެ ލޮނުގަނޑު އުސްވުމާއި ބެހޭގޮތުންވެސް ދެބޭފުޅުން މަޝްވަރާކުރެއްވި ކަމަށް އެމްއާރްއެމްއިން ބުންޏެވެ.\nރައީސް މައުމޫން މެލޭޝިޔާއަށް ކުރައްވަމުން ގެންދަވާ ދަތުރުފުޅުގައި އެމަނިކުފާނާއެކު ބައިވެރިވެވަޑައިގެންނެވި\nބޭފުޅުންނަށް، ޑރ. މަހާތިރާއި ބައްދަލުކުރެއްވުމުގެ ފުރުސަތު ދެއްވި ކަމަށްޓަކައި ރައީސް މައުމޫން އެމަނިކުފާނަށް ވަރަށް ހާއްސަ ޝުކުރެއް ދެންނެވިއެވެ.\nރައީސް މައުމޫން މެލޭޝިޔާއަށް ފުރާވަޑައިގެންނެވީ މިދިޔަ ބުދަ ދުވަހުއެވެ. މިދަތުރުފުޅުގައި ރައީސް މައުމޫންގެ\nއަރިހުގައި އެމްއާރުއެމްގައި އިސްކޮށް ހަރަކާތްތެރިވެވަޑައިގަންނަވާ އަބްދުﷲ ކަމާލުއްދީނާއި އައިމިނަތު ނާދިރާ\nރައީސް މައުމޫން އަބްދުލްގައްޔޫމް ރައީސް އިބްރާހިމް މުހައްމަދު ސޯލިހު މެލޭޝިޔާ + އެމްއާރުއެމް\nހިސާން ބިލާއި އެމްއާރްއެމްވެސް ދެކޮޅު\nޒަހާގެ އުފަންދުވަހު މައުމޫންގެ ތައުރީފު


Dhauva Ah Javaabudhaaree Vaan Furusathakah Edhumun Adhurey Ah Hafthaa Eh Dheefi - Vaguthu\nދައުވާއަށް ޖަވާބުދާރީވާން ފުރުސަތަކަށް އެދުމުން އަދުރޭ އަށް ހަފުތާއެއް ދީފި\nއަބްދުލްރަހީމް އަބްދުﷲގެ ޝަރީއަތުގެ އަޑުއެހުމުގެ ތެރެއިން\nއާންމު ތަނެއްގައި ހަޑި ހުތުރު ބަހުން މުހާތަބު ކުރެއްވި މައްސަލައެއްގައި އިދިކޮޅު ކޯލިޝަންގެ ވަގުތީ ލީޑަރު އަބްދުލްރަހީމް އަބްދުﷲ (އަދުރޭ) ގެ މައްޗަށް ކުރި ދައުވާގެ ޝަރީއަތުގައި ޖަވާބުދާރީވުމުގެ ފުރުސަތަކަށް އަދުރޭ އެދިވަޑައިގަތުމުން އެ ފުރުސަތު ކޯޓުން ދީފިއެވެ.\nއަދުރޭގެ މައްޗަށް މި ދައުވާ އުފުލީ، ނޮވެމްބަރު 28، 2019 ގައި ކުރީގެ ރައީސް އަބްދުﷲ ޔާމީނަށް ކްރިމިނަލް ކޯޓުން ހުކުމް ކުރި ދުވަހު އެ ކޯޓުގެ ބޭރުގައި ކުރަމުން ދިޔަ މުޒާހަރާގެ ތެރެއިން އަޑުގަދަ ކުރާ ބޭނުން ކުރައްވައިގެން ކްރިމިނަލް ކޯޓުގެ ގާޒީންނާ ބެހޭ ގޮތުން ވާހަކަ ދައްކަވަމުން ދަނިކޮށް ހަޑި ހުތުރު ބަހެއް ބޭނުން ކުރެއްވުމުންނެވެ.\nމިއަދު ކުރިއަށް ދިޔަ ކްރިމިނަލް ކޯޓުގެ އަޑުއެހުމުގައި ދައުލަތުން ވަނީ އަދުރޭއަށް ކުރާ ދައުވާ އިއްވާފަައެވެ. އެކަމަކު އަދުރޭގެ ފަރާތުން ދައުވާއަށް ޖަވާބުދާރީއެއް ނުވެއެވެ. އޭނާގެ ގާނޫނީ ވަކީލު އަދި ދަނބިދަރިފުޅު އަހުމަދު ހިޝާމް ވަޖީހު ވިދާޅުވީ މައްސަލައިގެ ލިޔެކިއުންތައް ލިބުނީ މިއަދު ކަމަށާއި އެއަށް ޖަވާބުދާރީވާން ތައްޔާރުވާން އިތުރު ފުރުސަތެއް ބޭނުންވާ ކަމަށެވެ.\nމައްސަލަ ބައްލަވާ ގާޒީ ހަސަން ސައީދު ދެން ނިންމެވީ، މި ޝަރީއަތުގައި އަންނަ ހަފުތާ އަޑުއެހުމެއް ބޭއްވުމަށާއި އެ އަޑުއެހުމުގައި އަދުރޭއަށް ޖަވާބުދާރީވާން ފުރުސަތު ދިނުމަށެވެ. މި ކަން އިއުލާން ކުރެއްވުމަށް ފަހު މިއަދުގެ އަޑުއެހުން ގާޒީ ނިންމަވާލެއްވިއެވެ.\nގާނޫނުލް އުގޫބާތުގައިވާ ގޮތުން ހަޑިހުތުރު އެއްޗެހި ކިޔުމާއި ހަޑިހުތުރު ބަސް ބޭނުން ކުރުމާއި ހަޑިހުތުރު ޢަމަލުތައް ކުރުމަކީ ކުށެކެވެ. އެ ކުށް ދަރަޖަ ކޮށްފައި ވަނީ ޖުނަހުގެ ތިންވަނަ ދަރަޖައިގެ ކުށެއްގެ ގޮތުގައެވެ.\nޖެނުއަރީ 31, 2021 11:52\nސާބަސް އަދުރޭ ، ހިތަވަރު ގަދަކުރައްވާ .\nޖެނުއަރީ 31, 2021 13:10\nކޯޓުތައް އަތްދަށުލައިގެން ފަނޑިޔާރުން ބޮޑުރޯނުން ބަނދެގެންތިބެ ރަގަޅަށް މިތިބަ އިދިކޮޅު ފުނޑަނީ!! މީތޯ ޑިމޮކްރަސީއަކީ؟


Game Over Gai Taapsee Fenigen Dhaa Goiy Dhahkaalaifi\nގޭމް އޯވާގައި ތާޕްސީ ފެނިގެންދާ ގޮތް ދައްކާލައިފި\nބޮލީވުޑުގައި އަރަމުން އަންނަ ބަތަލާ ތާޕްސީ ޕަންނޫގެ ކުރިއަށް އޮތް ތަމަޅަ ފިލްމު "ގޭމް އޯވާ" ގައި އޭނާ ފެނިގެންދާ ގޮތް ފުރަތަމަ ފަހަރަށް ދައްކާލައިފިއެވެ.\nވައި ނޮޓް ސްޓޫޑިއޯ އާއި ރެލިއަންސް އެންޓަޓެއިންމަންޓް ގުޅިގެން ނެރޭ އެފިލްމުގައި ތާޕްސީ ފެނިގެންދާ ގޮތް ސޯޝަލް މީޑިއާ މެދުވެރިކޮށް ހިއްސާކޮށްފައިވަނީ އިއްޔެއެވެ. އެގޮތުން އެ ފޮޓޯ އިން ފެންނަ ގޮތުގައި ފައިގާ ޕްލާސްޓަރު އަޅާފައި އިން ތާޕްސީ އިނީ ފުރޮޅުލީ ގޮނޑިއެއްގައެވެ.\nShoot starts tomorrow.@sash041075 @chakdyn @gopiprasannaa @onlynikil @venupro pic.twitter.com/84CLDd0AZJ— Y Not Studios (@StudiosYNot) October 10, 2018\nތާޕްސީ ލީޑުން ރޯލުން ފެނިގެންދާ އެފިލްމަކީ ތަމަޅަ ފިލްމުތައް ޑައިރެކްޓުކުރަމުން އަންނަ ޑައިރެކްޓަރު އަޝްވިން ސަރަވާނާ ޑައިރެކްޓުކޮށް ނެރެން ހަމަޖައްސާފައިވާ ފިލްމެކެވެ. ފިލްމުގެ ޝޫޓިންތައް މިއަދު ފެށުމަށް ފިލްމުގެ ޕްރޮޑަކްޝަން ޓީމުން ވަނީ ނިންމާފައެވެ.\nއުމުރުން 31 އަހަރުގެ ތާޕްސީއަކީ ތަމަޅަ ފިލްމު އިންޑަސްޓްރީ އިން ވިދާލި ތަރިއެކެވެ. އެގޮތުން އޭނާ ބޮލީވުޑަށް ވަދެފައިވަނީ 2013 ވަނަ އަހަރު ނެރުނު ފިލްމު "ޗަސްމޭ ބަދްދޫރު" އިންނެވެ. އޭގެ ފަހުން އަމީތާބު ބައްޗަންއާއެކު "ޕިންކް" ފިލްމުގައި ވެސް މަސައްކަތްކޮށްފައިވާއިރު "ޖުޅްވާ 2" އާއި "ސޫރްމާ" އަދި "މަންމަރްޒިޔާން" ގެ އިތުރުން "މުލްކް" ގައި ވެސް މަސައްކަތްކޮށްފައިވެއެވެ.\nމީގެއިތުރުން، 2011 ވަނަ އަހަރު ނެރުނު ކާމިޔާބު މަލަޔާލަމް ފިލްމު "ސޯލްޓް އެންޑް ޕެޕާ" އަށް ޕްރަކާޝް ރާޖު ޑައިރެކްޓުކޮށް ނެރޭ ހިންދީ ރިމޭކް ގައި ވެސް މަސައްކަތްކުރުމުގެ ފުރުސަތު ތާޕްސީއަށް ލިބިފައިވާއިރު އަންނަ އަހަރު ނެރޭ ފިލްމު "ބަދްލާ" އިން ވެސް ފެންނާނެއެވެ.\nބޮލީވުޑް މުނިފޫހިފިލުވުން ތާޕްސީ ޕަންނޫ


Mie Thibunaa Ran’dunah Vaanama Aharenaky Fahuruveri Ran’deh - Vaguthu\nމިއީ ތިބުނާ ރަނޑުންނަށް ވާނަމަ އަހަރެންނަކީ ފަޚްރުވެރި ރަނޑެއް\n“އަންހެން ދޮޅާ! އަމައްޔާތް. އެއްކަލަ ރަނޑު ދޯ އެހެރެ ދަނީ”\nމިއީ ވަރަށް ކުޑައިރުއްސުރެ މީހުން އަހަރެން ފެންނަތަކުން ގޮވަމުންދާ އެއްޗެކެވެ. މަގުމަތީގައި އުޅޭ ވަލު ކުއްތާތައް އުސޫލުން ހިނގާ ބިގާވެ އުޅޭ މީހުންނާ ދިމާކުރާ ބަޔަކު ދިވެހިންގެ ތެރޭގައި އަދިވެސް އެބަތިއްބެވެ.\nހިނގި ވާހަކައެއް ހިއްސާކޮށްލާނަމެވެ. އެއީ މީގެ ދެ ދުވަހެއްވަރު ކުރިއެވެ. ހޮސްޕިޓަލަށް ބައްޕަ ދެއްކަން ދިއުމަށްފަހު އަހަރެން ދިޔައީ ގެޔަށެވެ. ގެޔަށްގޮސް ބައްޕަ ގެޔަށް އަރުވާފައި ފިހާރައަކަށް ދިޔައީމެވެ. ފިހާރައިން އެއްޗެއް ގަތުމަށްފަހު އަހަރެންވެސް އަވަސް އަވަހާ ދިޔައީ ގެޔާ ދިމާއަށެވެ. ވަރަށް ހަލުވި ހިނގުމެއްގައި ގެޔަށް ދަނިކޮށް ކުރިމައްޗަށް އެރީ އަންހެން ކުއްޖެކެވެ. އެކުއްޖާ އަށް ތަން ދެއްކުމުގެ ގޮތުން މަގުގެ އަނެއް ފަރާތަައް އަހަރެން ޖެހިލީމެވެ. ނަމަވެސް ކަން ދިމާ ކުރި ގޮތުން އެ މީހަކަށްވެސް ޖެހުވުނީ ހަމަ އެ ދިމާއަށެވެ. އަހަރެން ސޮރީ އޭ ބުނެ އެއް ފަރާތްވެލީމެވެ.\nއެހިސާބުން އެމީހާގެ އަގައިންވެސް ބޭރުވީ ހަމަ އެއްކަލަ ކުޑައިރު އަޑު އިވެމުންދިޔަ ބަސްތަކެވެ.\n“މި ކީތްކުރާ ރަނޑެއްތަ މިތާހުރެ، ހިނގާކަށް ނޭނގޭތަ!” އެ މީހަކު ބުންޏެވެ.\nބުނާނެ އެއްޗެއް ނޭނގިގެން އިތުރު އެއްޗެއް ނުބުނެ ގެޔަށް އެރީމެވެ. އަދި ބައެއް ރަޙްމަތްތެރިންނަށް މެސެޖްއެއް ކޮށްލީމެވެ.\n“ކޮބާތަ ރަނޑު ވުމަކީ؟ ރަނޑު މީހެއްގެ ގައިގައި ހުންނާނެ ސިފަ ތަކަކަކީ ކޮބާ؟”\nމި ދެ ސުވާލު 10 ވަރަކަށް ރަޙްމަތް ތެރިންނާ ކޮށްލީމެވެ، ސުވާލު ތަކުގެ ޖަވާބުން އަހަރެން ހަމަ އަޝޯހުވިއެވެ.\nއެކަކު ބުނި ގޮތުގައި ރަނޑުވުމުގައި، ވާހަކަ ދައްކާއިރު މާ ގިނައިން އަތުން އިޝާރާތް ކުރުމެވެ. އަދި އަހަރެންނަކީ މި ސަބަބަށްޓަކައި ރަނޑެއް ނޫން ކަމަށް ބުންޏެވެ.\nދެން ލިބުނު ޖަވާބުތައްވެސް ވަރަށް ހެއްވައެވެ. އެކަކު ބުނީ އެއީ ލާ އެއްޗެހިން ކަމަށެވެ. ނަމަވެސް އެ ދުވަހު އަހަރެން ލައިގެން ހުރީ ކަޅު ކުލައިގެ ގަމީހަކާއި ފަޓުލޫނެކެވެ. ތިން ވަނަ މީހާ ބުނީ ރަނޑުވަނީ އަންހެނުންނާއެކު އުލޭތީއެވެ. އެވެސް ލައްކަ ހެއްވާ ވާހަކައެކެވެ. އެހެން ބުނި މީހާ އަންހެނުން ހޯދުމަށް ކުރާ މެސެޖްތައް ވަރަށް ރަނގަޅަށް އެނގޭތީ އަޅުގަނޑަށް ވަރަށް މަޖާވިއެވެ. އަނެއްކޮޅުން އޭނާ ލޯބީގެ މެސެޖް ކޮންމެ ދެ ދުވަހަކުން4މީހަކަށް ފޮނުވަންވެސް އަންނަނީ އަހަރެން ކައިރިއަށެވެ. އެމީހާ ރަނޑު ނުވުމުން އިނގެރޭސި ބަހުން މެސެޖެއް ކޮށްލަންވެސް ނޭނގޭތީ ތާއެެވެ.\nދެން ސުވާލު ކުރި މީހުންގެ ޖަވާބުތައް އެހާ ފީކަޅައެވެ. ބައެއް މީހުން ބުނީ އެއީ ގޭތެރޭގެ މަސައްކަތް ކުރާތީ ކަމަށެވެ. އަނެއް ބަޔަކު ބުނީ އެއީ ލޯބިން އުޅެފަ ދޯކާ ނުދޭތީ ކަމަށެވެ. އަދި އަންހެނުންނާއެކު ޒިނޭ ނުކުރާތީ ކަމަށްވެސް އެތަނުން ރަޙްމަތްތެރި އަކު ބުންޏެވެ. އަދި މައިންބަފައިން ކުރިމަތީގައި ރީތިކޮށް ވާހަކަދައްކާތީ ކަމަށްވެސް ބުންޏެވެ.\nކޮންމެޔަކަސް ތިބުނާ ކަންތައްތަކުން މީހާ ރަނޑު ވާނަމަ، އަހަރެން މިއީ ރަނޑެކެވެ. ނޫނެކެވެ. އަހަރެންނަކީ ހަމަ ފަޚްރުވެރި ރަނޑެކެވެ.\nރަނޑުވުމަކީ އަސްލު ކޮބައިކަމަށް އަޅުގަނޑަކަށް ނޭނގެއެވެ. އެއީ ކިހިނެތް ވާ ކަމެއްކަން ފަހުމްކޮށްލަދީފިނަމަ ކިތަންމެހާވެސް ރަނގަޅެވެ.\n!ހިތުގެ ބަލި ހުންނަ ބައްޕަ ކޮވިޑް-19 އަށް ފައްސިވެ މުޅި އާއިލާ ކަންބޮޑުވުމެއްގައި\nއިމާރާތްތައް އިތުރުވިއަސް ހިދުމަތާއި ވަސީލަތުގެ ގޮތުން ސިއްހީ ދާއިރާ ކުރިއެއް ނާރާ: ޑޮކްޓަރުން\nރިލްވާންގެ މަރަށް ހަ އަހަރު: ދައްތަ ލިޔުނު ލަވަ ތޭރަގެ އަޑުން، އަސަރުގަދަ\nޖުލައި 11, 2019 15:31\nރަނޑު ވުމަކީ އަންހެން ދުޅައަށް ފިރިހެނުން އުޅުމެވެ.\nޖުލައި 11, 2019 16:09\nރަނޑު ވުމަކީ ވާހަކަ ދެއްކުމާއި ހިނގުމުގައި އަންހެން ވަންތަ ވުން ނޫންތަ؟\nޖުލައި 11, 2019 16:16\nރަނޑުވުމަކީ އަންހެންދުޅާވެގެން އުޅުން. މިސާލަކަށް ފިރިހެނަކު އަންހެނަކަށް ވެގެން ތުއިވުން. ރީތި ސާދާ އުޅުމެއް އުޅުމަކީ ރަނޑުވުމެއްނޫން. އަންހެނަކަށް މަގުން ތަންދެއްކުމުން އެނގެނީ އަންހެނުންނަށް އިހްތިރާމްކުރާ، ގޮތްހުރި ރަނގަޅު ފިރިހެނެއްކަން. އެއީ އެކަމުން ފިރިހެންވަންތަކަމަށް ބުރޫއަރާނެ ކަމެއް ނޫން. އުޅެންވީގޮތް ދަސްކޮށްދޭނީ މައިންބަފައިން. ބޮޑެތިވަމުންދާ ކުދީންނަށް ދަސްކޮށްނުދެވެނީ މައިންބަފައިންގެ އިލްމު ނެތީމަ.\nޖުލައި 11, 2019 18:03\nގިނަ އަންހެނުންނަށް ލަދުޙަޔާތްކުޑަ ފިރިހެނުން ވަރަށް ކަމުދާނެއެވެ! އެފަދަ މީހުން ކިތަންމެ ފާފައެއްކުރިޔަސް ވަރަށް ހޮޓްވާނެއެވެ! މިފަދަ ހޮޓްކަމެއް ނެތީކަމަށް ވެދާނެއެވެ!\nޖުލައި 11, 2019 18:32\nތީނައަށް ޖަވާބު ދީފަހުރި މީހުންގެ ވިސްނުމުގެ ކޮށިކަން ދޭހަވީ.\nޖުލައި 11, 2019 20:56\nސިހުރު ފަދަވި ކަމަނާ ނުފުދޭ ތަ ރަނޑަކައް؟ އެއަށްވުރެ ކައިރިން ފެންނާނެ ދިރިހުރި މިސާލެއް ނެތް.


ކޮކާ ކުއްޖާ –6– Esfiya\nކުޑަކުދިންގެ އެހެނިހެން މަޖާ2days ago\nކޮކާ ކުއްޖާ – 6\nއެގެއަށް ގޮސް އެންމެ ފުރަތަމަ ވެސް އިށީނީ ސައި ބޯށެވެ. މޭޒުމަތީގައި ކާތަކެތި ނަން ހުސްކޮށް ހުއްޓެވެ. ހުރީ ރޮށި ،ތެލުލި ރިހާކުރު ،ކުކުޅު ރިހަ އަދި ކަޅުސަޔާއި ތޮއްޑޫ ކަރަލެވެ. ތޮއްޑޫ ކަރާ އަކީ އަހަރެންނަށް ވަރަށް މީރު އެއްޗެކެވެ. އަހަރެން ކާން ފެށީމެވެ ރޮށި ކޮށައިފައި ތައްޓަށް ކުކުޅު ރިހަ އެޅުމަށްފަހު މޮޑެން ފެށީމެވެ. ކާން އަހަރެން ފެށީ ބިސްމި ކިޔައިފަ އެވެ. ރިހަ އަހަރެންނަށް ވަރަށް މީރެވެ. ކައިނިމުމުން އަހަރެން ތަށި ދޮންނަން އުޅުނު ވަގުތު ރައިއްތަ އަހަރެން އަތުން ތަށި އަތުލިއެވެ.\n” މިއަދު ތަށި ދޮންނާނީ ރައިއްތަ. ” ރައިއްތަ އަހަރެން އަތުން އަތުލި ތަށި ދޮވެފައި ހަރަށް ޖެހިއެވެ. އަހަރެން ވެސް އެއްޗެއް ނުބުނެ ކަޅު ސައިތަށި ބޯން ތަށީގައި ތުން ޖެހީމެވެ. އެއް ނޭވާ އިން ބޯ ލައިފައި އަހަރެން ތަށި ބަހައްޓާފައި ނެގީ ކަރާ ފޮއްޗެކެވެ. އެއް ކަރާ ފޮތިން ނުވެގެން އަހަރެން ތިން ކަރާ ފޮތި ކާލީމެވެ. ފެންތަށި ބޯލައިގެން އަހަރެން ދިޔައީ ރައިނާގެ ކޮޓަރިއަށެވެ. އަހަރެން އުޅެން ހަމަ ޖެހިފައި ވަނީ ރައިނާގެ ކޮޓަރީގައެވެ.\nއެކޮޓަރީގައި ޑަބަލް އެނދެއް ހުރެއެވެ. އަހަރެން އެނދުގައި ޖައްސާލި ތަނާ ހެން ލޮލަށް ނިދި ސަވާރު ވާން ފެށިއެވެ. އަހަރެން ލޯމަރާލީ ނިދާލުމަށް ޓަކައެވެ.\n” ބަން ބަން ބަން ” އަހަރެންނަށް ހޭލެވުނީ އެއްޗެއް ތަޅާއަޑަށެވެ. ދެލޯ އުނގުޅަމުން އަހަރެން އަނެއް ފަރާތަށް މޫނު އަނބުރާ ލީމެވެ. އަހަރެންނަން ފެނުނީ ތަވާ އަކާއި ދޭފަތެއް ހުރި ރައިފާ އެވެ. އަރާމު ނިދީގައި އޮއްވާ ކުއްލިއަކަށް ހޭލެއްވުމުން އަހަރެންގެ ގާތަށް ހުރީ ފާޑެއްގެ ރުޅިއެއް އައިސްފައެވެ. އަހަރެން ތެދުވެ ރައިފާ ފަހަތުން ދުއްވައި ގަތީމެވެ. އޭނާ އެއަށްވުރެ މާ ހުށިޔާރެވެ. ވައިކޮޅެއް ނިކުމެގެން ދިޔަ ގޮތަށް ރައިފާ ނިކުމެ ކުރިމަތީގައި ހުރި އޭނާގެ ކޮޓަރި ވަދެ ދޮރު ބަންލައިފައި ޖެހިއެވެ.\nރައިފާ އުޅުނީ ފޫހިވެގެންނެވެ. ގޭގެ އެންމެން ކަހަލަ ގޮތަކަށް ކޮޓަރި ކޮޓަރިއަށް ވަދެ ދޮރުތަޅުލައިގެން އެމީހަކު އަމިއްލަ ކަމެއްގައި އުޅެއެވެ. ރައިހާނާ އާއި ސަމީމާ އުޅެނީ ހަވީރު ސައިބޯނެ އެއްޗެއް ހަދާށެވެ. ރައިފާ ބަދިގެއަށް ވަނެވެ. އޭނާއަށް ފެނުނީ އަޅުވައިފައި ހުރި ތަވާ ތަކާއި ދޭފަތް ތަކެވެ. އޭނާގެ ސިކުނޑިއަށް ޚިޔާލެއް އައެވެ. ތަވާ އަކާއި ދޭފަތެއް ނަގައިފައި އޭނާ ރައިނާގެ ކޮޓަރިއަށް ދިޔައެވެ. މަޑުމަޑުން ކޮޓަރި ދޮރު ހުޅުވާލާފައި ރައިފާ އެތެރެއަށް ދެމިގަތެވެ. ރައިފާ އަރާމުކޮށް ނިދާލައިފައި އޮތް ސަމާ އަށް ބަލައިލައިފައި ނުލަފާ ހިނިތުންވުމެއް ވެރިކުރުވިއެވެ. ސަމާ އެއްއަރިއަކަށް އޮތް އިރު އަނގަ ވަނީ ހުޅުވިފައެވެ. ނިދި ކުޅު އޭނާގެ ތުންފަތް ކައިރީގައި ހޭކިފައި ހުއްޓެވެ. ރައިފާ ދޭފަތުން ތަވާ ގައި ތަޅަން ފެށިއެވެ. މުޅި ކޮޓަރީގައި އެ އަޑު ގުގުމަމުން ދިޔައެވެ. ސަމާ ތެދުވިއެވެ. ދެބުމަ ގޮށް ޖަހާލުމަށް ފަހު ރައިފާގެ ފަހަތުން ދުއްވައިގަތެވެ. ރައިފާ ތަވާ އާއި ތަވާ އެއް ދޫކޮށްލައިފައި ކުރިމަތީގައި ހުރި ކޮޓަރިއަށް ވަދެ ދޮރު ޖެހިއެވެ. ސަމާ ދޮރުގައި ޖަހަން އަތް ނަގައިފައި ވެސް އަތް ތިރި ކޮށްލިއެވެ. ކޮޓަރިއަށް ވަދެ ކަބަޑު މަތީގައި ހުރި ސްލައިމް ތަށި ނެގިއެވެ. ތަށީގެ މަތި ނަގައިފައި ތަށިތެރެއަށް އަތްކޮއްޕާލިއެވެ. ސްލައިމްގަނޑު އަތަށް ނަގައިފައި ރައިފާގެ ކޮޓަރި ދޮރުމަތީގައި ސްލައިމް ފަތުރާލުމަށް ފަހު އަވަހަށް ކޮޓަރި ތެރެއަށް ދެމިގަތެވެ. އޭރު ވާހަކަ ފޮތެއް ކިޔަން އެނދުގައި އިން ރައިނާ އަށް ހިނގައި ދިޔަ އެއްކަމެއް ވެސް ހިލަމެއް ނުވެއެވެ. ސަމާ ރައިނާގެ ވާހަކަ ރެކް ހުޅުވާލިއެވެ. ރެކު ތެރޭގައި އެތައް ބައިވަރު ފޮތެއް އެބަހުއްޓެވެ. ސިއްސުވާލި ، ވަސްވާސް ، ޕަރީގެ ވާހަކައިގެ ސީރީސް ތަށް އިތުރުން ބައިވަރު ވާހަކަ އޭގެ ތެރޭގައި ހުއްޓެވެ. ރެކުން ސަމަރުގަންދު ފޮތް ނަގާލުމަށް ފަހު ރޮކިން ޗެޔާރ ގައި ސަމާ އިށީނެވެ. ވާހަކައިގެ ތެރެއަށް އޭނާ ގެނބިގެން ދިޔައީ ފުން ކަނޑަކަށް ގެނބިގެން ދިޔަހެންނެވެ.\nއޮއްސެމުން ދިޔަ އިރުގެ ރަންދޯދިން އުދަރެހުން ފެންނަމުން ދިޔަ ހުދުކުލައިގެ…………………… ……………………………………………….. ތުގާ އޭނާގެ މަސައްކަތުގެ………………… …………………………………………………………….. މައުރަޒު ފެށެން ކައިރިވެފައި ވާތީ ވާޒިން އަވަހަށް ގެއިން ނިކުތެވެ.\nބޭރުން އެއްވެސް އަޑެއް ނީވުމުން ރައިފާ ކޮޓަރިން ނިކުތެވެ. ” އައްޗީޑި ” ވާހަކައިގެ ތެރެއިން ސަމާ އަށް ނިކުމެވުނީ ރައިފާ ހަޅޭއް ލަވައިގަތުމުން ނެވެ. ސަމާ ހެމުން ހެމުން ފޮތް ލައްޕާލާފައި ކައިރީގައި ހުރި މޭޒު މައްޗަށް އެއްލައިލިއެވެ. މަޑުމަޑުން ސަމާ ފާޚާނާއަށް ވަދެ ދޮރު ތަޅުލިއެވެ. ރައިފާ ފައިދޮށުގައި ހުރި ސްލައިމް ތައް މަތިން ފޭބިއެވެ. ފައިގައި ތަތްލަވާފައި ހުރި ސްލައިމް ކޮޅު އަތުން ނަގައިފައި ސްލައިމް ނެގިއެވެ. ސްލައިމް ހިފައިގެން އޭނާ ކޮޓަރިއަށް ވަދެ ޕްލާސްޓިކް ކޮތަޅަކަށް ސްލައިމް ލައި ޑަސްބިނަށް ވައްޓާލިއެވެ. އަދި ފާޚާނާ އަށް ވަދެ ފައި ރަނގަޅަށް ދޮވުމަށް ފަހު ރައިނާގެ ކޮޓަރިއަށް ވަނެވެ. ރައިފާ އަށް ފެނުނީ ފޮތަށް ގެއްލިފައި އޮތް ރައިނާ އެވެ. ސަމާ އެކޮޓަރީގައި ނެތުމުން އެކަން ކުރީ ރައިނާ ކަން ޔަގީން ވިއެވެ. ރައިފާ މަޑުމަޑުން ރައިނާ ކައިރިއަށް ގޮސް ކުއްލިއަކަށް ފޮތް ޖަހައިގަތީ ކާޅު ކޮށްޖަހާ ގޮތަށެވެ.\n” އޭތް ” އަކުރުތަކަށް ދަމާލަމުން ރައިނާ ހަޅޭއް ލަވައިގަތެވެ. ރައިފާ ސިއްސައިގެން ދިޔަ ވަރުން އަތުގައި އޮތް ފޮތް ވެސް ބިންމައްޗަށް ވެއްޓުނެވެ. ރައިނާ އައި ރުޅިން ރައިފާގެ ބުރަކަށިމަތީގައި ވަރުގަދަ ބޮނޑިއެއް އަޅާލިއެވެ. ރައިފާ ދެބުމަ ގޮށް ޖަހާލުމަށް ފަހު ރައިނާގެ ގައިގައި ޖެހިއެވެ. ރައިހަނާ މައްޗަށް އަރައި އެކޮޓަރި އަށް ވަނީ އަޑުގަދަ ވުމުންނެވެ. ސަމާ ފާޚާނައިން ނިކުތީ ބޭރު ހިމޭން ވުމުންނެވެ. އޭރު ރައިއްތަ ދެމީހުންނަށް ނަސޭހަތް ދެނީއެވެ. ރައިހާނާ ދިއުމުން ސަމާގެ ހިނިގަނޑު ފަޅައިގެން ދިޔައީ ފަތް ތެލުލަން އެޅީމާ ބަޑި ގޮވާ ފަދައިންނެވެ.\nރައިނާ ސަމާ އާއި ދިމާއަށް ދެލޯ ހިމަކޮށް ލިއެވެ.\n” މި ދައިތަ ނުލައި އެދިޔައި މަންމަ އަދި ލެކުޗަރު ދީފަ. ހުން ” ރައިފާ ތުން އަނބުރާލިއެވެ. ސަމާ ހުރީ ދަތްތަށް ސޭލު އަޅުވައިގެން ހެވިފައެވެ. ރައިފާ މަޑުމަޑުން އެނދާއި ހިސާބަށް ގޮސް ބާލީހެއް ނަގައި އަތަށް ހެޔޮވަރު ކޮށްލިއެވެ. ސަމާ ހުރީ މިކަމަށް ސަމާލު ވެގެންނެވެ. ރައިފާ ބާލީސް އެއްލިއެވެ. ސަމާ ތިރިވި ގޮތުން އެ ބާލީސް އައި ބާރުމިނުގައި ޖެހުނީ ރައިނާގެ ބޮލުގައެވެ. ރައިނާ އެ ބާލީހުން ސަމާ ގައިގައި ބޮނޑިއެއް އަޅާލިއެވެ. ދެން ފެށުނީ ޕިލޯ ފައިޓެވެ. އެކަކު ވެސް އަނެކަކަށް ދުލެއް ނުކުރެއެވެ. ރައިހާނާ ސައި ހަދައިފައި ކުދިވެރިން ކައިރީގައި ބުނަން ސިޑިން މައްޗަށް އަރައިފައި ރައިފާގެ ކޮޓަރިއަށް ވަންނަން ދޮރު ހުޅުވާލިއެވެ. އޭނާ އަށް ބޯހޫރާ ލެވުނީ ކޮޓަރީގައި ނެތުމުންނެވެ.\n” މިގޮއްޔަ އަކަށް ނުހުރެވޭނެ މީހަކަށް އުނދަގުލެއް ނުކޮށް ” ރައިހާނާ ރައިނާ ކޮޓަރީގެ ދޮރު ހުޅުވާލިއެވެ. އޭނާގެ މޫނުގައި ޖެހުނީ އެނބުރެމުން އައި ބާލީހެކެވެ. ރައިފާއަށް އަނގަމަތީގައި އަތް އަޅާ ލެވުނެވެ. އެ ބާލީހަކީ ދޮރުކައިރީގައި ހުރި ރައިނާ އަށް އެއްލި އެއްޗެކެވެ. ރައިނާ ދޮރުކައިރީގައި ހުރިއިރު އޭނާގެ މޫނުމަތީގައި ނުލަފާ ހިނިތުންވުމެއް ވިއެވެ. ސަމާ އޭރު އޮތީ އޮށޯވެ ކަމުން ފޮތެއް ނަގައި ހުޅުވާލައިގެން ހުރި ގޮތުން ހީވަނީ ހަމަ އަސްލަށް ވެސް ފޮތް ކިޔަން އޮތް ހެނެވެ.\nރައިހަނާ ބާލީސް ނަގައިފައި އެނދަށް ލިއެވެ. އަދި ސައިބޯން އައުމަށް ބުންޏެވެ. ރައިފާ ފުން ނޭވާއެއް ދޫކޮށްލި އެވެ. ވަރަށް ގިނައިރު ނޭވާ ނުލައި ހުރި މީހެއް ހެންނެވެ. ރައިހާނާ ކޮޓަރިން ނިކުމެގެން ދިޔައެވެ.\nސަމާ ފޮތް އެނދުގައި ބާއްވާފައި ތިރިއަށް ފޭބިއެވެ. އަދި ދެމީހުންނަށް ބަލައިލައިފައި ނިކުތީ ސައިބޯން ދާށެވެ. ރައިފާ އާއި ރައިނާ ވެސް ކޮޓަރިން ނިކުމެ ސިޑިން ފައިބާން ފެށިއެވެ. އޭރު ސަމާ ކާގެއަށް ވަންނަނީއެވެ. ކާގެ ހުންނަނީ ސިޑިގޮޅި އާއި ދިމާލުގައި ކަމުން އެތަން ވަރަށް ރީއްޗަށް ފެނެއެވެ. ދެމީހުން އެކުގައި ބަދިގެއަށް ވަނުމަށް ފަހު މޭޒު ދޮށުގައި އިށީނެވެ. ރައިފާ އަށް ނޭފަތް އެތެރެއަށް ދަމާލެވުނީ އިޚްތިޔާރަކާއި ނުލައެވެ.\nމޭޒުމަތީގައި ބައިވަރު ހެދިކާ ހުއްޓެވެ. ކޭކާ، ބިސްފޮޅިއާއި ، ބަޖިޔާ ، ކަވާބު ، މަސްރޮށި ، ގުޅައިގެ އިތުރުން ފެންބިސް އަދި ހަވާދުލީ ބިހެވެ.\nއެންމެން ވެސް ނޭފަތް އެތެރެއަށް ދަމަން ނުހުރެ ކާން ފެށިއެވެ. ސަމާ ތައްޓަކަށް ގުޅަ ، ބަޖިޔާ ، ހަވާދުލީ ބިސް އަދި ކޭކު ފޮއްޗެއް ލިއެވެ. އޭނާ ފުރަތަމަ ވެސް އަނގަޔަށްލީ ހަވާދުލީ ބިހެކެވެ. އެހެން މީހުން ވެސް ހެދިކާ އަޅައިގެން ކާން ފެށި އެވެ. ސައިބުއި އިރު ދެކެވުނީ މާދަމާ ނޫން އަނެއް ދުވަހު ކައިރީގައި އޮތް ކުރި ފަޅަށް ދާވާހަކައެވެ. ދުވަސް ނިމިގެން ދިޔައީ ވެސް ތިންމީހުން އަކަކު އަނެކަކަށް ޖެއްސުން ކުރުމުގައެވެ. ސަމާ އާއި ރައިނާ ނިދަން ވަނެވެ. އޭސީ ރިމޯޓު ނަގައިފައި ފަންސަވީހަށް ލުމަށްފަހު ރައިނާ އެނދުގައި އޮށޯވެލީ ނިދުމަށް ލޯމަރާލަމުންނެވެ. ދެމީހުންނަށް ވެސް ވަރަށް އަވަހަށް ނިދުނެވެ.\nހެނދުނު އިރު އަރައިގެން އަންނަ ވަގުތު ފޮޓޯ ނަގަން މީހުން އައިސް އަތިރިމަތީގައި އުޅެއެވެ. އެވަގުތުގެ ހިތްހަމަޖެހުން ހޯދާ މީހުން ވެސް ވަކި މަދެކޭ ނުބުނެވޭނެއެވެ. އަތިރިމައްޗާއި ކައިރީގައިވާ ބަގީޗާގެ މީހުން ހޭލައިގެން އުޅެއެވެ.\nސަމާ އާއި ރައިނާ އަށް ހޭލެވުނީ ގަޑި އެލާމް ވަމުން ދިޔަ އަޑަށެވެ. ސަމާ ކުރިން ހޭލައިފައި ނަމާދު ކޮށް ލުމަށްފަހު ނިދީ އެކަކު ވެސް ނުހޭލާތީ އެވެ. ރައިނާ އަވަހަށް ގޮސް ފާޚާނާ އަށް ވަނެވެ. މޫނުދޮވެ ވުޟޫ ކޮށްލައިގެން ރައިނާ ނަމާދަށް އެރި އެވެ. ސަމާ ވެސް ފާޚާނާއަށް ވަދެ މޫނު ދޮވެލުމަށް ފަހު ވަށްބުރުގާއެއް އަޅާލިއެވެ. ރައިނާ ނަމާދުކޮށް ނުނިމޭތީ ކޮޓަރިން ނިކުމެ ސިޑިން ފައިބާން ފެށިއެވެ. އެންމެން ވެސް ތިބީ ސިޓިންރޫމުގައެވެ.\n” އިނީ ނުތެދުވޭތަ ” ފާރިސް ސަމާ އަށް ބަލައިލިއެވެ. ގޭ އެންމެން ވެސް ރައިނާ އަށް ކިޔަނީ އިނީ އެވެ. ސަމާ އާއި ރައިފާ ފިޔަވައެވެ. ރައިނާ ސިޑިން ފައިބައިގެން އައީ އެ ވަގުތެވެ. ” އިނީ މި އައިނު ބައްޕާ ” ރައިނާ ފާރިސްގެ އުނގަށް އެރިއެވެ.\n” ރައިނާ ބައްޕަ އެއް ނޫން. އެއީ އަހަރެންގެ ބައްޕަ. ” ރައިފާ ބުނެލިއެވެ.\n” ރައި އަނެއްކާ ނުފަށާތި ކޯޅެން ” ރައިހާނާ ބޮލުގައި އަތް އަޅާލަމުން ބުންޏެވެ. ” މި ރައި އުޅެނީ ހަމަ މީނި ރައިހާނާ ކުޑައިރު އުޅޭ ގޮތަށް. މަ އުޅެންޖެހުނު ހާލު އިނގޭނެ މިހާރު. ” ސަމީރާ އަށް އަނގަމަޑުން ލައިގެނެއް ނީދެވުނެވެ. ” އެ ބުނީނު މާމަ ވެސް ރައިއްތަ ވަރަށް ހަލަނި ދޯ ކުޑައިރު ” ސަމާ އެރީ ސަމީރާ އާއި އެއް ކޮޅަށެވެ. ” ތެދެއް އެއީ ސުކޫލު ފޮތް ގެއްލިގެން އެއްދުވަހު ހޯދާ ވަރުބަލި ވީމަ އުނދޯއްޔަށް ދިޔައިރު ފެނުން ބަނބުކެޔޮ ގަހުގެ ގޮފިގަނޑުގައި ފޮތް އޮތްތަން. ހުވާ މިކުރި އެދުވަހު ހާދަ ރުޅިއެއް އައޭ ” ހެމުން ހެމުން ސަމީމާ ވެސް ކުޑައިރުގެ ހަނދާނެއް އާކޮށްލިއެވެ. ” މަންމަ ކުރި ކަމަކުން ރައި އަށް ހުރިހާ އެއްޗެއް ކިޔަނި ” ރައިފާ ތުން އޫ ކޮށްލިއެވެ. އެންމެންގެ ހިނިގަނޑު ފަޅައިގެން ދިޔައެވެ.\n” އެބޮތް ތިން ބާތް ބޮމް އެންމެ ފުރަތަމަ ބާތް ބޮމް ނަގަން ލިބޭނީ އެންމެ ރީއްޗަށް ސާފު ކުރާ މީހަކަށް. އަދި ބޮޑު ފާޚާނާއަށް ފެންވަރަން ވެސް ފުރަތަމަ ލިބޭނީ ދެވަނަ ލިބޭ މީހަކަށް ރައިފާ ސާފު ކުރޭ ބަދިގެއާއި ސިޓިންރޫމުގެ އިތުރުން ސަމީމައްތަ އުޅޭ ކޮޓަރި. ރައިނާ ސާފު ކުރޭ މަންމަ ކޮޓަރި އާއި ، މާމަ ކޮޓަރީގެ އިތުރުން ރައިނާގެ ކޮޓަރި ދެން ސަމާ ސާފު ކުރޭ ގަސްދޮށާއި ، ރައިފާގެ ކޮޓަރި އިތުރުން ސިޑި ގޮޅި. މަންމަ ސާފު ކޮށްފިން މަގުމަތި ” ރައިހާނާ ބުނެލިއެވެ. ސަމާ ، ރައިފާ އަދި ރައިނާ ދުއްވައިގަތެވެ. ރައިނާ އެންމެ ފުރަތަމަ އަތުޖެހުނު އިލޮށިފަތި ހިފައިގެން ވަނީ މަންމަ ކޮޓަރިއަށެވެ. ސަމާ އަތްގަނޑު ހިފައިގެން ގަސް ތަށް ކައިރި ކަހަމުން ދިޔައެވެ. ރައިފާ ވެސް ފޯރީގައި ބަދިގެ ސާފު ކުރަމުން ދިޔައެވެ. ތިން މީހުން ހޭ ވައްޓާލައިފައި ސާފު ކުރަމުން ދިޔައެވެ. ސަމާ ކުނިތަށް ބަރޯއަށް އެޅުމަށް ފަހު ސިޑި ގޮޅި ފޮޅަން ފެށިއެވެ. އޭރު ރައިފާ ސިޓިންރޫމު ސާފު ކުރަން އުޅެއެވެ. ރައިނާ މަންމައާއި މާމަ ކޮޓަރި ސާފުކުރުމަށް ފަހު މޮޕުލާން އުޅެއެވެ. ރައިނާ މޮޕުލައި ނިމުނު އިރު ރައިފާ ރައިނާގެ ކޮޓަރި ސާފު ކުރަން އުޅެއެވެ. ސަމާ ރައިފާ ކޮޓަރިން ނިމުނު އިރު ރައިނާ ނިމިއްޖެއެވެ. ސަމާ ދިޔައީ އަވަހަށް ރައިއްތަ ކާރިއަށެވެ. ރައިފާ އައީ އިރުކޮޅެއް ފަހުންނެވެ. ޖަޖްކުރީ ރައިހާނާ ، ސަމީމާ އާއި ސަމީރާއެވެ. ރަނގަޅަށް ބެލުމަށް ފަހު އެންމެން ސިޓިންރޫމަށް ދިޔައީ ވަނަ ބަލާށެވެ.\n” ރައިފާ އަށް ތިނެއް. ރައިނާ އަށް ތިނެއް ސަމާ އަށް ވެސް ތިނެއް. ” ރައިހާނާ ބުންޏެވެ. އެކަކު އަނެކަކަށް ތިންމީހުން ލޯ އަޅާލިއެވެ. ” ރައިފާ އަށް ތިނެއް ސަމާ އަށް ފަހެއް ރައިނާ އަށް ހަތަރެއް. ” ސަމީމާ ބުންޏެވެ. ސަމާ ހިނިގަނޑެއް ޖަހާލިއެވެ. ” ރައިފާ އަށް ހަތަރެއް. ރައިނާ އަށް ފަހެއް ސަމާ އަށް ތިނެއް. ” ސަމީރާ ބުނެލި އެވެ. ” އެއްވަނަ ރައިނާ އަށް ދެވަނަ ސަމާ އަށް ތިން ވަނަ ރައިފާ އަށް. ” ރައިހާނާ ބާތް ބޮމްތަށް ހިފައިގެން އައެވެ. ރައިނާ ނެގީ ފްލާވާ ވައްތަރެވެ. ސަމާ ނެގީ ބަޓަފްލައި ވައްތަރެވެ. ބާކީ އޮތް ސުޓޯބެރީ ވައްތަރު ލިބުނީ ރައިފާ އަށެވެ. ސަމާ އަވަހަށް ބޮޑު ފާޚާނާއަށް ވަދެ ބިލިގާ އަށް ފެންއަޅަން ފެށިއެވެ. ބިލިގާގެ އިންޗިއެއްހައި ހިސާބަށް ފެންނާޅަ ބެހެއްޓިއެވެ. އަދި ބާތް ބޮމް އޭގެ މެދުތެރެއަށް ވައްޓާލުމަށް ފަހު އެ ފެންގަނޑު ތެރެއަށް ގިރިގެން ދިޔަގޮތް ބަލަން އާޚޯގު ވެފައި ހުއްޓެވެ. ދެން ބިލިގާގެ ތެރެއަށް އެރުނެވެ. އޭގެ ތެރެއަށް އަރާ އޮށޯވެ ލުމަށްފަހު ގައިއުނގުޅާލިއެވެ. ރައިފާ އޭނާގެ ފާޚާނާއަށް ވަދެ ބާތް ބޮމް ބިލިގާގެ ތެރޭއަށް ގިރުވާލިއެވެ. ރައިނާ ވެސް ހެދީ އެހެންނެވެ. ފެންވަރައިގެން ތިން މީހުން ނިކުމެ ބަދިގެއަށް ދިޔައިރު ކާން ހަދައިފައި ހުއްޓެވެ. ތިން މީހުން ކައިގެން އަތިރިމައްޗަށް ދިޔައެވެ. ނައިމާއި ފާރިސް ދިޔައީ ނާށި ހޯދާށެވެ. ސަމީމާ އާއި ސަމީރާ ދިޔައީ ކުކުޅާއި އެހެނިހެން ސާމާނުތައް ގަންނަން ފިހާރަ ކުރާށެވެ. ސަމީމާ ވެސް އެ މީހުންނާއި އެކު ދިޔައެވެ.\nއަތިރިމަތީގައި ހުރި ޖޯލިތަކުން ޖޯއްޔެއްގައި ރައިފާ އާއި ސަމާ އިށީނެވެ. ރައިނާ އިށީނީ ތަންކޮޅެއް ދުރުގައި އިށީނީ ވާހަކަ ފޮތެއް ހިފައިގެންނެވެ. އެއީ ހިޔަނި ކިޔާ ވާހަކަ އެކެވެ. ރައިފާ ދިޔައީ ބާރު ބާރަށް އުނދޯލި ހެއްލަމުންނެވެ. ސަމާ ވެސް ބާރު ބާރަށް އުނދޯލި ހެއްލަމުން ދިޔައެވެ. އެމީހުން ގެއަށް ދިޔައީ ވެސް ވަރަށް ފަހުންނެވެ.\nއެމީހުން އައިސް ގެޔަށް ވަން އިރު ކާބޯތަކެތި ފޮށްޓަކަށް އަޅައި ބަންދު ކުރަން އުޅެއެވެ.\n” އަޅެ ދެން މިނޫން ފޮށްޓެއް ނުލިބުނީތަ ނައީމަށް ފާރިސް ވެސް ގެނައީ ފޮށި އަދި ކުޑަ” ސަމީރާ ހުރީ ގެނައި ފޮށިތަށް ބޮޑުކަމުން ރުޅިއައިސައެވެ. ފޮށި ކުޑައެކޭ ނުބުނެވޭނެއެވެ. ބޮޑު ކަމުން ރައިފާ އާއި ރައިނާ ވެސް އެތެރެއަށް ލެވޭނެއެވެ. ދަތުރު ދާން ބޭނުންވާ ސާމާނުތައް ހަމަކޮށް ނިމިގެން އެރޭ އެންމެން ވެސް އަވަހަށް ނިދަން އޮށޯތެވެ.\nމިބައި ލަސްވި ކަމަށްޓަކައި މާފަށް އެދެން 😶☺\nIts ok🌹🌹 kudakoh las viyas dear🌹🌹 waiting for next part 🌹🌹 stry vrh reethi🌹🌹🌹 stay safe


Thuhthu Dharifulhu Govaigen Test Hedhi Manma Faasvi - Vaguthu\nތުއްތު ދަރިފުޅު ގޮވައިގެން ޓެސްޓު ހެދި މަންމަ ފާސްވި\nއަފްޣާނިސްތާނުގެ އަވަށެއްގައި، ދަރިއަކު އުނގަށް ލައިގެން އިމްތިޙާނު ހަދަމުންދިޔަ މަންމައެއްގެ ފޮޓޯވަނީ ވަރަށް ފަހުން އާއްމުވެފައެވެ. މި ފޮޓޯއަށް އެތައް ބައެއްގެ ސަމާލުކަން ލިބިގެންވެސްދިޔައެވެ. އަދި، ފޮޓޯ އިން ފެންނަ އަންހެން މީހާ، ޖަހަންތަޕު އަޙުމަދީއާ ބެހޭގޮތުން އިތުރަށް ހޯދުމަށްވެސް އެތައް ބަޔަކު ބޭނުންވިއެވެ.\nއިއްޔެ މީޑިޔާތަކުން ހާމަކޮށްފައިވާ ގޮތުގައި ފޮޓޯ އިން ފެންނަ ޖަހަންތަޕު ވަނީ ޓެސްޓުން ފާސްވެފައެވެ. ކޮލެޖަށް ވަނުމުގެ ކުރިން ހަދާ އެންޓްރަންސް އެގްޒާމު ފާސްވެ، އޭނާވަނީ ކޮލެޖަށް ވަނުމަށް ޝަރުތު ހަމަވެފައެވެ.\nފަސް އަހަރުން ދަށުގެ ތިން ކުދިންގެ މި މަންމަ ކޮލެޖަށް ވަނުމުގެ ޓެސްޓުން ފާސްވެފައިވާއިރު އޭނާވަނީ މަތީ ޘާނަވީ ވެސް ނިންމާފައެވެ. އަދި، އޭގެފަހުން ޕްރައިމަރީ ގުރޭޑުތަކަށް ވިލެޖު ސްކޫލެއްގައި ކިޔަވައިދީފައިވެސްވެއެވެ. އެހެންނަމަވެސް، ކޮލެޖަށް އޭނާ ވަންނަން ބޭނުންވީ، އިތުރަށް ކިޔަވާ މޮޅު މީހަކަށް ވުމަށެވެ.\nމިކަމާ ގުޅިގެން 25 އަހަރުގެ ޖަހަންތަޕު ބުނެފައިވަނީ އޭނާ ކޮލެޖަށް ގޮސް ކިޔަވަން ބޭނުންވުމުގެ އެންމެ ބޮޑު ސަބަބަކީ އޭނާގެ ދަރިންނަށް ކިޔަވައިދިނުންކަމަށެވެ. އަދި، އޭގެފަހުގައި އޭނާގެ ވިލެޖުގެ ތަޢުލީމީ ފެންވަރު ކުރިއަރުވައި، މުޅި މުޖުތަމަޢު ތަރައްޤީ ކުރުންކަމަށެވެ.\nޖަހަންތަޕުގެ ފިރިމީހާ ބުނެފައިވަނީ މިކަމާ އޭނާ ވަރަށް ބޮޑަށް އުފާކުރާ ކަމަށާއި އޭނާއަކީ (ފިރިމީހާ) ލިޔަންކިޔަން ނުދަންނަ މީހެއްކަމަށްވާއިރު އޭނާގެ އަންހެނުންނަށް ލިބުނު ކާމިޔާބާ މެދު ފަޚުރުވެރިވާކަމަށެވެ.\nހަމަ ޔަޤީނުންވެސް މިއީ ބުރަ މަސައްކަތުގެ ނަތީޖާ ފޮނިވާނެކަން އަންގައިދޭ ކަމެކެވެ.\nއޭޕްރީލް 3, 2018 10:14\nޢަލްހަމްދު ލިﷲ. އޭނައަށް ދުނިޔެއާއި އާހިރަތުގައި ހުރިހާގޮތަކުން ކާމިޔާބު ދެއްވާށި. އާމީން.\nއޭޕްރީލް 3, 2018 10:38\nބިނގާ އާއި ލަނޑުދަނޑި ރަންގަޅު، ތިޔަ މަންމައަށް ކާމިޔާބު އުފާވެރި މުސްތަގުބަލަކަށް އެދެން.\nއޭޕްރީލް 3, 2018 11:54\nވަރަށް ހިތްވަރުގަދަ އަންހެނެއް!


India in IGMH maraamaathukoh dhenee\nއިންޑިއާއިން އައިޖީއެމްއެެޗް މަރާމާތުކޮށް ދެނީ\nއައިޖީއެމްއެޗްގެ އާބާތުރަފިލުވުމުގެ މަޝްރޫއު ސުޝްމާ ފައްޓަވައިދެއްވަނީ --\nއިންޑިއާއިން އައިޖީއެމްއެޗް ހޮސްޕިޓަލްގެ އާބާތުރަފިލުވުމަށް މަޝްރޫއުއެއް ހިންގުމަށް ނިންމައި، އެކަން މިއަދު އިއުލާންކޮށްފި އެވެ. އައިޖީއެމްއެޗަކީ އިންޑިއާއިން ރާއްޖެއިން ދިން ހަދިޔާއެކެވެ.\nހޮސްޕިޓަލްގެ އާބާތުރަފިލުވުމުގެ މަޝްރޫއު ފައްޓަވާފައި ދެއްވާފައިވަނީ އިންޑިއާގެ ފޮރިން މިނިސްޓަރު ސުޝްމާ ސުވާރެޖެވެ. އެކަމަނާ ރާއްޖެއަށް މިހާރު ކުރައްވަމުން ގެންދަވާ ދަތުރުގައި މިއަދު އައިޖީއެމްއެޗަށް ޒިޔާރަތް ކުރައްވައި އެ ތަން ވަނީ ބައްލަވާލައްވާފަ އެވެ.\nމަޝްރޫއު މިއަދު ފަށާފައިވީ ނަމަވެސް އޭގެ ތަފްސީލެއް އަދި ހާމައެއް ނުކުރެ އެވެ. ފޮރިން މިނިސްޓްރީން ބުނެފައިވަނީ މަޝްރޫއަކީ އިންޑިއާއިން ދިވެހިންނަށް ދޭ ހަދިޔާއެއް ކަމަށެވެ.\nސުޝްމާގެ ދަތުރުގައި އިންޑިއާ އާއި ރާއްޖެއިން ވަނީ ތިން އެއްބަސްވުމެއްގައި ސޮއި ވެސް ކުރައްވާފަ އެވެ. އެއީ ޑިޕްލޮމެޓިކް އަދި އޮފިޝަލް ޕާސްޕޯޓް އޮންނަ މީހުންގެ ވިސާ ފަސޭހަ ކުރުމުގެ އެއްބަސްވުމާއި ތަރައްގީ އާއި އިއާދަކުރަނިވި ހަކަތައިގެ އެއްބަސްވުމެކެވެ. ނަމަވެސް އެއްބަސްވުންތަކުގެ ތަފްސީލެއް ހާމައެއް ނުކުރެ އެވެ.\nތިން އެއްބަސްވުން މިއަދު ދެ ސަރުކާރުން ބަދަލުކޮށްފައިވާއިރު ފޮރިން މިނިސްޓަރު އަބްދުﷲ ޝާހިދު ވަނީ އެކަމާ ހިތްހަމަޖެހިވަޑައުގެން ހުންނެވިކަން ހާމަ ކުރައްވައި ޓްވީޓް ކުރައްވާފަ އެވެ.\nމިނިސްޓަރު ޝާހިދު ވިދާޅުވީ ވަރަށް ފުޅާ ދާއިރާއެއްގައި ގިނަ ކަންތައްތަކާ ގުޅޭ ގޮތުން ސުޝްމާއެކު މިއަދު މަޝްވަރާ ކުރެވިފައިވާ ކަމަށެވެ. ރައީސް އިބްރާހިމް މުހައްމަދު ސޯލިހުގެ ދަތުރުފުޅުގައި ވައުދުވީ ކަންކަން ހާސިލްވަމުންދާ ގޮތާމެދު ހިތްހަމަޖެހިވަޑައިގަންނަވާ ކަމަށެވެ.\nމިއަދު ހަވީރު ދެ މިނިސްޓަރުންގެ ދެމެދު ރަސްމީ ބައްދަލުކުރެއްވުން ބާއްވާފައިވާއިރު ސަރުކާރުގެ އެހެން މިނިސްޓަރުންނާ ވެސް ސުޝްމާ ވަނީ ބައްދަލު ކުރައްވައި މަޝްވަރާ ކުރައްވާފަ އެވެ. އޭގެ އިތުރުން ރައްޔިތުންގެ މަޖިލީހުގެ ރައީސް ގާސިމް އިބްރާހިމާ ވެސް ބައްދަލު ކުރެއްވި އެވެ.\nއިންޑިއާ އައިޖީއެމްއެޗް ފޮރިން މިނިސްޓްރީ + މިނިސްޓްރީ އޮފް ހެލްތު\nއިންޑިއާއިން ރާއްޖެއަށް މެޑިކަލް ޓީމެއް ފޮނުވަނީ\nކެންސަރު ފަރުވާއަށް އިންޑިއާއިން އެހީ ހޯދަނީ\nތިން ނަރުހުންނާއި ބަލި ދެ މީހުން ޕޮޒިޓިވްވެއްޖެ


އެޑްމިނިސްޓްރޭޓިވް އޮފިސަރ (ކޮންޓްރެކްޓް) ވަޒީފާ\nތާރީޚް: 31 އޮކްޓޯބަރ 2017\nއެޑްމިނިސްޓްރޭޓިވް އޮފިސަރ ގްރޭޑް 2\n- މުވައްޒަފުންގެ ހާޒިރީ އާއި އެހެނިހެން މައުލޫމާތު އެޗް އާރު ސިސްޓަމް އަށް އެޅުމާއިއެކު ސިސްޓަމް އަޕްޓޭޑްކޮށް ބެލެހެއްޓުން.\n- މުވައްޒަފުންގެ މުސާރައިގެ މަސައްކަތް ހަމަޖެހިފައިވާ އުޞޫލާއި އެއްގޮތަށް ކުރުން.\n- ވަޒީފާ ތަކަށް ބޭނުންވާ މުވައްޒަފުން ހޯދުމާއި ހަމަޖެއްސުމުގެ އެންމެހައި މަސައްކަތް ކުރުން.\n- އެކިއެކި ކަންކަމުގައި ދަރިވަރުން ނަށް ދެވޭ ސްލިޕްތައް ލީޑިންގ ޓީޗަރުންގެ ލަފާގެ މަތިން ތައްޔާރުކޮށް ދަރިވަރުންނަށް ހަވާލު ކުރުމަށް މަސައްކަތު މުވައްޒަފުންނާއި ހަވާލު ކުރުން. އަދި އިތުރުގަޑީގެ ޓޭބަލް އަދި ޑެއިލީ ޝެޑިއުލް ކޮންމެ ދުވަހަކު ތައްޔާރުކުރުން.\n- ދަރިވަރުންނަށް ދެވޭ ޓެސްޓް ޕޭޕަރުތަކާއި މިނޫންވެސް ދަރިވަރުންނާއި ގުޅުންހުރި މުހިންމު ލިޔުންތައް ލީޑިންގ ޓީޗަރ ގެ ލަފާގެ މަތިން ކިލާސްތަކަށް އެޅުމާއި ، ލިޔުންތައް ކިލާސްތަކަށް ފޮނުވުމުގެ މަސައްކަތް ކުރުން.\n- ސްކޫލްގެ ކައުންޓަރ އިން ކުރާ މަސައްކަތްތައް ކުރުމަށާއި ، އެކަޑަމިކް ގޮތުން ދަރިވަރުންނާއި ގުޅުންހުރި މަސައްކަތްތައް ސްކޫލުން އަންގާ ގޮތެއްގެ މަތިން ކުރުން.\n- އޮފީހުގައި ހުންނަ ލިޔެ ކިއުމާއި އެހެނިހެން ތަކެއްޗަށް އަމާނާތްތެރިވުން.\n- އެޑްމިނިސްޓްރޭޝަން/މެނޭޖްމަންޓް/ހިއުމަން ރިސޯސް މެނޭޖްމަންޓް/ އިންފޮމޭޝަން ޓެކްނޮލޮޖީ ދާއިރާއަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑު ލެވެލް4ގެ ސަނަދެއް ހާސިލްކޮށްފައިވުން.\n- މަތީ ސާނަވީ އިމްތިޙާނަކުން2މާއްދާއިން ދަށްވެގެން "އީ" ގްރޭޑް ލިބިފައި ވުމާއެކު، އޭގެ އިތުރުން ހަޔަރ ސެކެންޑަރީ ސްކޫލް ސެޓްފިކެޓް އިންތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\n- ސާނަވީ އިމްތިޙާނަކުން2މާއްދާއިން ދަށްވެގެން "ޑީ" ގްރޭޑް ލިބިފައި ވުމާއެކު، އޭގެ އިތުރުން ސެކެންޑަރީ ސްކޫލް ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުމާއެކު، އެޑްމިނިސްޓްރޭޝަން/މެނޭޖްމަންޓް/ހިއުމަން ރިސޯސް މެނޭޖްމަންޓް/ އިންފޮމޭޝަން ޓެކްނޮލޮޖީ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\n4- ލިބިފައިވާ ހުރިހާ ތަޢުލީމީ ސެޓްފިކެޓްތަކުގެ ކޮޕީ\n5- މަސައްކަތު ތަޖުރިބާ ދެނެގަތުމަށް މަސައްކަތްކޮށްފައިވާ އިދާރާތަކުން ދޫކޮށްފައިވާ ލިއުންތަކުގެ ކޮޕީ\nވަޒީފާއަށް އެދޭ ފޯމު ޖަމާލުއްދީން ސްކޫލްގެ ކައުންޓަރުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަންގެ www.csc.gov.mv ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 09 ނޮވެމްބަރ 2017 ވާ ބުރާސްފަތިދުވަހުގެ 1400 ގެ ކުރިން، ޖަމާލުއްދީން ސްކޫލްގެ ކައުންޓަރަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް އަދި ފެކްސް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ\nއިންޓަރވިއު އޮންނާނީ 2017 ނޮވެމްބަރ 12 ން 16 އާއި ދެމެދު ގެ ތާރީޚެއްގައި ޖަމާލުއްދީން ސްކޫލްގައެވެ.\nއިތުރު މަޢުލޫމާތު ހޯދުން: އިޢުލާނާގުޅޭ މަޢުލޫމާތު ސާފުކުރުމަށް ގުޅާނީ: 3011773 ނަމްބަރު ފޯނާއެވެ.\nސުންގަޑި: 09 ނޮވެންބަރު 2017 1400


Labour Party ge ticket ithuru 10 meehakah dheefi\nލޭބާ ޕާޓީގެ ޓިކެޓް އިތުރު 10 މީހަކަށް ދީފި\nލޭބާ ޕާޓީގެ ޓިކެޓުގައި ވާދަކުރާ ކެންޑިޑޭޓަކަށް ޓިކެޓް ހަވާލް ކުރަނީ-- އަހްމަދް ޝުރާއު- އަވަސް\nމޯލްޑިވްސް ލޭބާ އެންޑް ސޯޝަލް ޑިމޮކްރަޓިކް ޕާޓީ (ލޭބާ ޕާޓީ) ގެ ފަރާތުން އަންނަ ރައްޔިތުންގެ މަޖިލީހުގެ އިންތިހާބުގައި ވާދަކުރުމަށް 10 ފަރާތަކަށް ޓިކެޓް މިއަދު ދީފި އެވެ.\nއެ ފަރާތްތަކަށް ޓިކެޓް ހަވާލްކުރުމުގެ ގޮތުން މިއަދު ހަވީރު ލޭބާ ޕާޓިން ސައިރިސް ކޮލެޖުގައި ބޭއްވި ރަސްމިއްޔާތުގައި އެ ކެންޑިޑޭޓުންނަށް ޓިކެޓް ހަވާލުކުރެއްވީ ޕާޓީގެ ލީޑާ ކޮމިޓީގެ ރައީސް އަހްމަދް ޝިހާމް އެވެ.\nލޭބާ ޕާޓިއިން މަޖިލިސް އިންތިހާބުގައި ވާދަކުރާނެކަން އިއުލާންކޮށްފައިވަނީ މިދިޔަ މަހު ޖެނުއަރީ އެއް ވަނަ ދުވަހު ލަވެންޑްރާ ރެސްޓޯރެންޓުގައި ބޭއްވި ނޫސްވެރިންގެ ބައްދަލުވުމެއްގަ އެވެ. އެ ދުވަހު އެ ޕާޓީގެ ޓީކެޓު އެރުވީ އެންމެ މީހަކަށެވެ.\nލޭބާ ޕާޓީން ވާދަކުރާ ނިންމާފައިވާ ދާއިރާތަކަކީ ހދ. ނޮޅިވަރަމް ދާއިރާއާއި، ށ. މިލަންދޫ ދާއިރާއާއި، ޅ. ހިންނަވަރު ދާއިރާއާއި، ބ. އޭދަފުށީ ދާއިރާއާއި، އދ. މާމިގިލީ ދާއިރާއާއި، ތ. ކިނބިދޫ ދާއިރާއާއި، ގއ. ދާންދޫ ދާއިރާއާއި، ސ. މީދޫ ދާއިރާއާއި، ވިލިމާލެ ދާއިރާގެ އިތުރުން، ހުޅުމާލެ ދާއިރާއާއި، ހެންވޭރު ދެކުނު ދާއިރާއެވެ.\nސައިރިސް ކޮލެޖުގައި ނޫސްވެރިންނަށް މައުލޫމާތު ދެއްވަމުން އެ ޕާޓިގެ ސެކްރެޓަރީ ޖެނެރަލް އަބްދުﷲ ހަސީން ވިދާޅުވީ، މަޖިލިސް އިންތިހާބުގައި އެ ޕާޓީގެ ފަރާތުން އިތުރު ކެންޑިޑޭޓުން ނުކުތުން އެކަށީގެންވާ ކަމަށެވެ.\nހަސީން ވިދާޅުވީ ލޭބާ ޕާޓީގެ ފަރާތުން މަޖިލީހަށް ވާދަ ކުރާ ކެންޑިޑޭޓަކު ވޯޓު ގަތުމުގެ އަމަލު ނުހިންގާނެ ކަމުގެ ޔަގީންކަން ދޭ ކަމަށެވެ. އޭނާ ވިދާޅުވީ، ކެންޑިޑޭޓުން ކެމްޕޭނަށް ހަރަދުކުރާ ފައިސާއަކީ ކޮންމެހެން ވެސް ހަރަދު ކުރަން ޖެހިގެން ހަރަދު ކުރާ ފައިސާތޯ ބަލާނެ ކަމަށެވެ.\nއޭނާ ވިދާޅުވީ، ލޭބާ ޕާޓީން އަދި އެހެން ސިޔާސީ ޕާޓީއަކާ ގުޅެން ނިންމާފައި ނުވާ ކަމަށެވެ. އަދި އެހެން ޕާޓީއަކުން އެފަދަ ދައުވަތެއް އައިނަމަވެސް އެ ޕާޓީއަކާ ގުޅޭނީ ލޭބާ ޕާޓީގެ އަސާސްތަކަށް އެކަށީގެންވާ ޕާޓީތަކާ ކަމަށެވެ. ލޭބާ ޕާޓިއަކީ މަސައްކަތްތެރިންނާ ގުޅިގެން އެމީހުންގެ ހައްގު ހޯދައި ދިނުމަށާ ވަކާލާ ކުރުމުގެ ބޭނުމުގައި އުފެއްދި ޕާޓީ އެއް ކަމަށް މީގެ ކުރިން އެ ޕާޓީން ވަނީ ބުނެފަ އެވެ.\nހަސީން ވިދާޅުވީ، އެހެން ސިޔާސީ ޕާޓީތަކުގެ ޓިކެޓްގައި މަޖިލިހަށް ވާދަ ކުރާ ފަރާތްތައް ވެސް ލޭބާ ޕާޓީގެ ތާއީދު ހޯދަން އެދުުމުގެ ފުރުސަތު އެބައޮތް ކަމަށެވެ. ނަމަވެސް އެފަރާތަށް ވާންޖެހެނީ ލޭބާ ޕާޓީގެ އަސާސްތަކުގެ މިންގަނޑަށް ފެތޭ އަދި ފަސްބައިގައި ކިލަބުކަމެއް ނެތް ކެންޑިޑޭޓުންނަށް ކަމަށެވެ.


Shippe: Namoonaa dhekkevi Leader eh\nރާއްޖޭގެ އެންމެ ބޮޑު ސިޔާސީ ޕާޓީ ކަމުގައި މޯލްޑިވިއަން ޑިމޮކްރަޓިކް ޕާޓީ (އެމްޑީޕީ) އަކީ އެޕާޓީގެ ޑިމޮކްރަޓިކް ހަމަތަކަށް މައްޝޫރު ޕާޓީއެކެވެ. ޤައުމު ހިންގުމަށް ޑިމޮކްރަސީގެ ހަމަ އިސްކުރާ ފަދައިން އެތެރޭގެ ހިންގުމަށްވެސް ޑިމޮކްރަސީގެ ރީތި ހަމަބޭނުންކުރެ އެވެ. އޭގެން އެންމެ ވާދަވެރި އެއްކަމަކީ ޕާޓީގެ އެތެރޭގެ އިންތިޚާބު ތަކެވެ.\nބޯމަތިވަމުން އަންނަނީ އެމްޑިޕީގެ އެތެރޭގެ އިންތިހާބެވެ. ފޯރި އާއި އެކު ކެމްޕެއިން ކުރެވެމުން ދަނީ ޕާޓީގެ ނައިބު ރައީސްގެ މަޤާމަށެވެ. ވާދަކުރައްވަނީ އެހާމަ ފާހަގަކޮށްލެވޭ ދެ ބޭފުޅުންނެވެ. އެމްޑީޕީގެ މިހާރުގެ ވެސް ނައިބު ރައީސް މުހައްމަދު ޝިފާޒާއި ހިތަދޫ އުތުރު ދާއިރާގެ މަޖިލިސް މެންބަރު މުހައްމަދު އަސްލަމެވެ.\nރައީސް އޮފީހުގެ މިނިސްޓަރުގެ މަޤާމުގައި ހުންނެވި ޝަިފާޒް އެމްޑީޕީގެ އާންމު މެމްބަރުންގެ މެދުގައި މަޝްހޫރީ މަގުމަތީގެ ހަރަކާތް ތަކުގައި ދެގޮތެއް ނުވެ ސާބިތު ކަމާއި އެކު ހުންނެވީ ތީއެވެ. 2012 ވަނަ އަހަރު އެމްޑީޕީގެ ވެރިކަން ބަދަލުވުމަށް ފަހު 2018 ވަނަ އަހަރު އެމްޑީޕީގެ ރައީސަކު އިންތިޚާބު ކުރެވުމާއި ހަމައަށް އެމްޑިޕީން ކުރިއަށް ގެންދިޔަ ސިޔާސީ ހަރަކާތްތަކުގައި ޝިފާޒަކީ ދެގޮތެއް ނުވެ ސާބިތު ކަމާއި އެކު ހުންނެވި ބޭފުޅެކެވެ.\nދެހާސްނުވަ ވަނަ އަހަރު ރައްޔިތުންގެ މަޖިލީހުގެ ބާރަށު ދާއިރާގެ މެމްބަރުގެ ގޮތުގައި އިންތިހާބު ވެ ވަޑައިގެންނެވި ޝިފާޒް، އެމްޑީޕީގެ ނައިބު ރައީސް ކަމަށް އިންތިހާބު ކުރައްވާފައިވަނީ 2014 ވަނަ އަހަރުގެ އޮގަސްޓް މަހުގެ ތެރޭގައެވެ. 2014 ވަނަ އަހަރުން ފެށިގެން އެމްޑިޕީ މިހާތަނަށް ދަތުރު ކުރި އެންމެހާ ގަދަ ކަނޑެއްގައި ޝިފާޒް ވަނީ ޕާޓީގެ އާއްމު މެމްބަރުންނާއި އެކު ވަރުބަލި ކަމެއްނެތި ދަތުރު ކުރައްވާފައެވެ.\nދެހާސްބާރަ ވަނަ އަހަރު އެމްޑީޕީގެ ވެރިކަން ފުރޮޅުމަށްފަހު، އެމްޑީޕީގެ މެމްބަރުންނަށް ދިމާވި އެންމެ ހިތްދަތި އެއް ދުވަހަށް ވާނީ އެމްޑީޕީގެ ރައީސް އަދި ކުރީގެ ރައީސް ނަޝީދުގެ މައްޗަށް 13 އަހަރުގެ ޖަލު ހުކުމް އިއްވި 13 މާރިޗް 2015 ވަނަ ދުވަހެވެ.\nއެމްޑީޕީގެ އަސާސީ ޤަވާއިދު ބުނާ ގޮތުން ޕާޓީ ހިންގުމުގައި އެންމެ އިސް ދައުރެއް އޮތީ ޕާޓީގެ ރައީސަށެވެ. ނާއިބު ރައީސަކީ ޕާޓީގެ ރައީސް ހަވާލު ކުރައްވާ މަަސައްކަތެއް ކުރައްވަން ހުންނަވާ ބޭފުޅެކެވެ. ނުވަތަ ރައީސަކު ނެތް ހާލަތެއްގައި އެ ޒިންމާ އުފުލަން ހުންނަވާ ބޭފުޅެކެވެ.\nއެމްޑީޕީގެ ރައީސް ނަޝީދުގެ މައްޗަށް އިއްވި ޖަލުހުކުމާއި އެކު ޕާޓީ ހިންގެވުމުގެ ކަންކަމާއި ޝިފާޒް ހަވާލުވެވަޑައިގަތެވެ. ހަމަ ގައިމުވެސް ޝިފާޒްގެ މަސައްކަތްޕުޅު ދެރައެކޭ ދެންނެވޭނެ ހަމަ އެއްވެސް ޖާގައެއް ނެތެވެ. ރައީސް ނަޝީދުގެ ޖަލު ހުކުމަށް ފަހުވެސް ޕާޓީ ކޮޅަށް ޖަހާ މަގުމަތީ ހަރަކާތްތައް އިތުރު ކޮށް ސަރުކާރު ޖަވާބު ދާރީ ކުރުމުގެ މަސައްކަތް ތައް ކުރެއްވި އެވެ. ރޭގަނޑުގެ ޖަގަހަ ބައްދަލުވުންތަކާއި ކަންމަތީ އެއްވުންތަކުގެ އިތުރުން ހުކުރު ދުވަހުގެ ހިނގާލުންތަކާއި ހަވީރު ސައި ތައް ކުރިއަށް ގެންދިޔައިރު، ދެގޮތެއް ނުވެ ޝިފާޒް އާއްމު މެމްބަރުންނާއި އެކު ކުރީ ސަފުގައި ހުންނެވިއެވެ.\nރައިސް ޔާމީންގެ ވެރިކަމުގައި ދިމާވި ދަތިތަކާއި އެކުވެސް އެމްޑީޕީން 2017 ވަނަ އަހަރު ކުރިމަތިލި ލޯކަލް ކައުންސިލް އިންތިޚާބު ކާމިޔާބު ކުރުމުގައި ޝިފާޒްގެ ދައުރު ވަކިކުޑައެކޭ ދެންނެވޭކަށް ނެތެވެ. ޕާޓީގެ ރައީސް ނަޝީދު ރާއްޖެއިން ބޭރުގައި ހުންނެވި އިރު، އާއްމު މެމްބަރުންނާއި އެންމެ ގާތުން މަސައްކަތް ކުރައްވާ ޕާޓީ އަށް ކާމިޔާބީ ހޯއްދަވައި ދެއްވީ ހިކުމަތްތެރިކަމާއި އެކު ޕާޓީގެ ލީޑާރޝިޕާއި އާންމު މެމްބަރުންނާއި އެކު ކުރެއްވި މަސައްކަތްޕުޅުންނެވެ.\nމިހުރިހާ ކަމަކުން ދޭހަވަނީ ހަމަ އެންމެ ކަމެކެވެ. ޝިފާޒް އަކީ ޕާޓީގެ މެމްބަރުންނާއި އެކުކީގައި އެއްވަރެއްގައި މަސައްކަތް ކުރައްވަން ހުންނަވާނޭ ލީޑަރެއް ކަމެވެ. ނަމޫނާ ދެއްކެވުމުގައި ލާމަސީލު މިސާލެއްކަމެވެ. އެންމެ ހިތްދަތި ވަގުތުތަކުގައި އާންމު މެންބަރުންނާއެކު ގަދަ ކަނޑަށް ނުކުތްނެތި ހުށިޔާރު ކައްޕި އެކެވެ.


Kaalhuge mahsala mihafuthaatherey kolhehgai jehseyne: Rozainaa – Iru\nދަރިފުޅު ލިބުން ފަހުން އަނުޝްކާ ގެ ފޭވަރިޓް އެކްސަސަރީ އަކީ މީ!\nކޮވިޑް-19 ދިފާއު: ވެކްސިން ޖެހި މީހުންގެ އަދަދު 9500 އަށް އަރައިފި\nކާޅުގެ މައްސަލަ މިހަފުތާތެރޭ ކޮޅެއްގައި ޖެއްސޭނެ: ރޮޒައިނާ\nސ. އަތޮޅުގައި އުޅޭ ކާޅުބައިގެ މައްސަލަ މި ހަފުތާގެ ތެރޭ ކޮޅެއްގައި ޖެއްސޭނެ ކަމަށް އައްޑޫ މީދޫ ދާއިރާގެ މެންބަރު ރޮޒައިނާ އާދަމް ވިދާޅު ވެއްޖެ އެވެ.\nއޭނާ މިހެން ވިދާޅުވީ “ދޮންދީނި / ކާޅު ސްޓޭޓަސް އަޕްޑޭޓް” ގެ ނަމުގައި ފޭސްބްުކް މެދުވެރިކޮށް ހިއްސާ ކުރެއްވި މެސެޖެއްގަ އެވެ.\nރޮޒައިނާ ވިދާޅުވީ ޕެސްޓެއްގެ ގޮތުގައި ކާޅު މަރާ ނަމަ އެގްރިކަލްޗަރުގެ ހުއްދަ ބޭނުންވާތީ އައްޑޫ ސިޓީ ކައުންސިލުން އެގްރިކަލްޗަރުގައި އެ ހުއްދައަށް އެދިފައިވާ ކަމަށެވެ. އަދި މާދަމާ އެ ހުއްދަ ދެއްވާނެ ކަމުގެ ޔަގީންކަން އެގްރިކަލްޗަރު މިނިސްޓަރު ޒަހާ ވަހީދު ދެއްވާ ކަމަށެވެ. މީގެ އިތުރުން ޑިފެންސް މިނިސްޓަރު މާރިޔާ އަހުމަދު ދީދީއާ ހަވާލާދެއްވާ ވިދާޅުވީ އެގްރިކަލްޗަރުގެ ހުއްދައާއެކު ކައުސިލުން އެމްއެންޑީއެފްގައި އެދުމުން ކާޅު މަރައިދޭނެ ކަމަށެވެ.\n“އަޅުގަނޑު އުއްމީދުކުރަނީ ހަފުތާ ނިމެންވާއިރަށް މިކަން ކޮޅެއްގައި ޖެއްސޭނެ ކަމަށް.” ރޮޒާއިނާ ވިދާޅުވި އެވެ.\nއައްޑޫ ސިޓީގައި ކާޅު ގިނަވުމުގެ ސަބަބުން އެ ސިޓީގައި އުޅޭ ދޮންދީނި އާއިލާ ނެތި ދިއުމުގެ ބިރު އެބައޮތް ކަމަށް ބުނެ ސިޓީގެ ވަރަށް ގިނަ ރައްޔިތުން ކަންބޮޑުވުން ފާޅުކޮށްފައި ވެއެވެ. އަދި އެ ކަންބޮޑުވުން ދައުލަތުގެ ކަމާ ގުޅުންހުރި އިދާރާތަކުގެ ސަމާލު ކަމަަށްވެސް ވަނީ ގެންގޮސްފަ އެވެ. ކަންބޮޑުވުން ފާޅުކުރި އައްޑޫގެ ބައެއް ރައްޔިތުން ވަނީ އައްޑޫގައި ކާޅު ގިނަވުމަކީ އެ އަތޮޅުގެ ދޮންދީނި އާއިލާ މުޅިން ނެތިދާނެ ކަމެއް ކަމަށް ބުނެފަ އެވެ.\nޓްރޮޕިކަލް ކަނޑުގެ ސަރަހައްދުތަކާއި އިންޑިއާ ކަނޑުގެ ސަރަހައްދުގައި އުޅޭ “ވައިޓް ޓާން” އަކީ ދިވެހިން ކިޔާ “ދޮންދީނި” އެވެ. އެއީ ހުދު ކުލައިގެ ކުޑަކުޑަ ރީތި ދޫންޏެކެވެ. ރާއްޖޭގައި މި ދޮންދީނި އާލާވެ ދިރިއުޅެނީ ހަމައެކަނި އައްޑު އަތޮޅުގަ އެވެ. އެކަމަކު ހުވަދު އަތޮޅު ހައޮޑިގަލާގައި ވެސް ދޮންދީނި އުޅެ އެވެ. މަސް ކައި އުޅޭ މި ދޫނީގެ ތުންގަނޑުގައި ހުންނަނީ ކަޅު ކުލައެވެ. ދޮންދީނި ނިދާ ދިރިއުޅެ ހަދަނީ ގަސް ގަހުގެ އޮފީގަ އެވެ. އަދި މިއީ އުމުރު ދިގު ދޫންޏެކެވެ. ގާތްގަނޑަކަށް 18 އަހަރު ދިރިއުޅޭކަމަށް ވެއެވެ. ރާއްޖޭގައި ދޮންދީނި ވަނީ ހިމާޔަތް ކޮށްފަ އެވެ.


Mars ah dhiumah dhauvatheh | Mihaaru\nމާސް އަށް 2020 ގައި ކުރާ ދަތުރުގައި ބައިވެރިވުމަށް ލިބުނު ބޯޑިން ޕާސް\n28 މެއި 2019 - 08:333comments\nނާސާ އިން ޖައްވަށް ފޮނުވާ އުޅަނދުފަހަރުގައި މީހުން އުފުލާކަށް އަދި ނުފަށަ އެވެ. ނަމަވެސް، ރަމްޒީކަމެއްގެ ގޮތުގައި، މީހުންގެ ނަން އުފުލަ އެވެ. އަދި ބޭނުން ނަމަ ބޭނުން މީހަކަށް އެ މީހެއްގެ ނަން ލިސްޓްކުރެވެ އެވެ. މާސް އަށް ދާން އެދޭ މީހުންނަށް، މިހާރު އޮތް ފުރުސަތަކީ، ޖިސްމާނީ ހަށިގަނޑަށް ވުރެ ކުރިން އެ މީހެއްގެ ނަން މާސް އަށް ފޮނުވަން އޮތް ފުރުސަތެވެ. ނާސާއިން ވަނީ މިކަން އިއުލާންކޮށްފަ އެވެ.\nނާސާ އިން މިހާރު ރާވަނީ 2020 ގައި މާސް އަށް އުޅަނދެއް ފޮނުވުމަށެވެ. އެ އުޅަނދުގައި މާސް އަށް ނަން ފޮނުވަން އެދޭ ނަމަ، go.nasa.gov/mars2020pass އަށް ވަދެލާށެވެ. މިއީ ބަޔަކަށް ކޮސް ކަމެއް ނަމަވެސް، މި ވެސް ދެން ކަމެކެވެ. ސެޕްޓެމްބަރު 30، 2019 އަށް ވުރެ ކުރިން ނަން ފޮނުވަން ހަނދާންކުރަން ވާނެ އެވެ. މިހާރު ވެސް 5،348،116 މީހުން ވަނީ ލިސްޓްކޮށްފަ އެވެ. ބައިވެރިވާ ކޮންމެ މީހަކަށް ވެސް "ބޯޑިން ޕާސް" ވަގުން ލިބެ އެވެ.\nދުނިޔޭ ދޫކޮށް ޖައްވަށް ކުރާ ދަތުރެއްގައި މިހާ ގިނަ މީހުން އުފުލޭނެ ކަމަށް ހީނުކުރާށެވެ. އެކަމަކު ވެސް، ރަމްޒީ ހަރަކާތެއް ގޮތުގައި ހިންގާ ޕްރޮގްރާމްގައި ބައިވެރިވެވޭ ހުރިހާ އެންމެންގެ ނަން، މާސް އަށް ފޮނުވުމަކީ ނާސާގެ އިންޖިނޭރުންނަށް އެއްވެސް ކަމެއް ނޫނެވެ.\nމާސް އަށް ދާން އެދޭ މީހުންގެ ނަންތައް، އުޅަނދުގައި އުފުލުމަށްޓަކައި، ނާސާގެ ޖެޓް ޕްރޮޕަލްޝަން ލެބޯޓަރީގައި މަސައްކަތްކުރާ އިންޖިނޭރުން ކުރާނެ ކަމަކީ، އެ ނަންތައް މައިކްރޮޗިޕެއްގައި ރައްކާކުރުމެވެ. އެއިރުން ކަރުދާސްކޮޅެއްހާ ހިސާބު ވެސް ނުއުފުލައި ފަރުޖެއްސޭނެ އެވެ.\nއެ އަށް ފަހު ދެން ކަންތައް ހިނގައިދާނެ ގޮތެއް އަދި ނޭނގެ އެވެ. މާސް އަށް އުޅަނދު ތިރިކުރުމަށް ފަހު، މާސްގެ ބިމަށް މައިކްރޮޗިޕް އެއްލާލުން ވެސް އެއީ ގޮތެކެވެ. ނޫން ނަމަ، "ލައިޓް ބީމް"އެއް މެދުވެރިކޮށް މާސްގެ ބިމުގައި ނަންތައް ފަވާލުމަކީ ވެސް ކުރެވިދާނެ ކަމެކެވެ.\nމާސްގެ ބިމަށް މައިކްރޮޗިޕް އެއްލާލައިފި ނަމަ، އެ އަށް ފަހު ގަރުނުތަކެއް ފަހުން އެހެން އުޅަނދަކަށް އެ ޗިޕް ފެނި، ބިމަށް ގެނެސް އޭގައި ހުރި އެއްޗެއް ބަލާއިރު، މާސް އަށް ދިއަ މީހުންގެ ތެރޭގައި މުނިކާފަ ވެސް ހިމެނިދާނެ އެވެ.\nއިތުރު ލިޔުންތައް ނާސާ ޖައްވީ ދަތުރުތައް ސްޕޭސް ޓޫރިޒަމް މާސް ޖައްވީ އުޅަނދު


އދ.އޮމަދޫ ޕޮލިސް ސްޓޭޝަންގައި މަސައްކަތް ކުރާ މުވައްޒަފުންނާއި ފުލުހުންގެ ބެލުމުގެ ދަށަށް ގެނެވޭ ފަރާތްތަކަށް ކައްކާ ކާންދޭނެ ފަރާތެއް ހޯދުން\nއދ.އޮމަދޫ ޕޮލިސް ސްޓޭޝަންގައި މަސައްކަތްކުރާ މުވައްޒަފުންނާއި ކުށުގެ ތުހުމަތުގައި ފުލުހުންގެ ބެލުމުގެ ދަށަށް ގެނެވޭ މިހުންނަށް ކައްކާ ކާންދޭނެ ފަރާތެއް ހޯދަން ބޭނުންވެގެން ކުރި މިސަރވިސްގެ ޢިއުލާން ނަމްބަރު 171-I2(b)/IUL/2020/044 އެކަށީގެންވާ ތަރުހީބެއް ލިބިފައިނުވާތީވެ ދެންނެވިފައިވާ އިޢުލާން ބާތިލްކޮށް، މިމަސައްކަަތަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ އެންމެހައި ފަރާތްތަކަށް ހުޅުވާލަމެވެ.\nބީލަމުގައި ރަޖިސްޓްރީ ވެވޭނެ އެންމެ ފަހުވަގުތަކީ 2020 އޭޕްރީލް 09 ވަނަ ދުވަހުގެ 16:00 އެވެ. ބީލަމަށް ރަޖިސްޓްރީ ކުރަން ދެވިފައިވާ ގަޑީގެ ފަހުން ލިބޭ އެއްވެސް ފޯރމެއް ބަލައި ނުގަނެވޭނެ ވާހަކަ ބީލަންވެރިންގެ މަޢުލޫމާތަށްޓަކައި ދަންނަވަމެވެ.\nބީލަން ހުޅުވުން އޮންނާނީ 2020 އޭޕްރީލް 16 ދުވަހުގެ 11:00 ގައި އދ.މަހިބަދޫ ޕޮލިސް ސްޓޭޝަން ގައެވެ. ބީލަންތައް ހުންނަަން ވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށްދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައި ނުގަނެވޭނެ ވާހަކަ މަޢުލޫމާތަށްޓަކައި ދަންނަވަމެވެ.\nޕްރޮޖެކްޓާއި ގުޅޭ ގޮތުން އެއްވެސް ސުވާލެއް ވާނަމަ 2020 އޭޕްރީލް 12 ދުވަހުގެ 23:00 ގެ ކުރިން ތިރީގައިވާ އެޑްރެހަށް އީ-މެއިލް ކުރަންވާނެއެވެ.


ޒުވާންކަންމަތީ ހުރުމަށް ކާންވީ ފަޅޯ | Jazeera\tޒުވާންކަންމަތީ ހުރުމަށް ކާންވީ ފަޅޯ - Jazeera\nޒުވާންކަންމަތީ ހުރުމަށް ކާންވީ ފަޅޯ\nހުސައިން ނަޒީފް July 22, 2019 57 views0\nފަޅޮލަކީ ވިޓަމިން ސީ އިން ފުރިގެންވާ، ގިނަގުނަ ސިއްޙީ ފައިދާތަކެއް ލިއްބައިދޭ ވަރަށް މީރު މޭވާއެކެވެ. ތިރީގައި އެވަނީ ފަޅޯ ކެއުމުން ހަށިގަނޑަށް ލިބޭ ބައެއް ފައިދާތަކެވެ.\n1. ކޮލެސްޓްރޯލް ދަށްކޮށްދޭ\nފަޅޮލުގައި ގިނަ އަދަދަކަށް ފައިބަރ އާއި ވިޓަމިން ސީ އަދި އެންޓިއޮކްސިޑެންޓްސް ހިމެނިގެންވުމާއެކު، ލޭހޮޅިތަކުގައި ކޮލެސްޓްރޯލް ހަރުލުމުން ދުރުހެލިކޮށްދެއެވެ. މާގިނައިން ކޮލެސްޓްރޯލް ހަރުލުމަކީ ހާޓް އެޓޭކް އާއި ހައިޕަރޓެންޝަންފަދަ ހިތުގެ ބަލިތަކަށް މަގުފަހިކޮށްދޭ ކަމެކެވެ.\nފަޅޮލުގައި ހުންނަނީ ވަރަށް މަދު ކެލޮރީސްއެކެވެ. މީގެ އިތުރުން ފަޅޮލުގައިވާ ފައިބަރގެ ސަބަބުން ގިނައިރު ބަނޑުހައިނުވެ ހުރުމަށާއި، ޤަވާއިދުން ބޮޑުކަމުދިއުމުގައިވެސް އެހީތެރިވެދެއެވެ. އޭގެ ސަބަބުން ބަރުދަން ލުއިކުރުމަށް ފަސޭހަވެއެވެ.\n3. ދިފާޢީ ނިޒާމް ވަރުގަދަކޮށްދޭ\nދިފާޢީ ނިޒާމަކީ އެކިއެކި އިންފެކްޝަންތަކުން ހަށިގަނޑު ރައްކާތެރިކޮށްދޭ ނިޒާމެކެވެ. އެންމެ ފަޅޮލެއްގައި ވެސް ދުވާލެއްގެ މައްޗަށް ހަށިގަނޑަށް ބޭނުންވާ ވިޓަމިން ސީގެ 200% އެކުލެވިގެންވެއެވެ. ވިޓަމިން ސީ އަކީ ހަށިގަނޑުގެ ދިފާޢީ ނިޒާމަށް ވަރަށް މުހިންމު، އެ ނިޒާމް ވަރުގަދަކޮށްދޭ މާއްދާއެކެވެ.\n4. ހަކުރުބައްޔަށް ރަނގަޅު\nފަޅޮލަކީ ފޮނި މޭވާއެއް ކަމުގައިވިޔަސް، އޭގައި އެހާގިނައިން ހަކުރު ނުހުރެއެވެ. އެހެންކަމުން މިއީ ހަކުރުބަލި ޖެހިފައިވާ މީހުން ކެއުން ވަރަށް ރަނގަޅު އެއްޗެކެވެ. މީގެ އިތުރުން ހަކުރުބަލި ނެތްނަމަވެސް، އެކަމުން ރައްކާތެރިވުމަށްޓަކައި ވެސް ފަޅޯ ކެވިދާނެއެވެ.\n5. ލޮލަށް ރަނގަޅު\nފަޅޮލުގައި ގިނަ އަދަދަކަށް ވިޓަމިން އޭ އެކުލެވިގެންވެއެވެ. ވިޓަމިން އޭ އަކީ ލޮލުގެ ފެނުން އިތުރަށް ގޯސްވުމުން ރައްކާތެރިކޮށްދޭ މާއްދާއެކެވެ. ޤަވާއިދުން ފަޅޯ ކެއުމަކީ އުމުރާއި ގުޅުންހުރި ލޮލުގެ ބަލިތަކުން ރައްކާތެރިކޮށްދޭ ކަމެކެވެ.\n6. އާތުރައިޓިސް އިން ރައްކާތެރިކޮށްދޭ\nއާތުރައިޓިސް ނުވަތަ ހުޅުހުޅުގައި ރިއްސުމަކީ ވަރަށް ވޭންހުރި ބައްޔެކެވެ. ފަޅޮލަކީ ވިޓަމިން ސީގެ އިތުރުން އެންޓި-އިންފްލެމޭޓަރީ މާއްދާތަކެއްވެސް އެކުލެވިގެންވާ މޭވާއެކެވެ. އެހެންކަމުން ފަޅޯ ކެއުމުން އާތުރައިޓިސްގެ އެކި ވައްތަރުތަކުން ހަށިގަނޑު ރައްކާތެރިކޮށްދެ އެވެ. އެނަލްސް އޮފް ދަ ރޫމެޓިކް ޑިޒީސެސްގައި ޗާޕުކުރި ދިރާސާއަކުން ދައްކާފައިވާ ގޮތުގައި ވިޓަމިން ސީ މަދުން ހުންނަ އެއްޗެހި ކާ މީހުންނަށް އާތުރައިޓިސް ޖެހުމުގެ ފުރުސަތު ތިންގުނަ އިތުރުވެގެންދާ ކަމަށެވެ.\n7. ހަޖަމުގެ ނިޒާމު ރަނގަޅުކޮށްދޭ\nފަޅޮލުގައި ފައިބަރގެ އިތުރުން ހަޖަމުކުރުމުގައި އެހީވާ އެންޒައިމެއް ކަމުގައިވާ ޕަޕެއިންވެސް އެކުލެވިގެންވެއެވެ. އެހެންކަމުން ފަޅޯ ކެއުމަކީ ހަޖަމުގެ ނިޒާމް ދުޅަހެޔޮކަންމަތީ ހުރުމަށް މަގުފަހިކޮށްދޭ ކަމެކެވެ.\n8. މައްސަރު ދުވަސްވަރު ބަނޑަށް ތަދުވުން ކުޑަކޮށްދޭ\nމައްސަރު ދުވަސްވަރު ބަނޑަށް ތަދުވާނަމަ ފަޅޯ ކެއުމަކީ ރަނގަޅު ކަމެކެވެ. އެއީ ފަޅޮލުގައިވާ އެންޒައިމް ޕަޕެއިން އަކީ ބްލަޑް ފްލޯ ރަނގަޅު މިންވަރެއްގައި ކޮންޓްރޯލް ކޮށްދޭ މާއްދާއަކަށްވާތީ އެވެ.\n9. މުސްކުޅިވުމުގެ ނިޝާންތައް މަދުކޮށްދޭ\nއެންމެންވެސް ބޭނުންވާނީ ވީހާވެސް ގިނަ ދުވަސް ވަންދެން ޒުވާންކަންމަތީ ދެމިހުރުމަށެވެ. އެހެންނަމަވެސް އެއީ ހަޤީޤަތުގައި ކުރެވޭނެ ކަމެއް ނޫނެވެ. ނަމަވެސް، ފަޅޯ ކެއުންފަދަ ސިއްޙަތަށް ފައިދާހުރި އާދަކާދަތަކުގެ ސަބަބުން މުސްކުޅިވާ މިންވަރު ލަސްކޮށްދީ، ޒުވާންކަން އިތުރުވެގެންދާނެ އެވެ. ފަޅޮލުގައި ހިމެނިގެންވާ ވިޓަމިން ސީ، ވިޓަމިން އީ އަދި ބީޓާ-ކެރޮޓީންފަދަ އެންޓިއޮކްސިޑެންޓްތަކަކީ ފްރީ-ރެޑިކަލްގެ ގެއްލުންތަކުން ހަންގަނޑު ރައްކާތެރިކޮށްދީ، ރޫޖެހުން ހުއްޓުވައިދޭ މާއްދާތަކެކެވެ.\n10. ކެންސަރު ޖެހުމުން ރައްކާތެރިކޮށްދޭ\nފައިޓޮނިއުޓްރިއެންޓްސް އާއި ފްލަވޮނޮއިޑްސްފަދަ އެންޓިއޮކްސިޑެންޓްތަކުން ފުރިގެންވާ ފަޅޮލަކީ ފްރީ ރެޑިކަލްގެ ގެއްލުންތަކުން ހަށިގަނޑުގެ ސެލްތައް ރައްކާތެރިކޮށްދޭ މާއްދާތަކެކެވެ. ބައެއް ދިރާސާތަކުން ވަނީ ފަޅޯ ކެއުމުން ކޮލޯން އަދި ޕްރޮސްޓޭޓް ކެންސަރު ޖެހުމުގެ ފުރުސަތު ކުޑަވާކަމަށްވެސް ހޯދައިފަ އެވެ.\n11. ސްޓްރެސް ކުޑަކޮށްދޭ\nމުޅި ދުވަހު ބުރަކޮށް މަސައްކަތުގައި އުޅުމަށްފަހު ގެއަށް އައިސް ފަޅޯ ކެއުމަކީ ވަރަށް ރަނގަޅު އާދައެކެވެ. އޭގައި އެކުލެވިގެންވާ ވިޓަމިން ސީފަދަ ނިއުޓްރިއެންޓްތަކުގެ ސަބަބުން ސްޓްރެސް އިން ދުރުހެލިކޮށްދެއެވެ. ޔުނިވާސިޓީ އޮފް އެލަބާމާގައި ކުރި ދިރާސާއަކުން ދައްކާފައިވާ ގޮތުގައި 200 މިލިގްރާމް ވިޓަމިން ސީ އިން މީދަލުގެ ސްޓްރެސް ހޯމޯންސްތައް ރެގިއުލޭޓްކޮށްދެ އެވެ.


ޔަމަނުގެ ސަރުކާރާއި ހޫޘީންނާ ދެމެދު ޤައިދީން ބަދަލުކޮށްފި ޔަމަނުގެ ސަރުކާރާއި ހޫޘީންނާ ދެމެދު ޤައިދީން ބަދަލުކޮށްފި\nޔަމަނުގެ ސަރުކާރާއި ހޫޘީންނާ ދެމެދު ޤައިދީން ބަދަލުކޮށްފި\nޔަމަނުގެ ސަރުކާރާއި ހޫޘީންނާދެމެދު ޤައިދީން ބަދަލުކުރުމަށް ވެފައިވާ އެއްބަސްވުމުގެ ދަށުން އަނެއްކާވެސް ޤައިދީން ބަދަލުކޮށްފިއެވެ.\nޔަމަނުގައި ސުލްޙަ ޤާއިމްކުރުމަށް ކުރަމުންދާ މަސައްކަތުގެ ދަށުން ދެ ފަރާތަގެ މެދުގައި އިތުބާރު އިތުރުކުރުމަށް ޤައިދީން ބަދަލުކުރުމަށް މިދިޔަ ސެޕްޓެމްބަރު މަހުގެ ތެރޭގައި ޔަމަނުގެ ސަރުކާރާއި ހޫޘީންނާމެދުވަނީ އެއްބެސްވެފައެވެ. އެގޮތުން ދެ ފަރާތުގެ ބެލުމުގެ ދަށުގައިވާ ހައްޔަރީންނާއި ޤައިދީންގެ ތެރެއިން 1،081 މީހުން އެ އެއްބަސްވުމުގެ ދަށުން ދޫކޮށްލާނެއެވެ. އޭގެ ތެރޭގައި ސަޢުދީ ޢަރަބިއްޔާގެ ފަނަރަ ރައްޔިތުންވެސް ހިމެނެއެވެ. މިއީ ފާއިތުވި ފަސް އަހަރު ދުވަހުގެ ތެރޭގައި ދެ ފަރާތުގެ ދެމެދުގައި ޤައިދީން ބަދަލުކުރުމަށްވެފައިވާ އެފަދަ އެންމެ ބޮޑު އެއްބަސްވުމެވެ.\nއިންޓަނޭޝަނަލް ކޮމިޓީ އޮފް ރެޑް ކްރޮސް، އައިސީއާރުސީގެ ބެލުމުގެ ދަށުން އޮކްޓޯބަރު މަހުގެ 15ވަނަ ދުވަހު ފުރަތަމަ 700 ޤައިދީންވަނީ ބަދަލުކޮށްފައެވެ. އޭގެ ފަހުން އައިސީއާރުސީއިން ބުނީ ޔަމަނުގެ ވެރިކަންކުރާ ސިޓީގެ ގޮތުގައި މިވަގުތު އޮތް އާޑަނުން ހޫޘީންގެ ބާރުގެ ދަށުގައި އޮންނަ ސަންޢާއަށް ހޫޘީންގެ 101 ޤައިދީން ގޮވައިގެން އައިސީއާރުސީގެ މަތިންދާ ބޯޓެއް އޮކްޓޯބަރު މަހުގެ 16ވަނަ ދުވަހުގެ ހެނދުނުގެ ވަގުތެއްގައި ގޮސްފައިވާކަމަށެވެ. ހަމަ އެވަގުތު 76 ޤައިދީންނާއެކު ސަންޢާއިން އާޑެނަށް އައިސީއާރުސީގެ މަތިންދާ ބޯޓެއް ފުރާފައިވާކަމަށް އެ ފަރާތުން ބުންޏެވެ. ހޫޘީން ހިންގާ މާސިރާ ޓީވީއިން ބުނީ ޖުމްލަ 150 ޤައިދީން ގޮވައިގެން ދެ މަތިންދާ ބޯޓު ހުކުރު ދުވަހުގެ ވަގުތެއްގައި ސަންޢާއިން ފުރުމަށް ހަމަޖެހިފައިވާކަމަށެވެ. ހޫޘީންގެ ތަރުޖަމާނު މުޙައްމަދު އަބްދުއްސަލާމްބުނީ ދެ ފަރާތުގެ ދެމެދުގައި ޤައިދީން ބަދަލުކުރުމުގެ ސަބަބުން އަމާންކަން ޤާއިމްކުރުމުގެ އުއްމީދު ބޮޑުވެފައިވާކަމަށެވެ.\nއދ.ން ޔަމަނަށް ކަނޑައަޅާފައި ހުންނަވާ ޚާއްޞަ މަންދޫބު، މާޓިން ގްރިފިތްސް އދ.ގެ ސަލާމަތީ މަޖިލީހުގައި ވާހަކަދައްކަވަމުން ވިދާޅުވީ ޤައިދީން ގޮވައިގެން ކުރަމުންދާ ވައިގެ ދަތުރުތަކަކީ އުންމީދުން ފުރިގެންވާ ދަތުރުތަކެއްކަމަށެވެ. ދާއިމީ ގޮތަކަށް ޙަމަލާ ބަދަލުކުރުން ހުއްޓާލުމާގުޅޭ މަޝްވަރާތައް ޔަމަނުގެ ސަރުކާރާއި ހޫޘީންނާދެމެދު ކުރިއަށްދާކަމަށް އޭނާ ވިދާޅުވިއެވެ.\n2018ވަނަ އަހަރުގެ ތެރޭގައި ޔަމަނުގައި ޞުލްޙަ ޤާއިމްކުރުމަށް އަޅާ ފިޔަވަޅެއްގެ ގޮތުން ޔަމަނުގެ ސަރުކާރާއި ހޫޘީންނާ ދެމެދުވަނީ 15،000 ހައްޔަރީން ބަދަލުކުރުމަށް އެއްބަސްވެފައެވެ. ނަމަވެސް އެ އެއްބަސްވުމާ އެއްގޮތަށް ޢަމަލުކުރުންވަނީ ވަރަށް ބޮޑަށް ލަސްވެފައެވެ.


15 މެއި 2018, 18:10 އިއުލާން\n1. ކޮމިޝަނުގެ ނަންބަރ: 55(A)DC-2018/ (3 މެއި 2018) އިޢުލާނާއި ގުޅިގެން އެކަށީގެންވާ ޢަދަދަށް އަންދާސީ ހިސާބު ހުށަހަޅަން ވަޑައިގެންފައި ނުވާތީވެ، އެ އިޢުލާނު ބާޠިލްކޮށް މަޢުލޫމާތު ކަރުދާހުގައިވާ "ސިޔާސީ ޕާޓީގެ ޤާނޫނު އަދި ގަވާއިދު" އިނގިރޭސި ބަހަށް ތަރުޖަމާކޮށްދޭނެ ފަރާތެއް ހޯދަން ބޭނުންވެއެވެ. ވީމާ، ޝަރުތުހަމަވާ ހުރިހާ ފަރާތްތަކަށް މި މަސައްކަތަށް ބީލަން ހުށަހެޅުމުގެ ދަޢުވަތު ހުޅުވާލަމެވެ.\nސިޔާސީ ޕާޓީގެ ޤާނޫނު އަދި ގަވާއިދު އިނގިރޭސި ބަހަށް ތަރުޖަމާކުރުން\n2. މި އިޢުލާނާއި ގުޅޭ މަޢުލޫމާތު ކަރުދާސް މި ކޮމިޝަނުގެ ވެބްސައިޓް www.elections.gov.mv ގައި ޝާއިޢު ކުރެވިފައިވާނެއެވެ. މި ޕްރޮޖެކްޓާ ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2018 މެއި 24 ވާ ބުރާސްފަތި ދުވަހުގެ 11:00 ގެ ކުރިން، ތިރީގައިވާ އީމެއިލް އެޑްރެހަށެވެ. މި އިޢުލާނާއި ގުޅިގެން އިތުރު މަޢުލޫމާތު ހޯއްދެވުމަށް އީމެއިލް ކުރައްވާނީ [email protected] އަށެވެ.\n3. ބީލަން ހުޅުވުން އޮންނާނީ 2018 މެއި 28 ވާ ހޯމަ ދުވަހުގެ 11:00ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.\nސިޔާސީ ޕާޓީގެ ޤާނޫނު\nސިޔާސީ ޕާޓީގެ ޤާނޫނުގެ 1 ވަނަ އިސްލާހު\nސިޔާސީ ޕާޓީގެ ޤާނޫނުގެ2ވަނަ އިސްލާހު\nސިޔާސީ ޕާޓީގެ ޤާނޫނުގެ3ވަނަ އިސްލާހު\nސިޔާސީ ޕާޓީގެ ގަވާއިދު


5  ޝިރުކުން އެކަކަށްވެސް އަމާންކަން ލިބިގެން ނުވޭ - الشَّيْخ العَلاَّمَة صَالح الفَوزَان حفظه الله - Maktaba Salafiyyah Maldives - Connecting you to the Major Scholars of the Ummah\nޖެނުއަރީ 06  ޝިރުކުން އެކަކަށްވެސް އަމާންކަން ލިބިގެން ނުވޭ - الشَّيْخ العَلاَّمَة صَالح الفَوزَان حفظه الله\nލިޔެ ތައްޔާރުކުރީ: أُسْتَاذ أبو أنس محمد حسن حفظه الله. ކެޓަގަރީ ޝިރުކު\nސުވާލު: މިފަދައިން ބުނާމީހުންނަށް ދޭނެ ރައްދަކީ ކޮބައިތޯ އެވެ. "ހަމަކަށަވަރުން މި ޤައުމުގައި ދިރިއުޅޭމީހުން ދިރިއުޅޭ މާހައުލަކީ ތަވްޙީދުގެ މާހައުލެކެވެ. އަދި އެބައިމީހުންވަނީ ސަލާމަތްވެގެންވާ ހެޔޮ ފިޠުރަތުގެ މަތީގަ އެވެ. ފަހެ، އެހެންވުމުން ތަވްޙީދު ކިޔެވުމުގައި މަޝްޣޫލުވެ އުޅުމުގެ ބޭނުމަކީ ކޮބައި ހެއްޔެވެ؟\nޖަވާބު: "سُبحان الله އެވެ. ޝިރުކު ކުރުމުގެ މައްޗަށް އަމާންކަން ލިބިގެންވަނީ ހެއްޔެވެ؟ އެއްވެސް މީހަކަށް އޭނާގެ ނަފްސުގެ މައްޗަށް (ޝިރުކުން) އަމާންކަން ލިބިގެންވާކަމުގައި ދެކިގެން ނުވާނެ އެވެ. إِبْرَاهِيم عليه السلام މިފަދައިން ﷲ އަށް ދުޢާ ދެންނެވި އެވެ.\n(ﷲ ވަޙީކުރައްވި އެވެ.) ﴿وَاجْنُبْنِي وَبَنِيَّ أَن نَّعْبُدَ الْأَصْنَامَ﴾ إبراهيم 35 "އަދި އަޅާ އާއި އަޅުގެ ދަރިން ބުދަށް އަޅުކަން ކުރުމުން ދުރުކުރައްވާނދޭވެ."\nއަމިއްލަ ނަފްސުފުޅުގެ މައްޗަށް ބިރުވެތިވެވަޑައިގެންނެވި އެވެ. އެއީ ރަސޫލާ އަކީ ބުދުތައް މުގުރާލެއްވި ރަސޫލާގެ ގޮތުގައި ވުމަށް ފަހުގަވެސްމެ އެވެ. އަދި އެކަމުގެ ނަތިއްޖާއެއްގެ ގޮތުން އަލިފާނަށް އެއްލާލެވުނެވެ. މި ކަންތައްތަކާ އެކުގައިވެސް ނަފްސަށް ޝިރުކުގެ މައްޗަށް ބިރުވެތިވެވަޑައިގެންނެވި އެވެ. އެކަމުގެ ސަބަބަކީ ކޮބައި ހެއްޔެވެ؟\n﴿رَبِّ إِنَّهُنَّ أَضْلَلْنَ كَثِيرًا مِّنَ النَّاسِ﴾ إبراهيم 36 "އަޅުގެ ވެރި އިލާހު، ހަމަކަށަވަރުން، އެ ބުދުތައް މީސްތަކުންކުރެ ގިނަބަޔަކު މަގުފުރައްދައިފި އެވެ."\nމިއީ ފިތުނަވެރިކަމެކެވެ. وَالعِياذ بالله. އެއްވެސްމީހަކު އެމީހެއްގެ ނަފްސުގެ މައްޗަށް ޝިރުކުން އަމާންކަން ލިބިގެން ނުވާނެ އެވެ. ތިމަންނައަކީ ﷲ އެއްކައުވަންތަ ކޮށްފައިވާ مُوَحد (ތަޥްޙީދުގެ އަހުލުވެރި) އެކޭ ބުނުމަކުން ނުފުދޭނެ އެވެ. ތިމަންނަ ޝިރުކެއް ނުކުރާނަމޭ ބުނެ ނުފުދޭނެ އެވެ. ޙަޤީގަތަކީ (މިފަދައިން ބުނުމަކީ) ތިބާއަށް ޝިރުކުއަކީ ކޮބައިކަމެއް ނޭނގުމެވެ. ތިބާއަށް އޮތީ ޝިރުކުއެއީ ކޮންއެއްޗެއް ކަމާއި، އޭގެ ބާވަތްތައް ތިބާ އެކަންތަކުން ދުރުވެ، ވަކިވުމަށްޓަކައި އުނގެނުމެވެ. ތިބާގެ އަމިއްލަ ނަފްސަށް ތަޒްކިޔާއެއް ދީގެން ނުވާނެ އެވެ. އެގޮތުން "ތިމަންނަވަނީ ޙިމާޔަތް ވެގެންނެވެ." މިފަދައިން ބުނެގެން ނުވާނެ އެވެ. ތިބާއަށްވުރެ މާ ހެޔޮކަންބޮޑު މީހުންވަނީ މަގުފުރެދިގެން ގޮސްފަ އެވެ. ޙައްޤުމަގުން އެއްކިބާވެގެންނެވެ. އަޚާ އެވެ. ފިތުނަވަވެރިވެގެން ދިއުމުގެ މައްޗަށް ބިރުވެތިވާށެވެ. މިހާރު ފިތުނަވެރިކަން ނުހަނު ބޮޑުވެގެންވެ އެވެ. ތިޔަބައިމީހުން ދަންނަ ފަދައިން މިހާރު ފިތުނަވެރިކަން ނުހަނު ބޮޑެވެ. އެކިއެކި ބާވަތްތަކުގެ ފިތުނަވެރިކަމެވެ. މީސްތަކުން އެބައިމީހުންގެ ގެތަކުގައި، އެނދު ދާންތަކުގައި އެބައިމީހުންގެ ގެތަކުގައި ދޮރުލައްޕައިފައިވާ ޙާލުގައިވެސް އެމީހުންގެ ގާތަށް މިފިތުނަތައް ވަދެ އެވެ. މީޑިއާގެ ނުބައިވެގެންވާ އެކި ވަސީލަތްތަކުން މި ފިތުނަތައްވަދެ އެވެ. މިފިތުނަތަކުގެ މައްޗަށް އެކަކަށްވެސް އޭނާގެ ނަފްސަށް އަމާންކަން ލިބިގެންވާ ކަމުގައި ނުވާނެ އެވެ. ތިބާގެ އަމިއްލަ ނަފްސަށް އަމާންކަން ލިބިގެންވާ ކަމުގައި ނުދެކޭށެވެ. އަމިއްލަ ނަފްސަށް ތަޒްކިޔާ ނުދޭށެވެ. އާނއެކެވެ."\nފަތުވާ ނަގާފައިވަނީ : https://goo.gl/b5yZM6\nޝިރުކުގެ މައްޗަށް އެކަކަށްވެސް އޭނާގެ ނަފްސުގެ މައްޗަށް އަމާންކަމެއް ނުލިބޭނެ.pdf\nFilename: ޝިރުކުގެ މައްޗަށް އެކަކަށްވެސް އޭނާގެ ނަފްސުގެ މައްޗަށް އަމާންކަމެއް ނުލިބޭނެ.pdf


ކީރިތި ޤުރްއާން ކިޔެވުމުގެ 32 ވަނަ ޤައުމީ މުބާރާތް މިރޭ ފަށައިފި\nކީރިތި ޤުރްއާން ކިޔެވުމުގެ 32 ވަނަ ޤައުމީ މުބާރާތް މިރޭ ފަށައިފިއެވެ. މި މުބާރާތް ފެށީ މިރޭ އިސްލާމީ މަރުކަޒުގެ ޖަލްސާކުރާ މާލަމުގައެވެ. މި މުބާރާތަކީ ކީރިތި ޤުރްއާނާ ބެހޭ މަރުކަޒުން އިންތިޒާމުކޮށްގެން ކުރިއަށް ގެންދާ މުބާރާތެކެވެ.\nކީރިތި ޤުރްއާން ކިޔެވުމުގެ ޤައުމީ މުބާރާތް މެދުނުކެނޑި ބާއްވަމުން އަންނަތާ 31 އަހަރު ވެފައިވާއިރު، މިދިޔަ އަހަރުން ފެށިގެން މި މުބާރާތަށް ވަނީ ބައެއް ބަދަލުތައް ގެނެސްފައެވެ. އެގޮތުން، މުބާރާތުގައި ބައިވެރިވުމަށް ވަކި ޢުމުރުފުރައެއް ކަނޑައަޅާފައި ނުވުމާއި، މުބާރާތުގެ އަންހެން ބައިވެރިންނާ ފިރިހެން ބައިވެރިން ވަކިން އިންޞާފު ކުރަން ހަމަޖެހިފައި އޮތްކަން ފާހަގަކޮށްލެވެއެވެ. މި މުބާރާތުގެ ކިޔެވުމުގެ ބައި މައިގަނޑު ދެ ބައަކަށް ބަހާލާފައި ވާއިރު، ހިތުން ކިޔެވުމުގެ ބައިގައި 66 ފަރާތަކުން ވާދަ ކުރާނެއެވެ. އަދި ފޮތުން ކިޔެވުމުގެ ބައި ނުވަތަ ބަލައިގެން ކިޔެވުމުގެ ބައިގައި 189 ބައިވެރިން ވާދަ ކުރާނެއެވެ. މުބާރާތުގައި ޖުމްލަ 255 ބައިވެރިން ވާދަ ކުރާނެއެވެ.\nހެނދުނާ ހަވީރާ ރޭގަނޑު ގެ ދަންފަޅިތަކަށް ބަހާލައިގެން މުބާރާތުގެ ކިޔެވުން ކުރިއަށް ގެންދިއުމަށް ހަމަޖެހިފައި ވާއިރު، ރެއިން ފެށިގެން މި މަހުގެ 29 ވާ ހުކުރު ދުވަހާ ހަމައަށް މުބާރާތުގެ ކިޔެވުން ކުރިއަށް ގެންދިއުމަށް ހަމަޖެހިފައި ވެއެވެ.\nކީރިތި ޤުރްއާން ކިޔެވުމުގެ 32 ވަނަ ޤައުމީ މުބާރާތުގެ މުޅިމުބާރާތުން 1 ވަނަ،2ވަނަ،3ވަނަ އަތޮޅަށާއި، ސިޓީ އަށާއި ޖަމްޢިއްޔާއަށް އިނާމު ދިނުމަށް ވަނީ ހަމަޖެހިފައެވެ. އަދި މުބާރާތުގެ ދެ ބައިގެ ކޮންމެ ގޮތްޕެއްގެ 1 ވަނަ،2ވަނަ އަދި3ވަނަ އަންހެން ބައިވެރިޔާއާއި ފިރިހެން ބައިވެރިޔާއަށް އިނާމު ދިނުމަށް ވެސް ވަނީ ހަމަޖެހިފައެވެ. އެނޫން ބައެއް ވަނަތައް ފާހަގަކޮށް އިނާމު ދިނުމަށްވެސް ވަނީ ހަމަޖެހިފައެވެ. މުބާރާތުގެ ނަތީޖާ ފާޅުކުރުމާއި ވަނަވަނައަށް ހޮވޭ ފަރާތްތަކަށް އިނާމު ދިނުމަށް ޚާއްޞަ ޖަލްސާއެއް ބޭއްވުމަށް ވަނީ ހަމަޖެހިފައެވެ. ޖަލްސާ އޮންނާނެ ތާރީޚެއް ފަހުން އިޢްލާން ކުރައްވާނެކަމަށް ކީރިތި ޤުރްއާނާބެހޭ މަރްކަޒުން މަޢުލޫމާތު ދެއްވައެވެ.


"Mission Impossible 7" ge shooting alun fashaifi | Mihaaru\n"މިޝަން އިމްޕޮސިބަލް 7" ގެ ޝޫޓިން އަލުން ފަށައިފި\n08 ސެޕްޓެމްބަރ 2020 - 06:58\nކޮވިޑް-19އާ ހެދި މިދިޔަ ފެބްރުއަރީ މަހު ޝޫޓިން މެދުކަނޑާލި ޓޮމް ކްރޫޒްގެ "މިޝަން އިމްޕޮސިބަލް" ސީރީޒްގެ ހަތް ވަނަ ފިލްމުގެ ޝޫޓިން އަލުން ފަށައިފި އެވެ.\nކްރިސްޓޯފާ މެކްއަރީ ޑައިރެކްޓްކުރާ ފިލްމުގެ ޝޫޓިން ޕޮލެންޑްގައި ފެށީ ޖޫން މަހުގެ ތެރޭގައި ޝޫޓިން ފަށާނެ ކަމަށް އިއުލާން ވެސްކޮށްފައި ވަނިކޮށެވެ. ފިލްމުގެ ޝޫޓިން އިނގިރޭސިވިލާތުގައި ކުރިއަށް ގެންދަން ޖުލައި މަހުގެ ތެރޭގައި އެ ގައުމުން ވެސް ހުއްދަ ދީފައިވެ އެވެ.\n"މިޝަން އިމްޕޮސިބަލް 7" ގެ ޝޫޓިން އަލުން ފެށިކަން ކަށަވަރުކޮށްދެމުން ޑައިރެކްޓަރު ވަނީ އިންސްޓަގްރާމްގައި ފޮޓޯއެއް ވެސް ހިއްސާކޮށްފަ އެވެ.\nފިލްމުގެ ޝޫޓިންތަކަށް އެރި ބުރުލާ އެކު، މަސައްކަތްތައް ކުރިން ޕްލޭންކުރި ގޮތަށް ކުރިއަށް ނުގެންދެވުމުން ފިލްމު ރިލީޒްކުރުން ވަނީ ފަސްކޮށްފަ އެވެ. ކުރިން އަންނަ އަހަރުގެ ޖުލައި 23 ގައި ސިނަމާތަކަށް ގެންނަން އޮތް ފިލްމު މިހާރު ތާވަލުކޮށްފައި ވަނީ އަންނަ އަހަރުގެ ނޮވެމްބަރު 19 އަށެވެ.\n"މިޝަން އިމްޕޮސިބަލް 7" ގެ މަސައްކަތް ކުރިއަށްދާ އިރު، މީގެ އަށް ވަނަ ފިލްމަކީ ވެސް ކްރިސްޓޯފާ ޑައިރެކްޓްކުރާނެ ފިލްމެކެވެ. އެ ފިލްމު ސިނަމާތަކަށް ގެންނަން ތާވަލުކޮށްފައި އޮތީ އޮގަސްޓް 5، 2025 ގަ އެވެ.\nމި ސީރީޒުން އެންމެ ފަހުން ގެނެސްދިން ފިލްމަކީ 2018 ގެ "ފޯލްއައުޓް" އެވެ.\nކޮވިޑްގެ ހިޔަނި އެޅުނު ކްރޫޒްގެ ފިލްމުތަކުގެ ތެރޭގައި ކުރިން މިދިޔަ ޖޫން މަހުގެ 24 ގައި ރިލީޒްކުރަން އޮތް "ޓޮޕް ގަން: މެވެރިކް" ހިމެނެ އެވެ. އެ ފިލްމު މި އަހަރުގެ ޑިސެމްބަރަށް ފަސްކުރުމަށް ފަހު، މިހާރު ވަނީ އަންނަ އަހަރުގެ ޖުލައި2ގައި ގެނެސްދޭ ގޮތަށް ނިންމައިފަ އެވެ.\n"Mission Impossible 7" ge shooting Septembaru gai\nއިތުރު ލިޔުންތައް ހޮލީވުޑް ޕޮލެންޑު ޓޮމް ކްރޫޒް އެކްޓްކުރުން\n"މިޝަން އިމްޕޮސިބަލް 7" ގެ ޝޫޓިން ސެޕްޓެމްބަރަށް\n"މިޝަން އިމްޕޮސިބަލް" ގެ ދެ ފިލްމު ފަސްކޮށްފި\nމިޝަން އިމްޕޮސިބްލް އަށް ވެސް ކޮވިޑް-19ގެ ހުރަސް


Raajje Gai China Ah Bodu Dhaureh Adhaa Kureveyne Kamakah Nudheken: Nasheed - Vaguthu\nރާއްޖޭގައި ޗައިނާއަށް މާބޮޑު ދައުރެއް އަދާކުރެވޭނެ ކަމަށް ދެކިވަޑައިނުގަންނަވާ ކަމަށް ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nޔޫތް ޕާލިމެންޓަރީއަށް ލަންކާއިން ވަޑައިގެން އެ ގައުމުގެ "ޑެއިލީ މިރާ"އަށް ދެއްވި އިންޓަވިއުއެއްގައި ނަޝީދު ވިދާޅުވީ ރާއްޖޭގައި ބޮޑު ދައުރެއް އަދާކުރެވޭނެ ހަމައެކަނި ގައުމަކީ އިންޑިއާ ކަމަށެވެ.\nސަބަބެއް ކަމަށް ވިދާޅުވީ ދިވެހިންގެ ސަގާފީ ގުޅުމާއި ތާރީހީ ގުޅުންތައް ގުޅިފައި އޮންނަނީ އިންޑިއާ އާއި ކަމަށް ވާތީ ކަމަށެވެ. އަދި ރާއްޖޭގެ ހާރިޖިއްޔާއިން އަބަދުވެސް ގެންގުޅެން ޖެހޭނީ "އިންޑިއާ ފަސްޓް ޕޮލިސީ" ކަމަށް އެމަނިކުފާނު ވިދާޅުވިއެވެ.\n"އިންޑިޔާ ފަސްޓް ޕޮލިސީ، ހާރިޖީ ސިޔާސަތެއްގެ ގޮތުގައި ދެމިއޮންނަން ޖެހޭނެ. އަދި އެއީ އެމްޑީޕީން އަބަދުވެސް ގެންގުޅޭނެ ސިޔާސަތެއް" ރައްޔިތުންގެ މަޖިލީހުގެ ރައީސް ވިދާޅުވިއެވެ. އެ އިންޓަވިއުގައިވެސް އެމަނިކުފާނު ވަނީ އިދިކޮޅު ފަރާތްތަކުން އިންޑިއާއާ ދެކޮޅަށް ކުރިއަށްގެންދާ "އިންޑިއާ އައުޓް" ކެމްޕޭނަަށް ވަރަށް ބޮޑަށް ފާޑުވިދާޅުވެފައެވެ.\nނަޝީދު ވިދާޅުވީ އެ ހަރަކާތަށް ރާއްޖޭގައި މާބޮޑު ތާއިދެއްނެތް ކަމަށެވެ. "ރައީސް ޔާމިން ޖެހެނީ އިންޑިއާ އައުޓް ކެމްޕޭން ހުއްޓާލަން" ނަޝީދު ވިދާޅުވިއެވެ.\nޗައިނާއަށް ރާއްޖޭގައި މާ ބޮޑު ދައުރެއް ނެތް ކަމަށް ނަޝީދު ވިދާޅުވެފައިމިވަނީ ޗައިނާގެ ފޮރިން މިނިސްޓަރު ވާންގް ޔީ ރާއްޖެއަށް ދަތުރުފުޅެއް ކުރައްވައި ދެ ގައުމުގެ ދެމެދުގައި ގުޅުން ބަދަހި ކުރުމަށް މަޝްވަރާތަކެއް ކުރައްވާފައި ވަނިކޮށެވެ. ވާންގް ރާއްޖެއަށް ކުރެއްވި ދަތުރުފުޅުގައި މުހިއްމު އެއްބަސްވުންތަކެއް ވަނީ ސޮއިކޮށްފައެވެ. ސިއްހީ ދާއިރާއާ އިގްތިސާދީ ގޮތުން ހިލޭ އެހީ ދިނުމުގެ އެއްބަސްވުމެއްގެ އިތުރުން ސިނަމާލެ ބްރިޖު ބެލެހެއްޓުމުގެ އެއްބަސްވުމެއްގައިވެސް ވަނީ ސޮއިކޮށްފައެވެ.\nޗައިނާއާ ރާއްޖެއާ ދެމެދު އޮންނަ ގުޅުން އިތުރަށް ބަދަހިވެގެންދާނެ ކަމަށް އުއްމީދު ކުރައްވާ ކަމަށް ވާންގް އާއި އެކު ބޭއްވި ބައްދަލުކުރެއްވުމުގައި ރައީސް އިބްރާހިމް މުހައްމަދު ސޯލިހު ވަނީ ވިދާޅުވެފައެވެ. ރާއްޖެ ހިމެނޭހެން ތަރައްގީވަމުން އަންނަ ހުރިހާ ގައުމެއްގެ ކުރިއެރުމުގައި ޗައިނާއިން އެހީތެރިވާން ތައްޔާރަށް އޮތް ކަމުގެ ޔަގީންކަން ވާންގް ވަނީ ރައީސަށް ދެއްވާފައެވެ.\nކުރީގެ ރައީސް ޔާމީންގެ ސަރުކާރުގައި އެންމެ ގާތް ގުޅުމެއް ބާއްވަމުން އައި ޗައިނާއާއެވެ. ރާއްޖޭގެ އުމްރާނީ މަޝްރޫއުތަކަށާއި އެހީތައް އޭރު ދެމުން އައީވެސް ޗައިނާއިންނެވެ. އޭރު އެމްޑީޕީން އިދިކޮޅުގައި އޮތްއިރު ބުނަމުން ދިޔައީ ޗައިނާއާއެކު ބާއްވަމުން ގެންދަނީ އަޑިނޭނގެ ގުޅުން ތަކެއް ކަމަށެވެ.\nމި ސަރުކާރުން އިންޑިއާއާ ބާއްވަމުންދާ ގުޅުމަށް މިހާރުގެ އިދިކޮޅުގައި ތިބި ބޭފުޅުންގެ ފާޑުކިޔުން ވަނީ ވަރަށް ބޮޑަށް އަމާޒުވެފައެވެ. އިންޑިއާއެކު މި ސަރުކާރުން ހަދާފައިވާ އެއްބަސްވުންތައް ހާމަކުރަން އިދިކޮޅު ފަރާތްތަކުން ދަނީ ގޮވާލަމުންނެވެ.\nޖެނުއަރީ 20, 2022 09:12\nޖެނުއަރީ 20, 2022 09:25\nމިގަމާރު ޗަ އިނާ އާ އ އަޅާގަނެގެން އމި އއ އުޅެނީ ގަމާރަކަ އް ވީމަތަ އއ އަހަރެމެން ކަހަލަ ކުދި ގަ އ އުމަކުން ބޮނޑެތި ގައ އުމު ތަކާ ބެހޭ ފެންވަރުގެ ބަ އެ އްނޫން މީނަ ބުނާނެ އިނއް އިންޑިޔާ އައ އުޓް ނޮގޮވާށޭ މިހެންވެ ގަމާރެކޭ މިބުނީ މިވަރުން އ އެނގޭނެ ކަމަ އއ އް އ އުންމީ ދު ކުރަން\nޖެނުއަރީ 20, 2022 09:27\nކަލޯއަކަށްވެސް ދެން މިރާއްޖޭގައި މާބޮޑުދައުރެއް އަދައެއް ނުކުރެވޭނެ. ދައުރު ނިމެންދެން ތިހެން އެއްގައުމުން އަނެއްގައުމަށް ދުވެލަ ދުވެލާ ހުންނަންޖެހޭނީ. 2023ގައި އަހަރެމެން ނިކުންނާނީ ގައުމުގައި ހުރި ކުނިތައް ފޮޅާސާފުކުރަން.\nޖެނުއަރީ 20, 2022 09:47\nދިވެހިރާޖެ ކަންކަން ނިނމަން ކަލެޭ ތީ ކާކުތަޢައްދާރު ކަލޭ އިންޑިއާއައްފއިބާ އިންޑިއާ އައުޓު\nކަލޭގެހުރި ގަމާރުކަން ދުނިޔޭގެ ސުޕައރ ޕަވަރ އާއިތިގޮތައް ދިމާކުރާކަން\nމުޅިދުނިޔޭގަ ޗައިނާބޮޑުދައުރު އަދާކުރާތަން ކަލެއައް ނުފެނޭތަ\nޖެނުއަރީ 20, 2022 09:54\nތާއީދު އޮތްވަރުން ސިވިލްސާވެންޓުން އަވަހަށް ގަވާއިގދެއް ހަދައި ބަނދެލީ.\nތިއީ މިގައުމުގެ ކުރީގެ ރައީސް. އަބަދުވެސް ދެން އެނޫންމަގާމެއް އަދި އެނަން ބަދަލެއް ނުކުރެވޭނެ.\nޖެނުއަރީ 20, 2022 09:55\nލަންކާއިން ލޮލުގެ ޑޮކަޓަރަކަށް ދައްކަބަލަ.\nމިކޮޅުގައި އިންޑިއާ އައުޓް އޮތްވަރުން ނޫސްވެރިޔާ އެސުވާލުކުރީވެސް.\nޖެނުއަރީ 20, 2022 09:57\nރާއްޖޭގައި ބޮޑު ދައުރު އަދާކޮއްފައި އެވަނީ ޗައިނާއިންނެއްނުން. އިންޑިޔާއިން މިތާގައި ކުރާހާވެސް ކަމަކީ އެމީހުންގެ ވިޔަފާރިއެއްނުން.\nޖެނުއަރީ 20, 2022 09:58\nނަޝީދަކަށް ނޭނގޭނެ. ނަޝީދުގެ ދައުރުވަނީ އޮއްސިފަ.\nމިޤައުމުގައި އިންޑިޔާއަށް އަދާކުރެވޭ ދައުރެއްވިއްޔާ ޗައިނާއަށްވެސް އަދާކުރެވޭނެ. އެއީ ކަލޭ ކަނޑައަޅާ ކަންކަމެއްނޫން. އެކަން ކަނޑައަޅާނީ އަހަރުމެން ރައްޔިތުން. އިންޑިއާ އަކީ ތަރައްގީއެއް އޮތް ތަނެއްނޫން. ތަހުޒީބެއް އޮތްތަނެއްނޫން. ތަރައްގީއާއި ތަހުޒީބު ގެނެވޭނީ އެއެއްޗެއް އޮތް ތަނަކުން.\nދެންއަންނަ ދައުރެއްގައި ކުޅިވަރު ދައްކާލާނަން. ރޔ ހޮވާފައި ނޫނީ ހުއްޓައެއްނުލާނަން.\n1- އައިޖީ އެމް އެޗް ބިލްޑިންގް ތަޅާލައި އެތަނުގައި 15 ބުރީގެ ހޮސްޕިޓަލެއް\n2- އައްޑޫ ޕޮލިސް އެކަޑަމީ ޔުނިވާރސިޓީގެ ބަޔަކަށް ބަދަލުކޮށްލުން\n3- ހަނިމާދޫ އިންޓަރނޭޝަނަލް އޮޕަރޭޝަން އުވާލައި އައު އިންޓަނޭޝަނަލް އެއަރޕޯރޓެއް އުތުރުގައި ހެދުން\n4- އިތުރު މިސްކިތް ތައް އަޅައި ދީނީ ހޭލުންތެރިކަން އިތުރު ކުރުން (ރީނދޫ ބައިގަނޑު ވަރަށް ރުޅިއަންނާނެ)\n5- މމޕރސ މައްސަލަ ބަލައި ކަޅުދަބަސް ގެންދިޔަތަނެއް ބެލުން\nޖެނުއަރީ 20, 2022 10:04\nމީއްޗަކު މިހިރީ ހަމައިގަތަ؟ މިއުޅެނީ ސަގާފީގުޅުން ބާއްވައިގެން ތަރައްޤީކުރަންތަ؟ ބަލަ އިންޑިޔާއަށްވެސް އެހީދެނީ ޗައިނާއިންކަމެއް މީއްޗަކަށް ނޭނގޭތަ؟ މިއުޅެނީ ފައިސާ ބޭނުންވެގެން. އިންޑިޔާއަކު ނެތް ފައިސާއެއް. ހުރީ ޗައިނާގައި\nމިބޭފުޅާ މިވެރިކަމެއް ނުލިބިގެން މުޅި ޔޫރަޕްގައި ދިވެހިރާއްޖެ ބަދުނާމްކޮށް ވިޔަފާރިތަށް ބޮއިކަޓް ކޮށް ޓުރިޒަމް ބޮއިކަޓް ކުރަން ދުވިހަދާންވޭތޯ ؟\nޖެނުއަރީ 20, 2022 10:08\nއިންޑިއާ އައުޓް ކެނެރީގެ ނަޝީދު އައުޓް ރައީސް އިބޫ އައުޓް އެމްޑީޕީ އައުޓް އިންޑިއާ އައުޓް ކެނެރީގެ ނަޝީދު އައުޓް ރައީސް އިބޫ އައުޓް އެމްޑީޕީ އައުޓް އިންޑިއާ އައުޓް ކެނެރީގެ ނަޝީދު އައުޓް ރައީސް އިބޫ އައުޓް އެމްޑީޕީ އައުޓް އިންޑިއާ އައުޓް ކެނެރީގެ ނަޝީދު އައުޓް ރައީސް އިބޫ އައުޓް އެމްޑީޕީ އައުޓް އިންޑިއާ އައުޓް ކެނެރީގެ ނަޝީދު އައުޓް ރައީސް އިބޫ އައުޓް އެމްޑީޕީ އައުޓް އިންޑިއާ އައުޓް ކެނެރީގެ ނަޝީދު އައުޓް ރައީސް އިބޫ އައުޓް އެމްޑީޕީ އައުޓް އިންޑިއާ އައުޓް ކެނެރީގެ ނަޝީދު އައުޓް ރައީސް އިބޫ އައުޓް އެމްޑީޕީ އައުޓް އިންޑިއާ އައުޓް ކެނެރީގެ ނަޝީދު އައުޓް ރައީސް އިބޫ އައުޓް އެމްޑީޕީ އައުޓް އިންޑިއާ އައުޓް ކެނެރީގެ ނަޝީދު އައުޓް ރައީސް އިބޫ އައުޓް އެމްޑީޕީ އައުޓް އިންޑިއާ އައުޓް ކެނެރީގެ ނަޝީދު އައުޓް ރައީސް އިބޫ އައުޓް އެމްޑީޕީ އައުޓް އިންޑިއާ އައުޓް ކެނެރީގެ ނަޝީދު އައުޓް ރައީސް އިބޫ އައުޓް އެމްޑީޕީ އައުޓް\nޖެނުއަރީ 20, 2022 10:11\nތާކުންތާކު ނުޖެހޭ އަދި ކަމައް އެކަށީގެންނުވާ މީހުން ސިޔާސީ މާގާމުތަކައް ލަމުންގޮސް މި ފެންނަނީ ގައުމުވެސް ބައިނަލް އަގްވާމީ އެހެން ގައުމުތަކުގެ ކޯޅޭ ކޮށްޓަކައް ހަދާފައިވާތަނެވެ. މިއީ ގައުމު ހިންގަން ހަވާލުކުރެވުނު މީހުންގެ ކިބާގައި ހަމަ ވިސްނުމާއި ގައުމައް އިޚްލާސްތެރިކަމެއް ނެތީމަ ލިބިގެންދިޔަ ނަތީޖާއެވެ. މިތިބަ ސިޔާސީ މީހުން އެއްކޮއް ބޭރުކޮއްލުން ނޫންގޮތެއް މިކަމުގެ ހައްލަކައް ނުފެނެއެވެ. މަގުފުރެދިފައި ތިބި ހަމަހޭ ގެއްލިފަތިބޭ ޖާހިލުންތަކެއްލައިގެން ކޮން ހެވެއްތޯ ލިބޭނީ. މިމީހުންގެ ނާތަހުޒީބުކަމުގެ މިންވަރު ހުރި ހިސާބަކީ.. މިމީހުންނައް ހެވޭ ގައުމައް ކޮންމެފަދަގޮތެއް ވިޔަސް. މިވެރިން މިތިބެނީ ބޭރުތަންތާގައި ތިމާމެންނައް އުފަލުގައި އުޅެވިދާނެކަމައް ފައިސާ އޮތިއްޔާ ހީކޮއްގެނެވެ. ހަގީގަތަކީ ގައުމު ހަލާކުކޮއްލާފަ ގޮސް އެމީހުންނައް މާބޮޑު އުފަލެއް މިނިވަންކަމެއް ނުލިބޭނެތާ ދަރިފަސްކޮޅުގެ އައިޑެންޓިޓީވެސް ގެއްލިގެންދާނެކަމެވެ. އެކަމަކު ތިމާމެންގެ ދިރިއުޅުމުގެ އެެއްވެސް ޕުރިންސިޕަލެއް ނެތް ބަޔަކު..އެއީ ރައްބެއް ވިޔަސް ރަސޫލެއް ވިޔަސް ދީނެއްވިޔަސް ހަމަ އިޚްލާތެރިކަމާއި އެކު ގަބޫލު ކުރާއެއްކަމެއްވެސް ނެތިއްޔާ ދެން ގައުމިއްޔަތަކީ އެފަދަމީހުންނައް މާ މުހިންމު އެއްޗެއްކަން ބުއްދިއަށް ނާންނާނެނޫންތޯ. މިފަދަ ނުރައްކާތެރި އެންމެން މިގައުނުގެ އާރާއި ބާރާއި ނުފޫޒުން އެއްކިބާ ކުރެއްވުމައް ކޮންމެ ރައްޔިތަކުވެސް ކޮންމެ ނަމާދެއްގެފަހުގައި އިޚްލާސްތެރިދުއާ ދަންނަވާށެވެ.\nޖެނުއަރީ 20, 2022 11:28\nބަޅެއްގެ ނަގޫ ސަންފާއޮނަކަށް ލާފައި ކިތައްމެދުވަހަކު ބެއްވިކަމުގައިވިޔަސް އެ ނަގޫ ސީދާނުވާނެ ހަމައެހެންމެ އަންނި ކިތައްމެ ހުދުގަމީހެއް ލައްވާފަ ޓައީއަޅުއްވާފަ ކިތައްމެ އަގުބޮޑު ކޯޓްފަޓްލޫނު ލެއްވިކަމުގައިވީނަމަވެސް އޭގެ މިޒާޖާއި އުޅުމާއި އަޚްލާޤަކަށް ރަނގަޅު ހެޔޮބަދަލެއް ނާންނާނެ އެވާނިހަމަ ޖާހިލަކަށް\nކަލެއައއ ދެން ދުވަހަކުވެސް މިރާއްޖޭގެ ވެރިކަމައް ނާދެވޭނެ ، އެހެންމީހަކުކުރިމަތިނުލިއަސް2023 ގެ ފަހުނ އިބުރާހުންނާނީ ގެޭގަ ކަލޯ\nޖެނުއަރީ 20, 2022 12:13\nއެހެންމީހުމް އެއްޗެކޭ ކިޔާކަށް ނުވޭ އެކަމް މީނަ ހެޔޮ ކޮންމެ އެއްޗެކޭ ކިޔަމުން ދުވިޔަސް\nޖެނުއަރީ 20, 2022 12:18\nތިކަން ކުރަން ތިބޭނެ ބޯބުރާންތީނތަކެއް.\nޖެނުއަރީ 20, 2022 12:38\nމިކަލޭގެ މިއީ ފުރަތަމަ ގައްމުތަކާ ދިމާކުރާ މީހަކީ މިކަންވެސް ހުއްޓާލަންޖެހޭ.\nޖެނުއަރީ 20, 2022 12:43\nހާލަތު. ސައުތު އިންޑިއާއަށްވުރެ ދުރަށް ސިކުނޑި ނުފޯރާ މީހުން. ދެން އަހަރެމެން ހަމަ ބޮޑު މަތިމަހެއް ލައިގެން މުންޑެއް އަނދެގެން ދުނިޔެ ފަނާވަންދެން އުޅެންވީ؟\nޖެނުއަރީ 20, 2022 12:45\nލޮލްއަކީ ކުނިގަޑަކަށްވެ ބޭރުވުން މާގާތްކަމަށް ފެންނަނީ!\nޖެނުއަރީ 20, 2022 13:05\nއެމްޑީޕީން ގެންގުޅެނީ އޮންލީ އިންޑިއާ ޕޮލިސީ. އިންޑިއާ ފަސްޓް އޭ ކިޔަނީ ހަމައެކަނި މޫނުމަތި ރީތިކޮށްލަންވެގެން. ރަހުމަތްތެރިކަމުން މި ގައުމު ތަރައްގީވިޔަ ނުދޭން އިންޑިއާއިން ކުރާ މަސައްކަތް މިމީހުންނަކަށް ނުފެނޭ. މިގައުމުގެ ސިއްހީ ކަންކަން ކުރިއަރައި އިންޑިއާއަށް ބޭސްފަރުވާއަށް ދިއުން މަދުވެދާނެތީ އިންޑިއާއިން އެންމެ މޭ ކަރަނީ. ޗައިނާއާ ގުޅިގެން މިގައުމު މާ ކުރިއަށް ގޮއްސާނެތީ އިންޑިޔާ ބިރުގަންނަނީ. އަމިއްލަ ގައުމުގެ އެތައް ލައްކަ މީހުން ނަޖިސް ފެނުން ފެންވަރަށް ޖައްސާފަ އަސާސީ ޚިދުމަތުން މަހުރޫމުކޮށްފަ މާ ހެޔޮއެދިގެން ދިވެހިންނަށް ރަގަޅު ކަމެއް ކޮށްދޭނެ ކަމަށް ދައްކަން އުޅެނީ އިންޑިއާގެ އަމިއްލަ އެދުން ބޮޑުކަމުންނާ މިސަރަހައްދުގެ ގައުމުތައް އަޅުވެތިކުރުމުގެ ޕްލޭންގެ ދަށުން.


Israel In Beyvi Show Gai Palestine Dhidha Vihuruvaali Massala Hoonuvejje - Vaguthu\nއިސްރާއީލުގައި ބޭއްވި " ޔޫރޯ ވިޝަން " މިއުޒިކް ފެސްޓިވަލްގައި އައިސްލޭންޑުން ފަލަސްތީނުގެ ދިދަ ވިހުރާލުމުން އެ މައްސަލަ މި މިއުސިކް ޝޯވ އިންތިޒާމު ކުރި ފަރާތްތަކުން ބަލަން ފަށައިފިއެވެ.\nފަލަސްތީނުގެ އެތަށް ބަޔަކު ބޮއިކޯޓް ކުރުމަށް ގޮވާލަމުން ދަނިކޮށް އިސްރާއީލުގައި ބޭއްވި މި މިއުސިކް ޝޯވ ގައި އައިސްލޭންޑްއިން ބައިވެރިވި ޓީމުން ވަނީ މި މުބާރާތުގެ ނަތީޖާ އިއުލާން ކުރިވަގުތު ފަލަސްތީނުގެ ދިދަ ވިހުރުވާލާފައެވެ.\nމި މައްސަލަ ހޫނުވެ މި ޝޯވ އިންތިޒާމު ކުރި ފަރާތްތަކުން ވަނީ އައިސްލޭންޑްގެ މި ޓީމަށް ޑިސިޕިލަނަރީ ފިޔަވަޅު އަޅާނެ ކަމަށް ބުނެފައެވެ.\nޔޫރޯ ވިޝަން 2019 މިހާރު ނިމިފައިވާއިރު މި ޝޯވ ކާމިޔާބު ކުރީ ނެދަލޭންޑްސް އިންނެވެ.\nއިސްރާއީލުން ޝޯއަށް ވަރަށް ބޮޑަށް ތައްޔާރަވަމުންދިޔަ ވަގުތުގައި ވެސް ޣައްޒާގެ 30 ވަރަކަށް ޖަމާއަތުން ވަނީ އެ ޝޯ ބޮއިކޮޓް ކުރަން ގޮވާލާފައެވެ. އަދި ހާއްސަކޮށް މިޝޯއަށް ތަރުހީބު ނުދިނުމަށާއި، އިސްރާއީލްގެ އަނިޔާވެރިކަން ފޮރުވަން ޝޯ ބާއްވާކަންވެސް އެ ޖަމާއަތްތަކުން ވަނީ ހާމަކޮށްފައެވެ. އަދި ބައެއް ޖަމާއަތްތަކުން ވަނީ ޝޯ ބާއްވާނަމަ ނުރައްކާވާނެ ކަމަށް ބުނެފައެވެ.\nއިސްރީލުން މި ޝޯވ ބޭއްވުމުގެ ކުރިން އައްޒާ އަށް ވަނީ ވަރުގަދަ ހަމަލާތަކެއް ދީ ފަލަސްތީނުގެ ތުއްތު ދެ ކުދިން ހިމެނޭ ގޮތަށް 27 މީހުން ޝަހީދުކޮށްލާފައެވެ. އިސްރާއީލުގެ ބައެއް ސީޔާސީ ލީޑަރުން ވަނީ އިސްރާއީލުން އައްޒާ އަށް ހަމަލާދިނުން ހުއްޓާލީ ޔޫރޯވިޝަން ޝޯވ ބާއްވަން ވަގުތީ ގޮތުން ކަމަށް މީގެ ކުރިން ބުނެފައެވެ.


Qasim ge gaathilun ge DNA adhi FingerPrint hodhaifi\nގާސިމްގެ ގާތިލުންގެ ޑީއެންއޭ އަދި ފިންގާޕްރިންޓް ހޯދައިފި\nތޫނު އެއްޗަކުން ހަމަލާދީ މަރާލި ޓެކްސީ ޑްރައިވަރު ގާސިމް ހަސަންގެ ގާތިލުންގެ ޑީއެންއޭ އަދި ފިންގާޕްރިންޓް ހޯދިފައިވާ ކަމަށް ކޮމިޝަނަރު އޮފް ޕޮލިސް މުހައްމަދު ހަމީދު ވިދާޅުވެއްޖެ އެވެ.\nސީޕީ ހަމީދު މިކަން ހާމަކޮށްފައިވަނީ މީގެ ކުޑައިރުކޮޅެއްގެ ކުރިން ކުރެއްވި ޓްވީޓެއްގައެވެ.\nގާސިމްގެ މަރަށް ހަފްތާއެއް ފަހުން އެ މަރާ ގުޅޭ ތަފްސީލް ފުރަތަމަ ފަހަރަށް ހާމަކުރައްވާ ސީޕީ ކުރައްވާފައިވާ ޓްވީޓްތަކެއްގައި ވިދާޅުވީ ގާސިމަށް ހަަމަލާދިން އާލަތް ހޯދާފައިވާ ކަމަށެވެ. އަދި އޭގެން ގާތިލުންގެ ޑީއެންއޭ އާއި ފިންގަޕްރިންޓް ފެނިފައިވާ ކަމަށެވެ.\nސީޕީ ވިދާޅުވީ ގާސިމަށް ހަމަލާދިން ކަމަށް ބެލެވޭ ތަކެތި ހޯދާފައިވަނީ ގާސިމް ވެއްޓިފައި އޮއްވާ ފެނުނު ސަރަހައްދާ 300 ފޫޓު ދުރުން ވިނަގަނޑެއްގެ ތެރޭގައި ފޮރުވާފައި ހުއްޓާ ކަމަށެވެ. އެހެން ކަމުން ފުލުހުންގެ ތަހުގީގަށް ލިބިފައިވާ ކުރިއެރުންތަކާއެކު ގާސިމްގެ ގާތިލުން ހޯދުމުގެ މަސައްކަތް ފަށާފައިވާ ކަމަށް ވިދާޅުވިއެވެ.\nމީގެ އިތުރުން ސީޕީ ވިދާޅުވީ ހުޅުމާލޭގައި ގާސިމްގެ ޓެކްސީ އެންމެ ފަހުން ދުއްވާފައިވާ ސަރަހައްދުތަކުގެ ސީސީޓީވީ ފްޓޭޖްވެސް ބަލާ ދިރާސާކޮށްފައިވާ ކަމަށެވެ.\nބައެއްގެ ރަހުމްކުޑަ ހަމަލާތަކެއްގައި ވަރަށް ބޮޑަށް ޒަހަމްވެފައި އޮއްވާ ގާސިމް ފެނިފައިވަނީ މިިދިޔަ ބުދަ ދުވަހުގެ ރޭ 21:07 އެހާކަންހާއިރު ހުޅުމާލެ ރީތިގަސްމަގުގައި އޮއްވައެވެ. ގާސިމް ހޮސްޕިޓަލަށް ގެންދިޔަތާ މާގިނަ އިރުތަކެއްނުވެ ވަނީ މަރުވެފައެވެ. މަޑުމައިތިރި މީހުންނާ ގުޅޭ ގާސިމްއަކީ މީގެ 20 އަހަރު ކުރިން ފެށިގެން ޓެކްސީ ކުރަމުންދާ މީހެކެވެ. ގާސިމް މަރާލި ދުވަހުގެ ކުރީ ދުވަހުގެ ހަވީރު މާލޭގައި ގާސިމް ދުއްވާ ޓެކްސީއާއި ސައިކަލެއް ޖެހި އެކްސިޑެންޓްވެފައިވާ ކަމަށް ބައެއް މީހުން ބުނެއެވެ. އަދި އެވަގުތު ސައިކަލްގައި ތިބި މީހުން ގާސިމަށް އިންޒާރު ދީފައިވާ ކަމަށްވެސް އަޑު ފެތުރިފައިވެއެވެ.\nމޯލްޑިވްސް ޕޮލިސް ސާވިސް ގާސިމް ހަސަންގެ މަރު\nހަމަލާދެވުނީ މަސްތުވެ ހުރެ، މާފުކޮށްދީ: އަދުހަމް\nއަދުހަމްގެ ބަންދުގެ މުއްދަތު ތިން ވަނަ ފަހަރަށް އިތުރުކޮށްފި


Dharifulhu ge sample dheyn mainbafain dhekolhu hadhaifi\nތުއްތު ދަރިފުޅުގެ ސާމްޕަލް ދޭން މައިންބަފައިން ދެކޮޅު ހަދައިފި\nސާމްޕަލް ނެގުމުގައި ބަޔަކު ހަރަކާތްތެރިވަނީ: ތުއްތު ކުއްޖެއްގެ ސާމްޕަލް ދިނުމަށް ވަނީ ދެކޮޅު ހަދާފައި -- ފޮޓޯ: އަހުމަދު އަޝްހާދު އަބްދުﷲ (ޖެރީ)\nއެއް އަހަރު ނުވާ ތުއްތު ކުއްޖަކު ކޮވިޑް-19 އަށް ޓެސްޓް ހެދުމަށް ސާމްޕަލް ދިނުމަށް އެ ކުއްޖާގެ މައިންބަފައިން ދެކޮޅު ހަދައިފި އެވެ.\nއެކަމަށް މައިންބަފައިން ދެކޮޅު ހަދާތީ ރޭގެ ވަގުތެއްގައި ސިވިލް ކޯޓުން އެ މައިންބަފައިންގެ މައްޗަށް އަމުރެއް ނެރުނެވެ. އެ އަމުރުގައި ކުއްޖާގެ ސާމްޕަލް ނެގޭނެ ގޮތަށް މަގުފަހި ކުރަން މައިންބަފައިންނަށް އަންގައި އެކަން ތަންފީޒު ކުރަން ފުލުހުންނާއި އެކަމުގައި ހަރަކާތްތެރިވާ އެހެން ފަރާތްތަކުގެ މައްޗަށް އަމުރު ކުރި އެވެ.\nރޭގައި އިތުރު ހަތަރު މީހެއްގެ މައްޗަށް ވެސް ސިވިލް ކޯޓުން އަމުރު ނެރެން ޖެހުނެވެ. އެ ހަތަރު މީހުން ވެސް ވަނީ ސާމްޕަލް ދޭން ދެކޮޅު ހަދާފަ އެވެ.\nރޭގެ އަމުރުތަކުގެ އިތުރުން ވެސް ސާމްޕަލް ނުދީގެން މީހެއްގެ މައްޗަށް މީގެ ކުރިން އަމުރެއް ނެރުނެވެ. އަދި ސާމްޕަލް ދިނުމަށް ދެކޮޅު ހެދުމުން އަމުރު ނެރެމުން ވެސް ދެކޮޅު ހެދި މީހަކު ހައްޔަރުކޮށް ސާމްޕަލް ނަގާފައި ވެސް ވެއެވެ.\nއޭގެއިތުރަށް ކަރަންޓީނަށް ދިޔުމަށް ދެކޮޅު ހަދައިގެން ވެސް ބައެއްގެ މައްޗަށް ސިވިލް ކޯޓުން އަމުރުތައް ނެރެފައިވެ އެވެ. އޭގެ ތެރޭގައި ދިވެހިންނާއި ބަންގްލަދޭޝް މީހަކާއި އޮސްޓްރިއާ މީހަކު ހިމެނެ އެވެ. އޭގެ ފަހުން އިއްުޔެ ކަރަންޓީނުގައިު ތިބި ފަސް މީހަކު ފިލާފައިވެސްވެ އެވެ.\nމޯލްޑިވްސް ޕޮލިސް ސާވިސް ސިވިލް ކޯޓް އެޗްޕީއޭ + ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު


ދިވެހިންނަކީ ކަނޑު ދަތުރު ފަތުރު ކުރުމުގެ ހުނަރުވެރި ބައެއް | Meedhoo.com\nHome ރިޕޯރޓް ދިވެހިންނަކީ ކަނޑު ދަތުރު ފަތުރު ކުރުމުގެ ހުނަރުވެރި ބައެއް\nއުނިސާރު | 18 Feb 2013 | ރިޕޯރޓް | (1) ޚިޔާލު\nދިވެހިންނަކީ ކަނޑު ދަތުރު ފަތުރު ކުރުމުގެ ހުނަރުވެރި ބައެއް\nބޯދާ ދިވެހިންނަކީ ކަނޑު ދަތުރުފަތުރު ކުރުމުގައި ވަރަށްވެސް ހުނަރުވެރި ބައެކެވެ. ދުނިޔޭގެ ގިނަގައުމުތަކަށް ދިވެހިން ދަތުރުކުރީ އަމިއްލައަށް އޮޑިފަހަރު ބަނދެގެންނެވެ. އެންމެފުރަތަމަ އޮޑިފަހަރު ބަނދެފައިވަނީ މަޑޫތައް ރޯނުން ބަނދެގެންނެވެ. އެއަށްފަހު އިލިޖަހައިގެންނެވެ. މި އޮޑިފަހަރު ދުއްވީ ފަލިޖަހައިގެންނާއި ރިޔަލުގައެވެ.\nބޭރު ގައުމުތަކަށް ދިވެހިން ދަތުރުކުރީ މައިގަނޑު ދެ ބޭނުމެއްގައެވެ. ފުރަތަމަ ބޭނުމަކީ ވިޔާފާރިއެވެ. ދެވަނަ ބޭނުމަކީ ގައުމީ އަދި ފަރުދީ ބޭނުންތަކެވެ.\nރާއްޖޭގެ ދެކުނު މީހުން ރިޔާނެގި އޮޑިފަހަރުގައި އަހަރަކު އެއްފަރު އޮޅުދޫ ކަރަޔަށް ވިޔަފާރި ދަތުރުކުރިއެވެ. މިފަދަ ދަތުރެއް ކުރެވެނީ ގާތްގަނޑަކަށް ފަސްމަސް ދުވަހުންނެވެ. ސިލޯނަށް ކުރާ ދަތުރުތަކުގައި މޫސުން ރީތިނަމަ ރަށުން ފުރައިގެން ތިންރޭ ނުވަތަ ހަތަރު ރޭ ފަހުން ކޮޅުނބުގެ ބައްތިތައް ފެނެއެވެ. ޖެހިގެން އަންނަ ދުވަހު ކޮޅުނބުގައި ބަނދަރުކުރާނެއެވެ. ދިވެހި އޮޑިފަހަރުގެ ސްޕީޑަކީ ގާތްގަޑަކަށް ގަޑިއަކު ހަތަރު މޭލެވެ.\nވެރިކަމުގެ ފަރާތުން ބޭރުގެ ގައުމުތަކާއި ސިޔާސީ ގުޅުން ގާއިމުކުރުމަށް ކުރާ ދަތުރަކީ ރަދުންގެ ފަރާތުން ފަތްކޮޅުތަކާއި ވެދުން ހިފައިގެން ސަފީރަކާއެކު ބޭރު ގައުމުތަކަށް ކުރެވޭ ދަތުރުތަކެވެ.\nރަށުން ފުރީއްސުރެން މާލިމީ ކުރާ މަސައްކަތަކީ ރެއާއި ދުވާލު އޮޑި ދަތުރު ކުރާގޮތާއި ދަތުރުކޮށްފައިވާގޮތް ބަލައި ދިރާސާ ކުރުމެވެ. އެގޮތުން އިރާއި ހަނދަށް އަދި ތަރިތަކަށް ބަލައިގެން ފިލާ އަޅާނެއެވެ. މީގެ އިތުރުން ވާގަނޑަކުން ދަތުރު ބަލައި ހިސާބުކުރާނެއެވެ. އޮޑީގެ ފަޅުވެރީންނާއި މާލިމީ އަކާއި މުދިމަކާއި އޮޑީގައި ބައިތިއްބަނީ އޮޑީގެ ވެރިފަރާތުންނެވެ. ދަތުރުވެރީން ގެންދާ މުދަލުގެ 1/10 ބައި ނާލުގެ ގޮތުގައި އޮޑިވެރިޔާއަށް ދޭންޖެހޭނެއެވެ. އައްޑޫ އޮޑިފަހަރުގައި ދަތުރުވެރިންނަށް ކައްކައި ކާން ދިނުމުގެ ކަންތައްތައް ހަމަޖައްސަނީ އޮޑީގެ ވެރިފަރާތުންނެވެ. ދަތުރުވެރީންގެ ބައެއް މީހުން އެމީހުންގެ އަމިއްލަ ތަކެތިވެސް ކައިބޮއި އުޅޭނެއެވެ.\nބޯދާ ޒަމާނުގައިކުރާ މިފަދަ ދަތުރުތައް ކުރަނީ ދިވެހި ސަރުކާރުން ހުއްދަނަގައިގެނެއްނޫނެވެ. ދަތުރަކަށް ތައްޔާރުވުމުގެ ގޮތުން ކުރާކަމަކީ ކޮއްތާއި ބޯފެނާއި ދަރު އޮޑިޔަށްލުމެވެ. ދަތުރުވެރީން ގެންދާ ސާާމާނުތައް އޮޑިއަށްލުމުގެ އިތުރުން ދަތުރުވެރީން އެބައިމީހުންގެ ގާތްތިމާގެ މީހުންނަށާއި ރަހުމަތްތެރިންނަށް ވަސިއްޔަތްކުރުން އޮވެއެވެ.\nއެޒަމާނުގައި ރާއްޖޭގެ ރަށްރަށުގައި ބަނދަރެއް ނޯވެއެވެ. ވުމާއެކު އޮޑިއަށް އަރަންޖެހެނީ ބޮއްކުރާތަކާއި ދޯނިފަހަރު ތަކަށް އަރައިގެންގޮހެވެ. ދަތުރުވެރީންނާއި އެމީހުންގެ މުދަލާއި ސާމާނުތައް އޮޑިއަށް އަރުވަންވާނީ އެމީހެއްގެ މުދަލުގައި ނަންޖަހާފައެވެ. ހުރިހާ މުދާތަކާއި މީހުން އޮޑިއަށް އަރާ ނިމުމުގެ ކުރިން މާލިމީ އޮޑިއަކަށް ނާރާނެއެވެ. އޭނާ އެރުމާއެކު އޮޑި ފުރާނެއެވެ.\nއޮޑި ފުރާދުވަހު ގާތްތިމާގެ މީހުން އަތިރިމައްޗަށް ގޮސް ދަތުރު ވެރީންނާއި ސަލާން ކުރާނެއެވެ. އޮޑި ފުރައިގެން ދިއުމުން އެބައިމީހުން ގެޔަށްދާނީ ހިތާމަކޮށް ކަރުނައަޅައި ރޮމުންނެވެ.\nބޭރު ގައުމުތަކަށް ކުރާ ވިޔަފާރި ދަތުރުތަކުގައި ގެންދާ ތަކެއްޗަކީ ހިކިކަނޑުމަހާއި މިޔަރު އުރަހައާއި ރިހާކުރާއި ވެލާމަހާއި ވެލާ ބިހާއި ބޮއްޔާއި ކަހަނބު ފަތާއި މާވަހަރެވެ. މީގެ އިތުރުން ރޯނާއި ކާށްޓާއި ބޮނޑި އާއި ވެށުމާއި ހުއްކަރާއި އައުރުހާއި އަސާރަ އާއި ކުފުރާ އާއި ވެލި ހަކުރުވެސް ގެންދާނެއެވެ. މިތަކެތި ބަންގާޅަށާއި އެފުރިކާއަށާއި ރޯމަށާއި އަރަބިކަރަ އަށާއި ޔަމަންކަރައަށް ވިއްކައެވެ.\nދިވެހިން ދަތުރުކުރާ ގައުމުތަކުގެ ތެރޭގައި އޮޅުދޫކަރައާއިި މާލާބާރުކަރައާއި އިރާގުކަރައާއި އަސޭ ކަރައާއި ސީނުކަރައާއި ބަންގާޅާއި އެފުރިކާއާއި އާއި މެލޭޝިޔާއާއި ތުރުކީ ވިލާތް ހިމެނެއެވެ. މިދަތުރުތަކުގައި ގެންދާ ތަކެތި ވިއްކައިގެން ލިބޭ ފައިސާއަށް ގަންނަ ތަކެތީގެ ތެރޭގައި ކާޑުގެ ބާވަތްތަކާއި ލޯކަންވާރާއި އަތަރާއި ދިވެހި ބޭސް ހަދަންބޭނުންކުރާ ބާވަތްތަކާއި ކަފަ އާއި ތަށްޓާއި ރުނބައާއި ވޮށާއި ފުނޑާ ދަޔާއި ދިރިއުޅުމަށް ބޭނުންކުރާ އެހެނިހެން ބައެއް ސާމާނު ހިމެނެއެވެ.\nސިލޯނަށް ކުރާ ދަތުރުތަކުގައި ބަނދަރު ކުރުމާއެކު ޑޮކްޓަރުންގެ ޓީމެއް އޮޑިއަށް އަރާނެއެވެ. މިޓީމު އޮޑިއަށް އެރުމަށްފަހު މީހުންގެ އަދަދު ގުނާނެއެވެ. އެއަށްފަހު އޮޑިވެރިޔާ އާއި ލިޔުންތަކެއް ހަވާލުކުރާނެއެވެ. މިލިޔުންތައް ލިބުމުން އޮޑީގެ ހުރިހާ މީހުން ވެކްސިންޖަހަން ދާންޖެހޭނެއެވެ. ވެކްސިންޖަހައި ނިމުމުން ޕާސްޕޯޓް ލިބޭނެއެވެ. ޕާސްޕޯޓް ލިބުމުން ނޫނީ އެރަށުގެ އެއްވެސްތާކަށް ދިއުމަކީ މަނާކަމެކެވެ.\nދަތުރުވެރީން ގެންދިޔަ މުދާ ވިއްކުމަށްފަހު ރަށަށް ގެންދާނެ މުދާ ގަންނާނެއެވެ. މުދާގަނެ ދަތުރު ނިމޭނީ ދެ ތިން މަސް ދުވަހުންނެވެ.\nމޫސުމް ބަދަލުވެ އިރުވައި މޫސުމުގެ ވައި ޖެހެންފެށުމުން ނޫނީ ދިވެހިރާއްޖެ އައުމަށްް ދަތުރު ނުފަށާނެއެވެ. އޮޑި ފަހަރު ދާނީ އެބައިމީހުންގެ އަތޮޅަށެވެ. ނޫނީ އޮޑިވެރިމީހާގެ ރަށަށެވެ. ބައެއް އޮޑިފަހަރު މާލެއަށް އަންނާނެއެވެ. މިގޮތުން އޮޑިއެއް މާލެއަށް އައިސްފިނަމަ ހަފުތާއެއްހާ ދުވަސްވާންދެން މާލޭގެ ކަނޑުތޮށީގެ ބޭރުކައިރީގައި ކަރަންޓީނުގައި އޮންނަންޖެހެއެވެ. މިގޮތުގައި ތިބޭއިރު އޮޑީގެ ކުނބުކުރީގައި ކަރަންޓީނު ދިދަ ނަގާފައި ހުންނަން ޖެހޭނެއެވެ. ކަރަންޓީނު ފިލުމުން ނޫނީ މާލެއަށް ފޭބުމަކީ މަނާކަމެކެވެ. އަދި ފުރުމަކީވެސް މަނާކަމެކެވެ.\nރަށުގައި ތިބޭމީހުން އޮޑީގެ ޚަބަރު ބަލަން އުޅޭނީ އިރުވައި މޫސުމުގެ ވައި ޖެހެން ފެށުމުންނެވެ. އޮޑީގެ ޚަބަރު ބަލަން ކުރާކަމަކީ އޮޑިއާދޭތޯ އަތިރިމައްޗަށްގޮސް އޮޑި ފެނޭތޯ ބެލުމާއި ރަށުތެރޭގައި ހުންނަ ދިގުރުށްރުކަށް އަރައި ތިބެ އޮޑިއެއް ފެނޭތޯ ބެލުމެވެ. މިގޮތުން އޮޑިއެއްފެނިއްޖެނަމަ އެފެނުނު މީހާ ރުކުގައި އޮވެ އޮޑިއެއް އަންނަކަން އަންގާނެއެވެ. އެ ޚަބަރާއެކު އިސާހިތަކު މުޅިރަށުތެރޭގައި އޮޑިއެއް އަންނަ ޚަބަރު ފެތުރިގެންދާނެއެވެ.\nއެޒަމާނުގައި މުވާސަލާތީ ކަންތައް ހުންނަގޮތުން އޮޑިފަހަރު ރަށުން ފުރުމަށްފަހު ރަށުގައި ތިބޭ ބަޔަކަށް ދަތުރުވެރިންގެ ޚަބަރެއްވުމަކީ ވަރަށް ނާދިރުކަމެކެވެ. ޚަބަރެއްލިބުނަސް އެ ޚަބަރެއް ލިބޭނީ އެހެން އޮޑިއަކުން ދަތުރު ކުރިިބަޔަކާއި ދިމާވެ ވާހަކަދެކެވިފައިވާނަމައެވެ. އެޒަމާނުގައި ތެލިފޯނާއި ކޮމިއުނިކޭޝަން ވީއެޗްއެފް ސެޓްފަދަ ތަކެއްޗަކީ މީހުން ދަންނަ ތަކެއްޗެއްނޫނެވެ. ވުމާއެކު ދަތުރުވެރީންގެ ޚަބަރުބެލޭނެ ގޮތެއް ނުހުރެއެވެ. އޮޑިފަހަރު ދަތުރުކުރަމުން ގޮސް ބައެއް އަތޮޅުތަކާއި ކާރިވުމުން ރަށްރަށުން ދޯނިފަހަރުގައި މީހުން އޮޑިދޮށަށް ދާނެއެވެ. މިފަދައިން ގޮސް އޮޑިފަހަރުގެ ޚަބަރު އަހައި އޮޅުން ފިލުވާނެއެވެ.\nއޮޑިފަހަރު ރަށަށް އަންނަ ދުވަހު ރަށު މީހުން ތިބޭނީ ވަރަށް އުފަލުންނެވެ. އޮޑި އަންނާތީ އެކަމުގެ އުފަލުގައި ދަތުރުވެރީންގެ ގޭގައި ކުކުޅު ކަތިލައި ރޫސިޔާބަތް ކައްކައި ސަދަގާތްދީ ހަދާނެއެވެ.\nމިއި ވަރަށް މުހިއްމު މައުލޫމާތު ކޮޅެއް ހިމަނާފައިވާ ލިޔުމެއް . އަދި ފުރިހަމަ ކޮށްލަން ރިފަރެންސް ހަދާލަން ރަނގަޅު ފޮތް ތަކަކީ:\n1.ކަނޑުވައި މުޙައްމަދު މަނިކު. (1999). ވަނަވަރު. މާލެ. މިނިސްޓްރީ އޮފް ފިޝަރީޒް އެންޑް އެގްރިކަލްޗަރ.\n2.އަހުމަދު ޝަފީޤް. (2000). ދަންފުޅި. މާލެ. މިނިސްޓްރީ އޮފް އިންފޯމޭޝަން ކަލްޗަރ\n3.މުހައްމަދު އިބްރާހިމް ލުޠުފީ. (1995). ދިވެހިރާއްޖޭގެ ޖިއޯގްރަފީގެ ވަނަވަރު. މާލެ. ޑިޕާޓްމަންޓް އޮފް ޕަބްލިކް އެގްޒަމިނޭޝަންސް.\n4.މުހައްމަދު ޙަސަން މަނިކު. (2002). ރާއްޖޭގައި ކަނޑުދަތުރުކުރުން. މާލެ. ރައީސުލްޖުމްހޫރިއްޔާގެ އޮފީސް.


Ras Online - އެމްޓީސީސީއަށް ސާފު ފައިދާގެ ގޮތުގައި 63 މިލިއަން ރުފިޔާ ލިބިއްޖެ\nއެމްޓީސީސީއަށް ސާފު ފައިދާގެ ގޮތުގައި 63 މިލިއަން ރުފިޔާ ލިބިއްޖެ\nއަހުމަދު ޝާހް 19 ޖުލައި 2021 - 21:26\nއެމްޓީސީސީގެ ސީއީއޯ އާދަމް އާޒިމް (މ)\nމިއަހަރުގެ ދެވަނަ ކުއާޓަރުގައި އެމްޓީސީސީއަށް ސާފު ފައިދާގެ ގޮތުގައި 63 މިލިއަން ރުފިޔާ ލިބިއްޖެއެވެ.\nއެމްޓީސީސީ އިން ޢާއްމުކޮށްފައިވާ މިއަހަރުގެ ދެވަނަ ކުއާޓާގެ މާލީ ހިސާބުތައް ދައްކާގޮތުން މި ކުއާޓާގައި އެކުންފުނިން ކޮށްފައިވަނީ 423.32 މިލިއަން ރުފިޔާގެ ވިޔަފާރިއެވެ. މިއަހަރުގެ ފުރަތަމަ ކުއާޓާގައި އެ ކުންފުނިން ކޮށްފައިވަނީ 423.01 މިލިއަން ރުފިޔާގެ ވިޔަފާރިއެވެ. ޓެކުހަށް ކެނޑުމުގެ ކުރިން އެމްޓީސީސީއަށް މިއަހަރުގެ ދެވަނަ ކުއާޓަރުގައި ލިބުނީ 83.08 މިލިއަން ރުފިޔާއެވެ. މިދިޔަ އަހަރުގެ ދެވަނަ ކުއާޓަރުގައި ޓެކުހަށް ކެނޑުމުގެ ކުރިން އެމްޓީސީސީއަށް ލިބިފައިވަނީ 27 މިލިއަން ރުފިޔާ އެވެ.\nޓެކުހަށް ކެނޑުމަށް ފަހު ސާފު ފައިދާގެ ގޮތުގައި މިއަހަރުގެ ދެވަނަ ކުއާޓަރުގައި އެމްޓީސީސީއަށް ލިބުނީ 63.04 މިލިއަން ރުފިޔާއެވެ. މިދިޔަ އަހަރުގެ ދެވަނަ ކުއާޓަރުގައި ސާފު ފައިދާގެ ގޮތުގައި އެކުންފުންޏަށް ލިބުނީ 15 މިލިއަން ރުފިޔާއެވެ.\nޓެކުހަށް ކެނޑުމުގެ ކުރިން އެމްޓީސީސީއަށް މިއަހަރުގެ ފުރަތަމަ ކުއާޓަރުގައި ލިބުނީ 82.32 މިލިއަން ރުފިޔާއެވެ. ޓެކުހަށް ކެނޑުމަށް ފަހު ސާފު ފައިދާގެ ގޮތުގައި މިއަހަރުގެ ފުރަތަމަ ކުއާޓަރުގައި ލިބުނީ 61.68 މިލިއަން ރުފިޔާއެވެ.\nމިއަހަރުގެ ދެވަނަ ކުއާޓަރުގައި އެމްޓީސީސީން ވަނީ 86 މަޝްރޫއެއްގެ މަސައްކަތްކޮށް، ދެ މަޝްރޫއެއްގެ މަސައްކަތް އެއްކޮށް ނިންމާލައިފައެވެ. އަދި ދެވަނަ ކުއާޓާރުގައި އަލަށް ވަނީ 10 މަޝްރޫއެއްގެ މަސައްކަތް ފަށައިފަ އެވެ. އަދި އިތުރު9މަޝްރޫޢެއްގެ މަސައްކަތް އެކުންފުންޏާއި ވަނީ ޙަވާލުކޮށްފައެވެ. އެމްޓީސީސީގެ މިކުއާޓާގެ ހިސާބުތައް ދައްކާގޮތުން ކުންފުނީގެ ހިއްސާއަކަށް މި އަހަރުގެ ދެވަނަ ކުއާޓާރުގައި ޖެހުނު ފައިދާ ވަނީ 7.84 ރުފިޔާއަށް އަރާފައެވެ.\nއެމްޓީސީސީގެ މާލީ ހިސާބުތައް ދައްކާގޮތުން އެކުންފުނީގައި މަސައްކަތްކުރާ ދިވެހި މުވައްޒަފުންގެ ޢަދަދަކީ 1146 އެވެ. އަދި ބިދޭސީންގެ ޢަދަދަކީ 1341 އެވެ. އެ ކުންފުނީގައި ޖުމްލަ 196 އަންހެން މުވައްޒަފުން ދަނީ މަސައްކަތް ކުރަމުންނެވެ.\nއެހެންވީމަ އަދިވެސް އެމްޓީސީސީގައި ދިވެހިންނަށްވުރެ ބޭރު މީހުން ގިނައެއްނު. އަނެެއްކާ އަންހެން 200 މުވައްޒަފުންވެސް ހަމަ ނުވޭ. އިސްތިހާރުތައް ފެނިފަ ހީވަނީ ހުސް ދިވެހިން އުޅޭ އަދި ވަރަށް ގިނައިން އަންހެނުން އުޅޭ ކުންފުންޏެެއްހެން.. ހަބަރު ތަކުގައި2އަހަރެެެެއްގެ ފުރަތަމަ ކުއާޓަރު އަދި2ވަނަ ކުއާޓަރުގެ އަދަދުތައް އޭގެ ކުރީ އަހަރުގެ އެ ޕީރިއަޑްގެ އަދަދުތަކާއި އަޅާ ކިޔާއިރު ޓޭބަލްއެއްގެ ސިފައިގަ ގެނެސްދޭނަމަ ކިޔުންތެރިންނަށްވެސް އަޅާ ކިޔާލަން ފަސޭހަވެފަ މަންޒަރު ފަސޭހައިން ސާފު ވާނެހެން ހީވަނީ. މި ނޫސް އެކަންޏެެއް ނުން.. އެެއްވެސް ދިވެހި ނޫހަކުން އެކަން އެހެން ނުކުރޭ.. އެކަމަކު މުުހިންމު އަދި ލިޔުމުގެ ފެންވަރު މަތިކޮށްދޭނެ ކަމެއް


Facility thakakee dhandimaaru alhaigen balahahttaa than thaneh noon: Fairoosh - vNews.mv\nއެސިސްޓެންޓް ކޮމިޝަނަރ އޮފް ޕޮލިސް އަބްދުﷲ ފައިރޫޝް\nފެސިލިޓީތަކަކީ ދަނޑިމާރުއަޅައިގެން ބަލަހައްޓާ ތަންތަނެއް ނޫން: ފައިރޫޝް\nރިފާޢަތު Male' | 07 May 2020, 17:23\nކަރަންޓީނު ފެސިލިޓީތަކަކީ ދަނޑިމާރުއަޅައިގެން ބަލަހައްޓާ ތަންތަނެއް ނޫންކަމަށް އެސިސްޓެންޓް ކޮމިޝަނަރު އޮފް ޕޮލިސް އަބްދުﷲ ފައިރޫޝް ވިދާޅުވެއްޖެ އެވެ.\nއެސިސްޓެންޓް ކޮމިޝަނަރު އޮފް ޕޮލިސް އަބްދުﷲ ފައިރޫޝް މިފަދައިން ވިދާޅުވެފައި މިވަނީ ހެރެތެރެ ރިސޯޓުގައި ކަރަންޓީނު ކޮށްފައިތިބި ބަޔަކު އެތަނުން ފިލައިގެން އުޅެނިކޮށް އެމީހުން ހޯދާފައިވާ ވަގުތެއްގައެވެ.\nފައިރޫޝް ކުރެއްވި ޓްވިޓުގައި ވިދާޅުވީ، ކަރަންޓީނު ފެސިލިޓީތަކަކީ ޖަލުތަކެއް ނޫން ކަމަށާއި އެ ތަންތަނަަށް ގެންދާމީހުން ފަރުދީޒިންމާ އަދާކުރަންޖެހޭ ކަމަށެވެ. އެއީ ދަނޑިމާރު އަޅައިގެން މީހުން ބަލަހައްޓާ ތަންތަނެއްވެސް ނޫންކަމަށް ޓްވީޓުގައި ވެއެވެ.\nކަރަންޓީން ފެސިލިޓީ ތަކަށް ގެންދެވޭ ފަރާތްތަަކަކީ އަމިއްލައަށް އެ ތަންތަނުގައި ތިބެން އެއްބަސްވެގެން ދާ ފަރާތްތަކުގެ ޒިންމާއެއްވެސް ވާކަމަށް ފައިރޫޝް ވިދާޅުވިއެވެ.\n"މީގެ މާނައަކީ އެހެންމީހުން ނުރައްކަލުގެ ތެރެއަށް ހުށަހަޅާ ފަރާތްތަކަށް އަޅަންޖެހޭ ފިޔަވަޅު ފުލުހުން ނާޅާނެ ވާހަކައެއްވެސް ނޫން."\nއެސިސްޓެންޓް ކޮމިޝަނަރު އޮފް ޕޮލިސް އަބްދުﷲ ފައިރޫޝް\nމިއީ، ކޮވިޑަށް ޚާއްސަކޮށްގެން ގާއިމްކޮށްފައިވާ ފެސިލިޓީތަކުން ބަޔަކު ފިލި ފުރަތަމަ ފަހަރެވެ.\nހެރެތެރެ ރިސޯޓުގައި ކަރަންޓީނު ކޮށްފައި ތިއްބާ ފިލި5މީހުން މިހާރު ހޯދާފައިވާ ކަމަށް ފުލުހުން ހާމަކުރާއިރު މިމީހުންގެ ތެރެއިން3މީހަކު ހޯދާފައިވަނީ ރޭގެ ވަގުތެއްގައެވެ. އަދި އަނެއް2މީހުން ހޯދައި ފުލުހުންގެ ބެލުމުގެ ދަށަށް ގެންގޮސްފައިވަނީ ރޭ ފަތިހުގެ ވަގުތެއްގައި ކަމަށް ފުލުހުންގެ އިދާރާއިން ބުނެއެވެ.\nމައުލޫމާތު ލިބޭގޮތުގައި ފިލި މީހުންގެ ތެރޭގައި ހިމެނެނީ އައްޑޫ ސިޓީ ހުޅުދޫ ދެމިހަކާއި ފުވައްމުލައް ސިޓީގެ ތިންމީހެކެވެ. އެމީހުން ފިލައިގެން ގޮސް އަރާފައިވަނީ ހުޅުދޫއަށް ކަމަށްވެސް މައުލޫމާތު ލިބެއެވެ.\nކުށް ރާއްޖެ މޯލްޑިވްސް ޕޮލިސް ސާވިސް ކަރަންޓީން ފެސިލިޓީ


SunOnline: #SUN VAAHAKA: Vindhey thiee... - 16\nވިންދޭ ތިއީ... 16\nޔަޝްފާ ޙުސައިން 13 Oct 2020, 06:21\nއެއް އަރިއަކަށްވާހެން އަނަމް ފުރޮޅައިލުމަށްފަހު، ބުރަކަށީގައިވާ ޒަޚަމަށް އޭނާ ފުން ނަޒަރެއް ދިނެވެ. ފުންކޮށް ކަފައިގެން ގޮސްފައިވާ އެ ތަނުން ފުދޭ ވަރަކަށް ލޭ އައިސްފައި ހުއްޓެވެ. ތެމިފައި އޮތުމުގެ ސަބަބުންނާއި، ލެޔާއިއެކު އަނަމް ލައިގެން އޮތް ހެދުން ހަޑިވެފައި އޮތުމުން، އެ ހެދުން ހަށިގަނޑާއި ވަކިކޮށްލަން އައިވަންއަށް މަޖުބޫރު ވިއެވެ.\nކުރިމަތިން ފެންނަން ހުރި ބޮޑު ސިޑިން މައްޗަށް އަރައިގެން ގޮސް އައިވަން ހުއްޓިލީ، ބޮޑު ދޮރެއްގެ ކުރިމަތީގަ އެވެ. ފާރުގައިވާ ފިތަކަށް އޮބައިލުމާއިއެކު، ދޮރު ދެފަރާތަށް ކެހިގެން ދިޔަ އެވެ. އެތަނުގެ ތެރޭގައި ވަނީ ހުސް އަންނައުނެވެ. އެކަކު ހުންނާނެހައި ޖާގަ މެދުގައި ހުއްޓެވެ. ވަށައިގެންވި ފާރުތަކުގައި ހަދާފައިވާ ކަބަޑުތަކުގައި ވަނީ އެކި އުމުރުގެ ހެދުންތަކެވެ. ތަނުގެ އެތެރޭގެ ޖާގަ ކުޑަވި ނަމަވެސް، ދެފަރާތުގައި އަތުރާފައިވާ އެއްޗެހިތައް ތަރުތީބެވެ. ތަން ފަރުމާކޮށްފައިވާ ގޮތުން، ބަލައިލަން ހިތްފަސޭހަ އެވެ.\nތަނުގެ މެދުގައިވާ ހަނި ޖާގައިން ހިނގަމުން ގޮސް، އައިވަން ހުއްޓިލީ، އަންހެނުންގެ އަންނައުނުތަކެއް ބަހައްޓާފައިވާ ކަބަޑެއްގެ ކައިރީގަ އެވެ. ފަހަރަކު ހެދުމެއް ބަލަމުން ދިޔައީ ފަރިތަ ކަމާއި އެކުގަ އެވެ. އެ އިނގިލިތަކުގެ ހަރަކާތް ހުއްޓުނީ، ހުދުކުލައިގެ ގަމީސްކޮޅަކާއި ހަމައިންނެވެ. އެ ނަގައި ބަލައިލުމުން، އަނަމްއަށް އެ ހެޔޮވަރު ވާނެކަން އޭނައަށް އެނގުނެވެ. ދެން ނެގީ، ރަތްކުލައިގެ ހިތްތަކެއް ޖަހާފައިވާ ދޫ ހަރުވާޅެކެވެ. އެ ނަޒަރު ދެން ހުއްޓުނީ އަންހެނުން އެތެރެއިން ލާން ގެންގުޅޭ އަންނައުނު ތަކަށެވެ. ވަގުތުން އެ މޫނު ރަތްވެގެން ދިޔަ އެވެ.\nބޭނުންވި ހުރިހާ ސާމާނެއް ހިފައިގެން އައިވަން އައިސް އަނަމްގެ ކައިރީގައި އިށީނެވެ. ތުރުތުރުލަމުންދިޔަ ދެ އަތް އަނަމް ލައިގެން އޮތް ހެދުމުގެ މޭމަތީގައި ހަރުކޮށްފައިވާ ގޮށްތަކާއި ދިމާއަށް ގެންދިޔަ އެވެ. ވަކި ހިސާބަކުން އެ އަތުގެ ހަރަކާތް ހުއްޓުނެވެ. ކުއްލިއަކަށް ތެދުވެ ދެއަތް ޖީބަށް ކޮއްޕާލައިފި އެވެ. އަނެއްކާވެސް އިށީނދެ ހަމަ އެފަދައިން އަމަލު ކުރި އެވެ. މިފަހަރު އަދި ކުރިއަށްވުރެ ބޮޑަށް އެ އަތް ތުރުތުރު އަޅަ އެވެ.\n"އައިމް ސޮރީ.... ސޮރީ..." ފުން ނޭވާއެއް ދޫކޮށްލަމުން އައިވަން ބުންޏެވެ.\nއޭނަ މަޑުމަޑުން އަނަމް ލައިގެން އޮތް ހެދުމުގެ މޭމަތީގައިވާ ގޮށްތައް ނައްޓުވަން ފެށި އެވެ. ވަކި ހިސާބަކުން އެ އަތުގެ ހަރަކާތް މަޑު ޖެހުނެވެ. އެފަދަ ހާލެއްގައި ވިޔަސް، އަނަމް ލަދުގަންނަންޖެހޭ ވަރުގެ ކަމެއް ނުކުރުމަށް އޭނަ އަޒުމު ކަނޑައެޅި އެވެ. އޭނަ އަމިއްލަ ހިތަށް ވިސްނައިދިނީ، އެކަން ކުރަނީ އަނަމްގެ ފުރާނަ ސަލާމަތް ކުރުމަށްޓަކައި ކަމެވެ.\nއައިވަން އޭނާގެ ނަޒަރު ދުރަށް ހުއްޓައިލިގޮތަށް ދެލޯ މަރާލައިފި އެވެ. އަނަމްގެ އަންނައުނުތައް ހަށިގަނޑާއި ވަކިކޮށްލީވެސް އެގޮތުގައި އިނދެ އެވެ. ހިތަށް އެތައް ގޮތްތަކެއް ވަމުންދިޔަ ނަމަވެސް އޭނަ ކެތްތެރި ވިއެވެ.\nއައިވަންގެ ނަޒަރު އަނަމްއަށް ހުއްޓައިލީ، ސޯފާގެ މަތީގައި އޮތް ފޮތިގަނޑުން އަނަމްގެ ހަށިގަނޑުން ބޮޑު ބައެއް ނިވާކުރުމަށް ފަހުގަ އެވެ. އެ ހަށިގަނޑު އަރިއަކަށް ވާހެން އަނބުރައިލުމަށްފަހު، ބުރަކަށިން ހަލާކުވެފައިވާ ހިސާބަށް ފޮތިގަނޑު ތިރިކޮށްލި އެވެ.\nއަނަމްގެ ބުރަކަށީގައިވާ ލަކުނުތައް ފެނުމާއިއެކު، އައިވަން ދިޔައީ ސިއްސައިގެންނެވެ. ކުދިކުދި އެ ލަކުނުތައް ފެނުމުން، ހައިރާންވެގެން ހަރަކާތް ހުއްޓިއްޖެ އެވެ. ހީވަނީ ކުދިކުދި އެތިކޮޅުތަކެއް ހެރިފައިވާ ތަންތަން ހެންނެވެ. އަނިޔާ ލިބުނު ވަގުތު އެ ހަށިގަނޑުގައި އަޅާނޭ ވޭން އޭނައަށް އިހުސާސް ކުރެވުނެވެ. އެ ފިކުރުތަކުގެ ތެރެއިން، ލަކުނުތަކުގައި ފިރުމައިލެވުނީ ވެސް އޭނަގެ އިޙުތިޔާރުން ބޭރުގަ އެވެ.\nއައިވަން އޭނާ ލައިގެން އިން ޖީންސްގެ ފައިކުރި މައްޗަށް ހިއްލައިލި އެވެ. އޭނަގެ ފައިގައި ވެސް އެހުރީ ހަމަ އެފަދަ ލަކުނު ތަކެކެވެ. އެއްވެސް ތަފާތެއް ނެތެވެ. ހިތަށް އެރި އެއްޗަކުން އައިވަންއަށް އޭނަގެ އަނގަމަތީގައި އަތް އަޅާލެވުނެވެ. އަނަމްއަށް އޭނަ ބަލައިލީ ތަފާތު ނަޒަރަކުންނެވެ.\nއުނދަގޫ ގޮތަކަށް ދެލޯ ހުޅުވައިލި ރާވިންގެ ނަޒަރު ފުރަތަމަ ހުއްޓުނީ ސީލިންގަށެވެ. އޭގެ ފަހުގައި ވަށައިގެންވި މާހައުލަށެވެ. އޭނައަށް އޮވެވުނީ ކުރިން އޭނަ ހައްޔަރުކޮށްފައިވާ އަނދިރި ކޮއްޓަކު ނޫނެވެ. ރީތި ފުރިހަމަ އިމާރާތެއްގެ ތެރޭގަ އެވެ. ހަށިގަނޑުގައިވާ ޒަޚަމުތަކުގައި ވެސް އޮތީ ބޭސް އަޅާފަ އެވެ. ރާވިން ފުންމައިގެން ތެދުވީ، ވާން އުޅޭ ގޮތް ކޮންމެވެސް ވަރަކަށް ރޭކައިލުމުންނެވެ.\nކުއްލިއަކަށް ދޮރު ހުޅުވިއްޖެ އެވެ. އެތެރެއަށް ވަން މީހަކު ފެނި، އޭނައަށް ފަހަތަށް ޖެހިލެވުނެވެ. ކުރިމަތީގައި އެހުރީ އޭނަ އެންމެ ޖެހިލުންވާ އެއް ސޫރަ އެވެ.\n"ހަމަޖެހޭ!..." އެތެރެއަށް ވަދެ ދޮރު ލައްޕައިލަމުން ޝާކިރު ބުންޏެވެ.\nޝާކިރު ކުރިއަށް އަންނަމުންދިޔަ ވަރަކަށް ރާވިން ޖެހެމުން ދިޔައީ ފަހަތަށެވެ. ވަކި ހިސާބަކަށް ގޮސްފައި ޝާކިރު އޭނާގެ އަތުގައި އޮތް ސިޓީއުރަ ރާވިން އާއި ދިމާއަށް އެއްލި އެވެ. އުރައިގެ ތެރެއިން ނުކުތް ތަސްވީރުތަކުގެ ތެރެއިން ތަސްވީރެއް ރާވިންގެ ފައިދަށުގައި ޖެހުނެވެ. އެއީ އޭނަ އާއި އަނަމް އެކުގައި ތިއްބާ ނަގާފައިވާ ތަސްވީރެކެވެ. ރާވިން ސިހިފައި ޝާކިރުގެ މޫނަށް ބަލައިލި އެވެ.\n"އިތުރަށް ސުވާލު ކުރުމުގެ ބޭނުމެއް ނެތެއްނު..." ޝާކިރު ވާހަކަ ދެއްކީ ހަމަޖެހިފައި ހުރެގެން ނަމަވެސް، އެ އަޑުން އެކަނިވެސް މީހަކު ޖެހިލުންވާވަރު ވެއެވެ.\nރާވިންގެ އަތްފައި ފިނިވި އެވެ. ބުނާނެ އެއްޗެއް ނޭނގުނެވެ. ބިރުވެރިކަމުން ހަތަރު ފަރާތް ވަށާލައިފި އެވެ. ސަލާމަތް ވެވޭނެ ހަމަ އެއްވެސް މަގެއް ދެން އޭނައަކަށް ނެތެވެ.\n"ތެދުވެރިކަމަކީ، އެންމެ މުހިއްމު ކަންތައް... އަހަރެން ރާވިންއަށް ވަރަށް އިތުބާރު ކުރިން... ކާންދީ ބަލާ ބޮޑުކޮށްފަ ތިހުރީ، ފަސޭހަ ދިރިއުޅުމެއް ލިބޭނެ ކަމަށް އުއްމީދު ކޮށްގެން... އެކަމަކު ކާންދިން އަތުގަ ދަތް ތި އެޅީ ވަރަށް ހިތި ގޮތަކަށް... އެކަމަކުގެ ބަދަލުވެސް ލިބެންވާނެ... އެހެންނު!..." ޝާކިރު ދިނީ ނުރައްކާތެރި އިންޒާރެކެވެ.\n"ސޮރީ!... ސޮރީ!... ދެން އެކަހަލަ ކަމެއް ތަކުރާރެއް ނުވާނެ..." ދެކަކޫ މައްޗަށް ތިރިވަމުން ރާވިން ބުންޏެވެ.\nޝާކިރު ނުކުމެގެން ދިޔައީ އެވެ. ރާވިން ތިރިވެ، ބިންމަތީގައި އޮތް ސިޓީއުރަ ނެގި އެވެ. ތަސްވީރުތަކުގެ އިތުރުން އޭގައި ލިޔުންތަކެއް ވެސް އޮތެވެ. އެ ތަކެތި ފެނުމާއިއެކު، އޭނައަށް ލިބުނީ ވަރުގަދަ ސިހުމެކެވެ. އެއީ އޭގެ ކުރިން އޭނަ ދެކެފައިވާ ލިޔުންތަކެއް ނޫނެވެ.\nސިޓީއުރަ ފަތްޖަހައިލުމަށްފަހު، އޭނަ އެ ލީ، ލައިގެން ހުރި ފަޓުލޫނުގެ ޖީބަށެވެ. ޝާކިރުގެ ޚަބަރެއް ނުވެ ގިނައިރުވުމުން، އޭނަ ކޮޓަރީގެ ތަޅުގައި ހިފައިލި އެވެ. ދޮރު ހުރީ ތަޅުލާފަ އެވެ. ރާވިން ހުށިޔާރެވެ. ޖީބުން ނެގި ކުޑަ ނަރުކޮޅެއް ތަޅަށް ކޮއްޕައިލުމަށްފަހު ގޮތްތަކެއް ހަދައިލި އެވެ. ތަޅު ހުޅުވުނީ އޭނަ ހީކުރި ވަރަށްވުރެ މާ ފަސޭހައިންނެވެ. އޭނަ މަޑުމަޑުން ނުކުމެ، ވަށައިގެން ހޯދައިލި ނަމަވެސް، އެއްވެސް މީހެއްގެ ޙިލަމެއް ނުވި އެވެ. ގެއިން ބޭރަށް ނުކުމެވެސް ހުންނަ ދޮރަށް ހުރީ އެތެރެއިން ތަޅުދަނޑި ޖަހާފަ އެވެ. ރާވިންގެ ދެލޯ ވިދައިގަތެވެ. މަޑުމަޑުން ތަޅު ހުޅުވައިލުމަށްފަހު، ބޭރަށް ނުކުމެ، ދެފަޔަށް ލެވުނުހާ ބާރެއް ލާފައި އެ ގެއާއި ދުރަށް ދުއްވައިގަނެފި އެވެ.\nމޯޅިއަކަށް ދެމިލުމަށްފަހު އަނަމް ފުރޮޅިލި އެވެ. މަޑު ތަންމަތީގައި އޭނަ އޮތީ އަރާމުވެފަ އެވެ. ނިދީގެ އަރާމުކަން ލިބިގަންނަމުން ދިޔައިރު، އޮވެވުނީ ކޮން ތާކުކަމެއް އޭނައަކަށް ނޭނގެ އެވެ. އުނދަގޫ ގޮތަކަށް ގައިމަތީގައި އަޅާފައިވާ ރަޖާގަނޑު ދުރުކޮށްލައިފި އެވެ. އޭނަ ތެދުވީ އޭގެ އިރުކޮޅެއް ފަހުންނެވެ. އޭރު ބަނޑުހައި ވެގެންގޮސް، އެ ހަށިގަނޑުގައި ކުރާނެ ކަމެއް ވެސް ނެތެވެ. ތެދުވެ އިށީދެގެން އިން އިރުވެސް ދެލޯ ހުޅުވައިލާނޭ ހިއްވަރެއް އެ ހަށިގަނޑުގައި ނެތެވެ.\nބުރަކައްޓާއި ދިމާއިން ތަދު އިހުސާސް ކުރެވުނީ، އޭގެ އިރުކޮޅެއް ފަހުންނެވެ. ފުރަގަހަށް އަތް ގެންގޮސް ތަދުވާ ތަނުގައި ޖައްސައިލުމާއިއެކު، އަނަމްއަށް ސިހުމެއް ލިބުނެވެ. އޭނަގެ އަތް ޖެހުނީ، ކޮނޑާއި ދިމާއިން އަޅާފައިވާ ބޭސްގަނޑުގަ އެވެ. ވަގުތުން އެ ހަނދާނަށް ހުރިހާ ކަމެއް އައިސްފި އެވެ.\nއަނަމް ކުއްލިއަކަށް ދެލޯ ހުޅުވައިލާފައި އަމިއްލަ ހަށިގަނޑަށް ބަލައިލި އެވެ. އެއްވެސް އަންނައުނެއް ނެތް ހަށިގަނޑު ފެނުމާއިއެކު އޭނަގެ ދެލޯ ބޮޑުވެއްޖެ އެވެ. ތޫލި އަޑަކުން ހަޅޭއްލަވައިގަންނަމުން، ފޮތިގަނޑުގެ ދަށަށް ވަދެ، ފިލައިފި އެވެ.\nއަނަމްގެ ބޮޑު ދެލޮލުން ކަރުނަތައް ބަންޑުންވާން ފެށި އެވެ. ގަދަކަމުން އޭނަ ނެރެގެން ގެންގޮސް، ގުދަނަކަށް ވެއްދިކަން ހަނދާނުގައި ހުއްޓެވެ. ފަހުން ކަންތައް ވީގޮތެއް އޭނަގެ ހަނދާނުގައި ކުޑަކޮށް ވެސް ނެތެވެ. ރޮއެ ރޮއެ ދެލޯ ދުޅަވީ އިރުވެސް އަނަމްއަށް ހުއްޓައެއް ނުލެވުނެވެ. އޭނަ ހީކުރީ، އިއްފަތްތެރިކަން ވެއްޔާއި މޮޑެވުނީ ކަމަށެވެ. އެ ބަޔަކު އޭނަގެ ހަށިގަނޑުގެ ނާޖާއިޒް ފައިދާ ނެގީ ކަމަށެވެ.\nއަނަމް އެގޮތުގައި އޮންނަތާ މާ ގިނަ އިރެއްނުވެ، ކޮންމެވެސް މީހަކު ދޮރު ހުޅުވައިލި އަޑު އިވުނެވެ. އޭނަ އޮތީ މޫނާއިއެކު މުޅި ހަށިގަނޑުގައި ރަޖާގަނޑު އަޅާލައިގެންނެވެ.\nއަނަމް އޮތްގޮތް ފެނުމުން، އައިވަންއަށް އޭނަގެ ތިރީ ތުންފަތުގައި ދަތްއަޅާލެވުނެވެ. އަމިއްލައަށް ކުށްވެރިވެފައިވާ ކަމުގެ އިހުސާސް އޭނައަށް ކުރެވެން ފެށި އެވެ.\n"އެއްޗެހި ލައިގެން އަވަހަށް އެއްޗެއް ކާލަން އަންނަންވީނު..." އައިވަން އެހެން ބުނެފައި އަވަހަށް ކޮޓަރިން ނުކުންނަން އުޅުނެވެ.\nއަނަމްގެ ދެލޯ ބޮޑުވީ، އެ އަޑު އައިވަންގެ އަޑާއި ވައްތަރު ވުމުންނެވެ. ހަމައެކަނި މޫނާއި ހަމައަށް ފޮތިގަނޑު ތިރިކޮށް ބަލައިލިއިރު، އޭނައަށް ފެނުނީ އައިވަންގެ ފުރަގަހެވެ. އެމީހަކު ނުކުމެ ދޮރު ލައްޕައިލަނީ އެވެ. ހަށިގަނޑު ނިވާ ކުރަމުން ތެދުވި، އަނަމްއަށް އެނދުމަތީގައި އޮތް އަންނައުނުތައް ފެނުނެވެ. ހުރިހާ އެއްޗެއް ވެސް ހުރީ، ރީތިކޮށް ފަތްޖަހާލާފަ އެވެ. އެތެރެއިންލާ އަންނައުނު ވެސް ހުއްޓެވެ. އަނަމް އަވަހަށް އެ ތަކެތި ދަމައިގަނެގެން ގެނެސް، ރަޖާގަނޑުގެ ދަށަށް ވެއްދި އެވެ.\nއަނަމް ތައްޔާރުވެލައިގެން ނުކުތީ، ކޮޓަރި ތެރޭގައި އިން ފިހިގަނޑު އަތަށް ހެޔޮވަރުކޮށްލައިގެން ހުރެ އެވެ. ތިރިއަށް ފޭބެން ހުރި ސިޑީގެ ހަރުފަތްތައް ގިރާ ކުރަމުން ދިޔައީ ދެފައިގެ ކޮޅު ޖައްސައިގެންނެވެ. ވަށައިގެން ފެންނަމުންދިޔަ މާހައުލަށް އެ ނަޒަރު ހުއްޓެމުން ދިޔަ އެވެ.\nބަދިގެ ތެރޭގައި މީހަކު ހުއްޓެވެ. އެމީހަކު ހުރީ، މަޑު ނޫ ކުލައިގެ ޓީޝާޓަކާއި ކަޅު ސޯޓެއްގައެވެ. އުނދުން ކައިރީގައި ދޮރާއި ފުރަގަސް ދީގެން ހުރުމުން އަނަމްއަށް އެމީހެއްގެ މޫނު ފެންނަ ވަރެއް ނުވި އެވެ. އުނދުން މައްޗަށް އުދާފައިވާ އެއްޗެއް ކެކެމުން ދިޔަ އަޑު އިވެ އެވެ. މުޅި ތަނުގައި ހިފާލާފައިވީ، އެ އެއްޗެއްގެ މީރު ވަހެވެ.\nއަނަމް މަޑުމަޑުން ހިނގަމުން ގޮސް، އެމީހަކާއި ދިމާއަށް ފިހިގަނޑު މަޅައިލި އެވެ. އުނދުން ކައިރީގައި ހުރި އައިވަން ކުއްލިއަކަށް ފަސް އެނބުރިފައި އެ ހަމަލާއިން ރެކިގަތެވެ. ފިހިގަނޑުގެ ދަނޑީގައި ހިފެހެއްޓިގޮތުން ހީވީ، އެފަދަ ކަންކަން ވަރަށް ރަނގަޅަށް ދަސްކޮށްފައިވާ މީހެއް ހެންނެވެ.\nއައިވަން ފެނުމުން، ދެލޯ ބޮޑުވި ގޮތަށް އަނަމް ހުރީ، ނޭވާ ލާންވެސް ހަނދާން ނެތިފަ އެވެ. އެސްފިޔަ ވެސް ޖަހާނުލައި އެ މޫނަށް ބަލަން ފެށުމުން، އައިވަން އުނދަގޫ ވެގެން އެހެން ދިމާއަކަށް ނަޒަރު ހުއްޓާލައިފި އެވެ.